
Dănuţungureanu 

VIAŢA ŞI FAPTELE HAIDUCULUI TĂNASE VLÂSIA 


Sunt Tănase Vlăsia, haiducul 

Din coasta Colentinei în brişcă Pantelimonului, de la 
Obor pe-ntorsătura Moşilor ori dincoace, mai departe, 
către Vitan Bărzeşti, din Fundeni, Dobroeşti şi Andronache 
până-n păienjenişul  Lizeanului, în Vatra Luminoasă, 
Dristor Muncii, Dudeşti şi Tunari, toți îmi ştiu de frică. 

Iau de la bogați şi săraci. 

Miere-mi curge din gură când întâlnesc un suflet 
cătrănit, aur dacă-i fac trebuinţă poveţele mele. 

Lesne iau foc în preajma poterei şi-a asupririlor. 


Lângă mine, femeile suspină şi-şi rătăcesc minţile. 
Sunt Tănase Vlăsia, haiducul... 


Capitolul 1 

Unde se dovedeşte încă o dată că dragostea şi poezia 
merg mănă-n mană. 

Învăţătură. 

Cum se bea votca, ce este ea? Dar de ce-ai adus 
vorba? Doar nu te-o bate gândul să te-apuci de băut? 
Rămâi unde eşti, Ucenicule, nu-ţi da osteneala să purcezi 
singur unde or să te-mpingi o viaţă întreagă alţii, de la 
spate, prieteni ori neprieteni. 

De tânăr ce-mi eşti nici nu pui întrebarea cum se 
cuvine. „Ce-i votca? Ar trebui să laşi nasul în pământ şi să 
şopteşti respectuos: „Cine este dânsa?” Nu mai e bună 
creştere în ziua de azi... 

Cine este? Unii răuvoitori spun că-i duşmanca a mai 
de seamă a vieţii tale, pe care-o schimbă, de câte ori v- 
apropiați unul de altul, cu visele ce ţi le ticluieşte ea 
însăşi. Dar despre doamna votcă n-ai să auzi nicicând 
vorbe precum „s-a îmbătat omul cu ţuică de prună şi-a 
bătut-o pe nevastă-sa măr”. 

Ai mai tari, bătrânii băutori, n-au treabă cu puterea 
ei. O dau peste cap sau o plescăie, o adulmecă, o gâlgâie, 
îşi clătesc gingiile. Nici că le pasă, de vreme ce tot în 
măruntaie ajunge, unde-şi începe preaminunata lucrare. 
Prea puțini se cutremură la prima înghițitură. 

Votca nu-ţi cere multe, însă-i place să-i fii credincios. 
Dac-ai pornit cu una, e bine să stai lângă dânsa, ca 
familiştii, toată viaţa. Abia aşa o să-ţi arate ea, când 
sunteți numai voi doi în alcov, toate tainele cele mai 
ascunse şi-o să te bucure cum nici nu gândeai. Dacă zburzi 
din marcă-n marcă, schimbându-le ca un uşuratic ce te 
afli, n-o să-ţi dea niciuna prea mult, niciodată n-o să simţi 
c-ai găsit-o pe Ea, cea adevărată. N-ai să prinzi rădăcinile 
care-i dau omului un rost. Şi-atunci ai să te scufunzi, încet- 


încet, căci prin părţile noastre nimic nu e mai presus decât 
ce e mai prejos... 

Aveam un prieten la Strehaia, care-i ziceam „Inox“. 
Nume potrivit gătlejului său pe care alunecaseră toate 
tăriile lumii, de la rachiul de drojdie până la uischiul de 
cincizeci de ani. Ca orice veteran hârşit la şcoala votcii, 
încercase şi spirtul trecut prin pâine, ba odată, rămaşi fără 
provizii la ceasul din noapte când nu mai e deschis 
nicăieri, el şi tovarăşii săi strânseseră freonul din toate 
sprayurile de prin băi. Eram ucenic, ca tine. Am încercat şi 
eu cu limba şi-am fugit să mă închid la mine în odaie. N-a 
venit nimeni să mă imbie, s-au bucurat că rămâne mai 
mult pentru ei. 

Zicea „Inox“ că nu e tărie pe lume din care să nu fi 
luat măcar o duşcă. Auzise însă c-arfipe undeva, aproape 
de acoperişurile lumii, prin Tibet, nişte ţuică pe care puțini 
muritori o sorbiseră. Nu mai avea stare de-atunci. Işi 
rupea de la gură, cu inima frântă, bunătate de ţoiuri, 
punând ban pe ban pentru o călătorie pe urmele acelui mit 
şi se antrena zi de zi. Dar n-a mai apucat beţia tibetană. L- 
au răpus într-o dimineaţă, cu blândeţe, cinci sute de 
„Stalinskaya. Căci, în cele din urmă, până şi cea mai 
frumoasă viaţă te omoară... 

Ochii la mine, Uceniciile, şi urechile pâlnie: 

Când duci la gură votca, pentru cea dintâi 
înghiţitură, îţi tii răsuflarea, ca licoarea ce pândeşte în 
pahar să nu ţi-o fure. Dacă eşti novice şi miroşi prima 
duşcă, ţi se face greață. lar asta te urmăreşte toată viața 
ta de votcangiu. E ca dezvirginarea la fete. Nu ţi-a plăcut 
prima oară, poţi rămâne, Doamne fereşte, abstinent. Şi-ar 
fi mare păcat, căci patimile, chiar şi alea imorale, prind 
bine la moral. 

Iei un gât bun, îl înghiţi, pui paharul pe masă şi abia 
apoi respiri. Aştepţi să se scurgă pe gât, pârjolind plăcut în 
cale şi să clipocească in stomac. După aia sorbi şi-o 
înghiţitură de apă rece ca gheaţa. Dar asta să fie singura. 


Apoi lucrurile merg uşor. Primul gât a deschis 
porțile, a netezit calea şi-a limpezit mintea. Vezi tot mai 
clar ce-ai de făcut. La trei minute mai iei câte o 
înghițitură, mai mică decât prima, cam la jumătate. 
Parfumul nu-ţi mai pare greţos, conducta s-a obişnuit cu 
tăria. Parc-ai poleit-o cu inox. 

Învață întâi şmecheriile, Ucenicule, prinde-le din 
mers, trage cu urechea la alţii mai băuţi. Nu te-ncrede în 
omul treaz, căci el nu are habar ce vorbeşte. Și când o fi să 
bei, bea cu oameni descuiaţi, nu cu prostimea, deşi ispita o 
să-ți fie mare, căci mulţi proşti sunt mai uşor de suportat 
decât puţini deştepți. 

Nu-i cere ospătarului o sută de grame de la început, 
ci numai cincizeci. Dintr-o sută fură mai uşor dar la 
cincizeci nuse-ncumetă, căci se vede. la mereu câte 
cincizeci, nu mai mult. 

Se poate ca obraznicul să-ţi aducă în paharul de 
votcă un cub de gheaţă şi-o felie de lămâie. Cică aşa beau 
clienţii cu stil. Ei, poftim! mai dă-ţi seama dacă ţi-a pus o 
sută sau doar optzeci, restul apă îngheţată. Amândoi îl ştiţi 
pe Arhimede, doar că el l-a aplicat cu folos. Să-ţi vâri 
degetul în pahar să scoţi gheaţa şi lămâia? O să te facă de 
râs pe la meseni. Şi-o va tine mortiş că-n pahar e mai 
puțină tărie fiindcă s-a îmbibat în lămâie, plus ce ţi-a 
rămas ţie pe deget. N-ai nicio şansă cu un profesionist din 
ăştia. Unii dau doar cât li se cere. Alţii iau mai mult decât 
li se dă. 

Ce-i de făcut? Uită-te-n ochii lui la primii cincizeci şi 
comandă-i apăsat: „Fără gheaţă, fără lămâie. O să 
încuviinţeze infricoşat de ştiinţa ta intr-ale hoţiei de bar și- 
o să dea fuga. Ori, dacă vrei să-mi pari vreun rafinat, 
spune-i aşa: „Votca fără gheaţă, că mă dor gâlcile, da 
pune-mi pe-o farfurioară două felii de lămâie cu asta, dacă 
nu-l dai pe spate, să nu-mi zici mie „votcă bătrână. „Votca 
am spus? Am vrut să zic „Deşcă bătrâna... 

Doamna limpede şi aprigă iţi sare adesea în ajutor. 


Dacă la o încercare îți lipseşte un dram de curaj şi nu-l 
găseşti nicâierea... Dacă te sfieşti să-i vorbeşti din inimă 
unei femei, că inima ţi-e prea trează... Dacă te arde 
sufletul şi nu se stinge văpaia decât cu nepăsarea uitării... 

Atunci dânsa te mângâie şi-ţi şterge mucii de la nas, 
ca la copilul mic care s-a lovit şi cere alinare. Trebuie 
numai să iei o duşcă. Uneori eşti nevoit s-o faci pe ascuns, 
din sticluţa plată pitită în buzunarul special, prin locuri 
ferite de cârcotaşi, cum ar fi liftul, ori o cabină de budă. 
Alteori o faci în văzul lumii, fără să-ţi pese, cum se- 
ntâmplă în dragostele adevărate. Te-afişezi cu dânsa cum 
te-nfățişezi cu iubită pentru care ţi-ai da şi viaţa... 

Nicoleta asta era o doamnă de pomină. 

La şaizeci şi de ani, se purta cu părul tuns scurt- 
scurt, ca o perie şi alb-alb, de ziceai c-a nins-o o iarnă 
întreagă fără să se clintească din loc. În săptămâna aia, 
Tănase Vlăsia aranjase ca ea să fie gazda tânărului ucenic, 
să aibă grijă de dânsul ca de ochii din cap, să nu-i îngăduie 
a deprinde apucăturile rele care se lipesc lesne de aceia ce 
bat străzile fără căpătâi. Haiducul lipsea câteva zile, fiind 
prins cu afaceri de-ale sale, de care promisese să-i 
povestească şi lui într-o bună zi. 

Ea l-a dus pe Ucenic undeva, pe Colentina, la un etaj 
şase, unde i-a făcut vânt într-un fotoliu, ca să-şi aprindă o 
ţigară, să pescuiască sticla de votcă din spatele canapelei 
şi să-i arate în prăvălire pata albă a chiloţilor suguşaţi la 
îmbinarea coapselor. Avea picioare pline, care-i întindeau 
pielea cum se cuvine, nelăsând-o să se fleşcăie în cute, ca 
la babe. 

S-au privit o vreme, chibzuind cum ar face mai bine 
să se organizeze. 

— Bă... băiete... i-a zis ea cu drăgălăşenie de limbă 
împleticită, de ce-ai venit tu aicea? Vrei să mă...? 

Sughiţul i-a înghiţit ultima vorbă, aia mai importantă. 
În astei de situaţii tânărul fusese povăţuit să dea din cap 
cum e mai bine, adică pe diagonală, nici da, nici nu, căci 


nu se poate şti niciodată ce urmează. Şi-apoi, din mişcarea 
cu pricina a capului fiecare înţelege ce vrea. Aşa-s 
doamnele cu imaginaţia stârnită. 

— Aha... a zis Nicoleta asta, şi-a mai tras un gât din 
sticlă. Păi atunci hai dincolo, să ne... 

Şi iar a sughiţat, înghițind vorba de seamă. 

„Dincolo” era dormitorul. Doar un pat la perete şi-n 
rest nimic. Dar nimic-nimic. Până să se-acomodeze Neluţu 
Borangic cu mobilierul, cu aspectul general şi cu 
semiîntunericul, ea îl şi îmboldea din spate. S-a întors să-i 
zică ceva politicos, cum ar fi „după dumneavoastră”, ori 
„aveţi o casă foarte frumoasă”, însă nu mai era cazul. Alba 
Nicoleta era goală puşcă. 

De unde până mai adineaori băiatul cutezase să se- 
ntrebe dacă doamna o fi albă-albă peste tot, ori căruntă, 
ori - mai ştii, bălaie, roşcovană, neagră ca antracitul, 
rămase pierdut în mister. Nu era în niciun fel. 

Nu dă prea bine când dama e-n pielea nudă, iar tu cu 
başcheţi în picioare şi cămaşă închisă până la gât, pe sub 
sacoul de Turceni. Nicoleta a dus sticla la gură cu stânga, 
iar cu dreapta ce-mi făcea? Semne grăitoare cu privire la 
hainele de pe el. 

— Nu haina-l face pe bărbat, a recitat dânsa solemn, 
dacă nu şi-a scos pantalonii... 

Ucenicul s-a dat într-o parte, făcându-i făcut loc 
femeii spre pat. Ea s-a şi strecurat sub pătura cu cearşaf 
plic, iar el s-a dus de s-a dezbrăcat disciplinat în colţul 
opus al încăperii. Acolo, pe parchet (gol şi dânsul, fireşte), 
şi-a împăturit hainele, pantalonii dedesubt, apoi sacoul, iar 
deasupra de tot cămaşa şi ciorapii. Când făcuse doi paşi 
spre dânsa, Nicoleta i-a indicat cu un arătător sever 
chiloţii. „Păi?” I-a abandonat şi pe-aceia. 

Sub pătura cu cearşaf plic era cald şi bine, şi mirosea 
a pâine proaspătă, nu a votcă. Bine că nu duhnea, dar ar fi 
fost mai bine ca de ameţeală s-o ia somnul, să ştie o 
socoteală. Aşa, stăteau amândoi pândindu-se ca doi 


luptători în ringul de cearşafuri, pentru lovitura decisivă. 

A învins experienţa competițională. Nicoleta a mai 
luat o duşcă şi s-a răsucit spre el cu un icnet de plăcere, 
primul. L-a bălit un pic pe buze, după care, printre incisivii 
cu strungăreaţă, ca printr-un ajutaj, i-a injectat sorbitura 
de votcă, într-un gură la gură alcoolizat. Paralizat, Neluţu 
n-a schiţat niciun gest de împotrivire în faţa acestui gest 
deodată surprinzător, neruşinat, relaxant, dar şi greţos şi 
mai presus de toate nemaipomenit de excitant. A înghiţit 
cuminte cinstea pe care i-o făcuse doamna Nicoleta şi 
chiar, când buzele lor s-au desprins umede, a îngăimat un 
„mulţumesc”. 

Apoi ea s-a-ntins peste Ucenic, lovindu-l peste nas cu 
nişte ţâţe grele. Şi-a aprins o veioză. De ce? 

— Bă... băiete... a zis iar, tu crezi că e chiar aşa uşor 
să mă... pe mine? 

Habar n-avea cum, dar ori de câte ori spunea vorba 
aia care începe cu „f” şi le place tuturor atât de mult, 
sughiţa, acoperind-o. Ori poate aşa stăteau lucrurile în 
lumea ei: vorbele se gândesc într-un fel şi se citesc în cu 
totul altul. Gândeşti „f...” şi pronunţi „Hâc!” 

— Bă... băiete... păi pe mine dacă vrei să măhâc, 
trebuie să mă hâc întâi aici...” (şi-a ciocănit ţeasta, adică 
mintea, creierul, inteligenţa) abia apoi să mă hâc aici... (şi 
i-a indicat locul obişnuit pentru „hâc”) 

Zicând acestea, a scos de sub cearşaful plic o carte. 

„Alexandr Puşkin - Poezii”. 

— Ia citeşte ceva, la-ntâmplare... 

El a ezitat confuz. 

— Adică... să citesc ceva? Din carte? înainte de 
culcare? _ 

— Da, bă... băiete, din carte. Inainte de... hâc! Şi cu 
voce tare, să te-aud bine, cu intonaţie... 

Aşa o adormi ea, cu lectură. O avea insomnii şi nu 
poate pune geană pe geană până nu-i citeşte careva, ceva 
uşor, de seară, cum ar fi Puşkin. Neluţu a deschis volumul 


şi s-a conformat cum ştia el mai bine. 

„Eu te-am iubit şi poate că iubirea în suflet încă nu s- 
a stins de tot; 

Dar nici nelinişte şi nici tristeţe 

Ea nu iţi va mai day aşa socot. 

Fără cuvinte te-am iubit, fără nădejde. 

De gelozie, de sfială chinuit. 

Dea Domnul să mai fi cândva iubită 

Aşa adânc, aşa gingaş cum te-am iubit! 

Au tăcut amândoi vreme de un minut întreg, 
cugetând la înţelesul adânc şi mistuitor al versurilor. Un 
ţânţar care până mai adineaori aşteptase nemişcat pe 
tavan momentul cel mai favorabil, şi-a dat drumul în abisul 
de sub el, detaşat de cele lumeşti. 

Oare va fi adăstat şi Puşkin acela sub vreun cearşaf 
plic, împreună cu drăguţa lui nemiloasă, din acea vreme? 
Oare şi dânsa va fi sughiţat ori de câte ori sfiosul şi gelosul 
încerca s-o pupe, ori, mai ştii, numai s-o apuce de mânuţă? 
Greu de aflat. 

— Asta e, bă... bâete... a mai sughiţat o dată 
Nicoleta. 

Şi s-a întins iar, să stingă veioza. 

— Zi te-a muncit toată noaptea? râse mentorul aţâţat. 

Neluţu Borangic nu răspunse nimic, cătând cu ochii 
la lucrurile nemaipomenite ce se petreceau sub masă, cum 
ar fi nişte furnici de la oraş cărând firimituri de şaorma. 
Dar tăcerea lui făcea cât o sută de răspunsuri. 

— A naibii Nicoleta, tot cum o ştiam, suspină iar 
haiducul. Mai că m-aş muta şi eu cu tine, dacă viaţa mi-ar 
da un pic de răgaz. Poate când m-oi lăsa de haiducie... 

Ucenicul tot nimic. 

— Zi, mă, ţi-a plăcut? Lasă că te-ntorci acolo şi dormi 
o zi întreagă, îţi încarci bateriile. O fi şi ea obosită acuma. 
Dar, din ce mi-ai povestit, parcă tot nu reiese c-ar fi scos 
untul din tine. 

Tânărul sări fără să se mai poată abţine. 


— Păi stai să vezi mai departe! 

Cu adevărat, Alba Nicoleta îl muncise toată noaptea 
şi ceva pe deasupra. Spre ziuă, când nu mai deosebeşti 
visul de ce-i adevărat, somnul de trezie şi vârtoşenia de 
slăbiciune, năvălise din nou peste el, de câteva ori. îl 
cotropea ridicând picioarele spre tavan, cum fac elevii 
„lumânarea” la gimnastică,  trăgându-l în dânsa, 
îngăduindu-i să respire numai din când în când, ca să nu-l 
piardă pe drum. 

Era numai rotunjimi, urcuşuri şi coborâşuri, coline 
molcome şi văi ascunse, prin care unul ca el lesne s-ar fi 
rătăcit dacă nu l-ar fi îndrumat chiar ea, cu mânuţele 
dolofane, pe unde s-o ia, încotro s-o apuce. Atent să nu 
scape nimic din ce i-ar fi putut folosi cu fetele şi femeile de 
mai târziu, pe care viaţa avea să i le scoată în cale, numai 
ochi şi urechi cât îi îngăduia întunericul, tânărul îşi dădu 
toată osteneala, aşa cum fusese crescut în familie, să ducă 
orice treabă la bun sfârşit. Nu luase el mereu premiul întâi 
la generală? Nu ieşise primul la sport şi activităţi obşteşti? 

Dar altfel, Nicoleta asta fusese, cum bine grăia 
Tănase Vlăsia, cea mai cea (atât cât putea să socotească 
Ucenicul, cu slaba sa ştiinţă) învăţătoarea care storsese 
din dânsul tot ce era mai bun, la propriu şi la figurat. 

Când se ridicase soarele de două sulițe pe cer, 
Borangic se trezi din dulcele leşin, având sângele mai iute. 
Camera goală îi păru de câteva ori mai goală ca aseară. 
Până la chiloţii, cămaşa şi sacoul din colţ, distanţa era 
uriaşă, sahariană, de nestrăbătut. Nicoleta horăia pe 
braţul lui drept. 

„Bă băiete, îi spusese, incredibil de trează între două 
încăierări, ţine minte la mine, c-am ocrotit mulţi de anii tăi 
şi n-am dat greş niciodată. Tu eşti băiat croit pentru mâna 
stângă. De câte ori vei fi în culcuş cu vreo fată, ori femeie, 
ai grijă s-o pui în dreapta ta, aşa încât să-i petreci mâna pe 
sub umeri şi s-o dezmierzi cu stânga, pe oriunde îţi vine 
mai bine. În stânga e puterea ta, dulceaţa, moliciunea 


mângâierilor, aceea care împuşcă femeia de nu mai ştie de 
dânsa. Fă cum îţi spune tanti Nicoleta şi-o să fie bine toată 
vieţişoara ta de amorez. Orice bărbat e croit într-un fel sau 
altul. De-aceea, mulţi care sunt de dreapta, tot cu 
stângase-ncăpăţânează să hărţuiască fata şi se mai miră 
proştii c-o umplu de nervi în loc de draci. Şi nici lor nu li se 
scoală cum se cuvine...” 

Roşind la amintirea acestei din urmă poveţe, 
Borangic îşi dădu silinţa să se strecoare de sub fiara ce-l 
căznise noaptea întreagă şi se furişă ca pe front, ferindu-se 
de lunetistul inamic, până-n perechea de chiloţi frumos 
împăturită de cu seară. îi trase pe dânsul, dar - ceasul rău, 
merse la bucătărie să caute ceva apă de la frigider, că-l 
uscase femeia mai rău cape prune. Mai bine şi-ar fi pus şi 
celelalte haine şi-ar fi tulit-o pe uşa apartamentului, fără 
să-i mai pese de sete. 

Abia dusese sticla la gură, gândind să soarbă cu poftă 
apa răcoroasă, că şi auzi în spatele lui foşnetul 
chimonoului de mătase. Se-ntoarse încolţit. Tanti Nicoleta 
fremăta în pragul bucătăriei, unduind sub veşmântul ce-i 
scotea în relief toate instrumentele de tortură cărora le 
simţise din plin ştiinţa. îl măsura cu priviri doldora de 
pofte şi coborând încet, de pe creştetul ciufulit al 
tânărului, umerii scheletici, şira spinării arcuită, mai jos de 
şoldurile ascuţite, surâsul de dimineaţă i se prefăcu în 
rânjet. 

Ucenicul privi şi el încotro se uita femeia şi nu-i veni 
să-şi creadă ochilor. Ori că spaima îi dăduse ghes aşa cum 
nu i se mai întâmplase vreodată, ori că femeia asta era 
dracul gol (pe sub chimonoul de mătase), nu mai încăpea 
îndoială că ceva se petrecea cu trupul său, o prefacere 
căreia nu-i putea ţine piept. Ceva nemaipomenit, judecând 
după forma chiloţilor chinezeşti, scăpaţi de prea multe ori 
în înălbitor. 

Alba Nicoleta îşi scutură o dată umerii rotunzi şi 
chimonoul lunecă pe podea. Însoţi farmecul foşnetului cu 


vorbe duioase. 

— Lasă-mi şi mie două-trei înghiţituri, puţoiule, că 
mă arde pe maţe de la votcă. Şi mişcă dincolo, c-avem 
treabă... 

Neluţu Borangic socotise că povestea lui îl va mişca 
în vreun fel pe Tănase. În loc de asta, îl văzu privind 
nepăsător prin jur, ca şi cum ar fi avut treburile şi 
gândurile lui, mult mai de seamă ca păţaniile unui 
învățăcel. Haiducul părea dus cu totul pe alte meleaguri. îl 
aşteptă respectuos să se-ntoarcă şi să-l bage din nou în 
seamă. Abia când se petrecu acest lucru, îndrăzni să-l 
iscodească. 

— Ei, ce spui dumneata de toate astea, neică? 

Neică dădu din umeri. 

— Eu, Borangicule, nu m-aş plânge să fiu în locul tău. 
Casă, masă, dulce jupâneasă... Puţini au norocul ăsta, la 
atât de scurtă vreme după ce-au poposit în oraş. Unii 
marcă banul de chelesc până să-şi afle gazdă cum se 
cuvine, iar alţii nu-şi găsesc deloc şi trebuie s-o şteargă cu 
coada între picioare, înapoi de unde-au venit. Unde mai pui 
că abia ce te-am prezentat Nicoletei. Nu putem să-i zicem 
la revedere aşa, una-două. Ne bate obrazul, că nici la 
dânsa nu e chiar hotel, să vii şi să pleci când vrei. 

Nu era în firea haiducului să-l povăţuiască înşirând 
atâtea cuvinte pentru o chestie aşa simplă, încât Ucenicul 
simţi că se coace ceva şi-l întrebă ce anume. 

— Eh, fleacuri, darveri, mormăi chipurile plictisit 
Tănase. îi vezi p-ăia doi de colo, de la masa cu umbrela 
lăsată într-o rână? Aia care trag de nişte beri trezite, 
comandate acum jumătate de ceas. Aşa, şi pe ălălant, 
scofâlcitul care se face că-şi priveşte telefonul din minut în 
minut, cum ar aştepta veste de la o drăguță. Vai mama lui, 
cine să-i dea ăstuia întâlnire? 

Tânărul încuviinţă emoţionat. Ceva nemaivăzut avea 
să se petreacă. 

— Află dar, Ucenicule, că aceştia trei sunt arnăuţi 


tocmiţi să stea pe urmele mele şi să mă găbjească la 
primul prilej. Stai aşa, nu te întoarce... Fă-te că asculţi ce- 
ţi spun şi zâmbeşte. 

Neluţu Borangic rânji chinuit, dând din cap ca un 
catâr. 

— Arnăuţi? Adică... un fel de agenţi? Dar ce vorbă 
mai e şi asta, bădie? 

— Las că-ţi zic eu altă dată. Acum mai spune-mi o 
dată de Cătrănela aia a ta, să ne treacă vremea. 

— Petronela, îl corectă respectuos băiatul. Petronela 
Banu. 

Şi purcese să-i povestească, pentru a doua ori a treia 
oară, ce-l mânase pe el, tânăr de şaisprezece ani, din 
Turcenii Gorjului, tocmai la Capitală: 

Cum iubita lui Petronela, de care se legase încă din 
şcoala primară şi nimic nu reuşise să-i despartă până 
atunci, a văzut într-o seară la televizor că se caută tinere 
talente pentru turnee în lumea largă. Care cu gura, care cu 
vreun instrument, care cu dansul, mă rog, fiecare după 
puterile şi înzestrările lui. Şi de-atuncea, fata n-a mai avut 
linişte. O simţea seară de seară cum se zbuciumă şi-i 
tremură glăsciorul de privighetoare, dând să bufnească în 
plâns. 

„Căci ce viaţă-i asta, măi Neluţu? îi zicea ea 
suspinând. Fără o distracţie, fără o situaţie, fără 
perspectivei Simt că-mi îngrop talentul aici, în Turceni şi 
lumea nu va şti vreodată de mine...” 

Iar el se străduia s-o aline cum se pricepea, mai o lua 
în braţe, mai o pupa ori o pipăia, după cum îi venea la 
îndemână. Degeaba. 

Şi-ntr-o blestemată dimineaţă s-a petrecut ce se 
temea el mai tare. Când s-a dus s-o strige la poartă, tac'su 
lui Petronela i-a întins cu mâna tremurând o scrisoare şi-o 
poză. „A plecat cu trenul azi-noapte”, a-ngăimat şi s-au 
luat în braţe distruşi, ditamai bărbaţii. 

— Taica s-a dus când eram de-o şchioapă, iar maica s- 


a prăpădit în urmă cu doi ani, de inimă rea. Am rămas 
singurel, fără alte neamuri la Turceni, şi de sărman m-a 
luat sub aripa lui un maistru de la termocentrală. Aurică 
Morlovacelmare îi zicea. În rest, ştii. N-am stat pe gânduri 
şi m-am pus pe tren, să vin după Petronela. Noaptea mi-au 
furat parte din bani şi mobilul, unde aveam numărul ei. 
Aşa m-ai găsit mata dimineaţă, în Gara de Nord, mai mult 
mort decât viu. 

— Norocul tău c-aveam drum pe-acolo, spuse mişcat 
Tănase. Dar cât ai avut prăpădenia aia de telefon, n-ai 
sunăto pe Barbarela? 

— Petronela. Am sunat-o de mi-au roşit urechile, însă 
nu mi-a răspuns. Ori că i l-au furat şi ei... Ori că l-o fi 
pierdut... Ori că i-e ruşine de ce-a făcut şi nu mai vrea să 
dea ochii cu mine... 

— Ori că nu l-o fi plătit, presupuse haiducul, mai 
practic. 

— Se prea poate, căci Petro e fată şi ruşinoasă şi 
uitucă şi sfioasă şi visătoare, toate la un loc. Uite, spuse 
Ucenicul, întinzându-i haiducului scrisoarea Petronelei şi-o 
poză de-a ei. 

Insă Tănase Vlăsia se aplecă spre el şi-i şuieră aprig: 

— Scoală chiar în clipa asta de mergi la budă. Acolo, 
în cabina trei, cum numeri dinspre uşă, e deschis 
geamlâcul spre stradă. Sari şi fugi cât te ţin picioarele 
înapoi la tanti Nicoleta. Aşteaptă veşti de la mine. Du-te! 

Neluţu Borangic îi dădu ascultare ca-n transă, dar 
când ajunse în uşa localului se întoarse să vadă ce-i. În 
clipa aia, arnăuţii dădură năvală către masa lor, strigând 
„stai aşa!”, „nu mişca!”, „mâinile la vedere!”, în fine, de- 
ale meseriei. 

— Potera! mugea Tănase Vlăsia în braţele lor 
vânjoase. Potera! 

Trei mese se răsturnară, cinci pahare se făcură zob. 
Printre ospătarii supăraţi de pagubă, Ucenicul se strecură 
pe calea care-l făcea scăpat. 


Capitolul 2 

În care se arată că pețitorii pot să răsară de unde te- 
aştepţi mai puţin. 

Invăţătură. 

De câte ori dichiseşti un hogeac pentru puicuţe, un 
cuibuşor de nebunii, trebuie să fii cu mare băgare de 
seamă. Lucrurile nu sunt aşa de simple cum crede lumea 
şi problema poate deveni delicată, căci iubirea, cum zicea 
poetul, e un libido de porțelan... 

Întâi amplasamentul în imobil. Dacă-i la parter, ca un 
făcut, taman în ceasul la care v-aţi luat inima-n dinţi, tu şi 
drăguța, să faceţi marele pas către amorul trupesc, 
încununare a poeziei ce-ati trăit până atunci, toată lumea 
din bloc defilează pe lângă voi, înspre şi dinspre Lift. 

Tu te moşmondeşti să deschizi uşa. S-a furat becul de 
pe scară şi încuietorile abia se văd. Nu eşti obişnuit cu 
cheile, că nu sunt alea de la tine de-acasă şi de-abia le 
nimereşti. Plus că iala, cum te-a avertizat proprietarul, 
trebuie hâţânată un pic, stânga-sus, ca să se deschidă. 

Bine-nţeles că toţi vecinii, văzând o pereche străină 
de încuietoarea cu pricina, se uită chiorâş. Opinia publică 
priveşte mereu chiorâş, că are boală pe hoți şi pe suspecți. 
Iar tu te opinteşti icnind într-o uşă care nu-i a tay lac de 
sudoare, în vreme ce fata se face una cu peretele. 

Cel mai bine e să dai frumos bună seara, ca un 
nevinovat bine crescut. Ai grijă să nu te ia valul, să mai pui 
de la tine şi vreun „nu ştiu ce-are afurisita asta de cheie”, 
că e belea. În şapte cazuri din zece, vecinul vine să-ţi dea o 
mână de ajutor, să se uite mai bine la tine şi la puicuța pe 
care vrei s-o bagi înăuntru. Asta, sărmana, nu mai ştie cum 
să-şi ascundă fețişoara, stă tot cu spatele la voi, ceea ce-i 
face pe toți şi mai bănuitori. 

Dacă-i la etaj, cu cât mai sus, cu atât mai puțini 
curioşi. Curioşii se sufocă la înălțime, aerul e prea rarefiat 
pentru ei. Nu se uită la voi, prin vizoarele uşilor, decât 
vreo trei-patru gospodine şi-un mucos care trage nădejde 


să te vadă sărind pe frumoasă inainte de-a trânti uşa în 
urma voastră. 

Dar însă, măiculița mea, ce belea e cu liftul... Rareori 
se-ntâmplă să fiţi singuri în cabină. Mai mereu e câte o 
doamnă care o priveşte fix pe bucăţica ta, încât ăsteia îi 
vine să intre în podea. Intreab-o politicos pe respectabilă 
„la ce etaj mergeti, doamnăv| să-i distragi atenţia şi s-o pui 
în defensivă. O să i se pară că intenţionat ai întrebat-o, 
aşa, ca o ameninţare voalată, să afli unde locuieşte. 

Și-acum, partea tehnică. Utilităţile. Când alegi 
hogeacul, verifică: 

1. Bateriile de la baie şi bucătărie. O inundație e tot ce- 
ti lipseşte, cu vecinii bubuind picioare-n uşă, taman în toiul 
partidei fierbinţi. Sau, la celălalt capăt al romanțului, să n- 
ai apă la duş. N-o mai prinzi tu altă dată pe aleasa inimii, 
ba or să afle toate prietenele ei că eşti împuțit, şi 
prietenele prietenelor şi-aşa mai departe, în veacul vecilor, 
amin... 

2. Recensământul gândacilor. N-am cunoscut în viaţa 
mea o bunăciune care să n-o taiey chirăind „în papuci şi-n 
pielea goală“, vorba cântecului, îndată ce pe perete fojgăie 
un suflet timid de gânganie, cu antene mişcătoare. Inainte 
de-a duce fata acolo, inspectează întâi singur hogeacul, 
seara, nu ziua - când vietăţile se-ascund prin unghere, 
pregătindu-se pentru animația vieţii de noapte. 

3. Patul. Treci pe lângă el, cu un aer distrat, aşa, cum 
chipurile ai fi atent la ce-ţi zice proprietarul şi hop! lasă-te 
ca din avion, să vezi dacă rezistă la şocuri. Căci de-astea 
vei avea parte în activitatea viitoare. Ori dacă ţi-ai pus în 
gând să prestezi fără şocuri, înseamnă că nu ştii ce-i ăla 
amor temeinic. Mai bine lasă-te păgubaş. 

Eram odată cu o bucăţică ruptă din soare. Și când ne 
simțeam mai bine - trosc! se rupe patul cu noi. Bucăţică- 
bucăţică, vorba vine, nici dânsa nu era chiar slăbuţă, și- 
mpreuni cu mine, care-o duceam bine pe vremea aia, 
dăduserăm pesemne peste limita de rezistență a mobilei. 


Ce-i de făcut? ne-am zis. 

Ei, ce-i de făcut... Să termini treaba pentru care te-ai 
angajat şi-abia apoi, după despărțirea duioasă, vezi dacă 
se poate repara ceva. Lucrul bine făcut rămâne lucru bine 
făcut. Unde mai pui că poți întoarce întâmplarea în 
favoarea ta, strecurându-i minunatei o aluzie, cum că ai 
rupt patul cu dânsa... Reputația are prioritate. 

Altă dată plec din cârciumă cu o pretenă de nădejde 
şi cum se făcuse cam noapte şi ne grăbeam amândoi, fiind 
oameni cu bătăi de cap, hai să luăm desertul la hogeac, o 
oră - o oră jumate. Intrăm noi acolo, zic „nu mai aprinde 
becul, că ştiu pe-aici, vino-ncoace”. Și dăm să ne-aşezămpe 
pat. Acum, eu îi zisesem să nu biai facă lumină o dată că 
vream să sărim introducerea, trecând direct la cuprins, al 
doilea că ştiam camera de burlac, vai mama ei, cu pereţi 
scorojiţi, rafturi prăfuite, păianjeni, geamuri nespălate și- 
aşa mai departe. O sărăcie poate luci mai tare decât alta. 
Se duce naibii romantismul, din prima. 

Deci ne-aşezăm. „Au!“ zice asta. „Ce-i?” Si n-am 
încotro, fac lumină. 

Ce  se-ntâmplă... Burlacul meu era în plină 
zugrăveală şi fireşte uitase să-mi spună c-a pus toată 
averea în pat, s-o apere de furia trafaletului. Pe 
aşternuturile unde urma să dansăm noi tangoul dragostei, 
am găsit două valize de chiloţi şi alte toale, cratițele 
bucătăriei, raftul de cărţi, pantofăraie cât cuprinde şi-un 
cactus, nici mic, nici mare, în ghiveci. 

In fine, cartierul. Dacă ai de ales, alege unul cu mai 
puține cotarle. Nu că s-ar speria fetele, abia le-arăți şi tu 
că eşti bărbat, apărându-le, dar uite ce-a pățit un tovarăş 
de-al meu de haiducie. 

Puiu Năvală îi zicea lui. Ei, şi Puiu ăsta, care la femei 
aproape mă egala, ajunge într-o seară la poarta casei 
unde-şi avea sălaş de taină, prin care se perindaseră 
puzderie de fericite sacrificate, şi mai fecioare şi mai 
nefecioare. Era însoțit de frumoasa frumoasele ce făceau 


renumele mahalalei Plumbuita, mai încoace de mănăstire, 
unde păcatul nu se simte stingherit de cele sfinte, ci în 
largul lui. Cum pusese mâna pe ea, numai dânsul ştie, dar 
ca meseriaşi ce ne aflăm nu ne vindem ponturile unul 
altuia. 

Tovarăşul meu se culcase deştept cu o seară înainte, 
dar se vede treaba că a dormit foarte prost. Cum se 
pregătea el să deschidă zăvoarele şi să treacă la etapa 
asaltului final, iată că se iveste ditamai dulăul, ce trecea 
pe-acolo. Frumoasa se preface speriată, Năvală se preface 
c-o apără şi neavând altceva la îndemână zvârle spre fiară 
smocul de chei cu care n-apucase să deschidă curtea 
templului. lar dulăul fără să stea pe gânduri, înhaţă 
smocul şi pe-aci ţi-e drumul 

Cu hogeacurile nu-i lucru de glumă... 

Era noapte târziu, atât de târziu că se culcaseră şi 
greierii spaţiului verde dintre blocuri, visând poate la o 
viaţă mai bună, cum ar fi să fie vară tot timpul. 

În bucătărioara apartamentului de trei camere 
decomandate, de la etajul patru, Taica Mitrea îşi aprinse 
visător jumătatea de ţigară viceroi. Pe vremuri fusese un 
pasionat fumător de Carpaţi-fară, însă capitalismul vorace 
ucisese această legendă a fumului românesc, pentru a face 
loc mărcilor din toate colţurile lumii. Taica Mitrea hotărâse 
de mai multe ori să se lase şi vara asta ataca problema 
prin metoda înjumătăţirii ţigărilor cu foarfecă. 

Purta bluză de pijama în dungi verzi şi crem, asortată 
unei perechi de pantaloni cu acelaşi model. Era uscăţiv, 
vânos, cu mărul lui Adam generos şi-un promiţător început 
de chelie. Număra cincizeci de primăveri. 

De cealaltă parte a mesei luminate de un bec fără 
abajur, spânzurat doar de firele cu care-l înzestrase tata 
constructorul, înlemnise tânărul Neluţu Borangic, în 
aşteptarea unei minuni dumnezeieşti, ori a unei inspiraţii 
emanând din poveţele mentorului său haiducul. Avea 
nevoie ca de aer ori de una, ori de alta, ca să dea 


răspunsul cel mai potrivit întrebării pe care i-o pusese cu 
un minut în urmă visătorul Taica Mitrea. 

— Şi ia ziceţi, mă copii, când v-aţi hotărât să puneţi 
nunta? 

Cititorul celor de mai sus ar putea gândi, pe bună 
dreptate, că se face vorbire despre nunta lui Neluţu 
Borangic cu domnişoara Petronda Banu, aleasa inimii sale, 
pe care a descoperit-o în sfârşit, după mai bine de cinci 
săptămâni de căutări febrile prin măruntaiele mahalalelor 
de la soare-răsare. 

Nici vorbă. 

Povestea  îndrăgostiţilor şi-a  nemaipomenitului 
Tănase Vlăsia abia s-a urnit şi-ar fi păcat ca ea să 
sfârşească atât de iute, oricât de fericit prilej s-ar dovedi o 
nuntă. Atunci ce l-a făcut pe Taica Mitrea să rostească 
întrebarea care le dă fiori de gheaţă nu numai tinereilor cu 
tuleiele abia mijind, ci şi bărbaţilor în putere? 

Pentru a lămuri această nelămurire, trebuie să ne 
întoarcem cu toţii în urmă cu o săptămână... 

— Ce, Ucenicule, n-ai mai văzut strigoi? gâlgâia vesel 
Tănase Vlăsia, în pragul uşii pe care Neluţu Borangic se 
grăbise s-o deschidă, îndemnat de Alba Nicoleta, cea 
ostenită de votcă şi iubire. 

Şi dându-l la o parte, cu un umăr oţelit: 

— Ia, fa loc, că mi-o cere şi mie inima glas şi sân de 
femeie. 

Cu acest citat aproximativ din „Neamul 
Şoimăreştilor”, dădu buzna direct în dormitorul femeii, 
unde fu întâmpinat cu chirăieli. Ucenicul, dacă tot se 
sculase cu noaptea-n cap, se aşeză în bucătărie, să-şi 
încropească un sandviş cu salam, căci era cam lihnit. 

Un ceas mai târziu, şedeau tustrei în jurul mesei, la 
sfat. 

— Tu, Nicoletă, să nu-i porţi gând rău băiatului, căci 
am să-l iau de lângă tine. Am hotărât că-i vremea să fac o 
faptă bună, să-i găsesc pe Cătrănela aia a lui. 


— Petronela, îndrăzni iar Neluţu şi tăcu fulgerat de 
privirile lor. 

— Aşa că nu se cade să-l duc înapoi drăguţei ostenit 
mort de încercările tale. Acum tot sunt între două bătălii, 
deci am un pic de răgaz ce poate fi cu folos. N 

Alba Nicoleta piui încântată ca o vrăbiuță. In faţa 
haiducului, bărbăţia ei se stinsese. 

— Dar ai sfârşit treaba aceea, cu ăla din partea 
cealaltă? 

— N-am sfârşit-o, ci numai am oprit-o, s-o apuc cum 
se cuvine pe-aia cu ălălant, de dincolo. 

Intimidat de complexitatea celor rostite, Ucenicul 
rămăsese mut. 

— Ia scoate scrisoarea şi poza, să le vadă Nico, că ea 
le ştie pe toate alea noi care trec prin cartiere, până se 
lipesc pe undeva. 

În  mânuţele drăgălaşe ale Albei, scrisoarea 
Petronelei prinse glas căci, după cum deja se ştie, femeia 
nu putea pune suflet dacă nu citea cu voce tare. 

„Dragul meu drag Neluţu... lartâ-mă pentru tot ce s-a 
întâmplat, dar tu şti ce e-n inima mea. N-aş mai fi eu, cea 
pe care o iubeşti, dacă n-aş da ascultare chemării care mă 
cheamă. Nimica nu s-a schimbat între noi şi poate că într-o 
bună zi ne vom revedea şi vom fi fericiţi împreună. Eu 
acuma plec la Bucureşti, să-mi fac o carieră in showbiz. O 
să-ți explic odată ce-i asta. Am să stau la o prietenă care- 
am cunoscut-o în tabăra de la Tismana şi mi-a zis când ai 
drum prin Capitală, fată, vino să stai la mine, în Şoseaua 
Vergului. Să mă ierţi şi să nu mă uiţi, dragul meu drag 
Nelutu. Te iubesc, te iubesc, te iubesc, Petronela! y 

Nicoleta scăpă o lacrimă care întină cuvântul 
„showbiz”, făcându-l să semene cu un păianjen vioriu. lar 
când văzu şi poza Petronelei, poziţia portret uşor aplecat 
înainte-dreapta, căutătura romantică, rimelată, şi buzele 
senzuale, mai scăpă una, pe lângă răvaş. 

— Suflet de muiere, deh, mormăi Vlăsia înduioşat, 


sub peria mustăţii. Ce spui, Nicoleto? Avem de unde să 
apucăm căutările? 

Ochii Albei Nicoleta sclipiră aţâţaţi. 

— Eu, Tănase, pe fatuca asta n-am văzut-o prin 
Colentina şi n-am ştiinţă de noutăţile din Vergului. Dacă e 
să fi tras acolo, la o prietenă, cel mai nimerit ar fi să-l 
întrebi pe Taica Mitrea cusătorul, căci el are cunoştinţe 
unde puterile mele sunt limitate. 

— Ce spui? N-o fi Mitrea ăla care-a lucrat la fabrica 
de ace de cusut şi l-a prins cu un sac întreg de produse 
care vrea să le treacă graniţa, la moldoveni? 

— Ba chiar el, întări Alba. I-au luat toate acele, şi-n 
chiloţi l-au cercetat cu magnetul, iar pe dânsul l-au dat 
afară. A vrut să-şi ia zilele, dar l-am minţit c-a câştigat la 
loto şi-am mai obţinut o săptămână, până i-a trecut. 

— [I-ai scăpat viaţa. Cu ăsta am haiducit în tinereţe, 
prin Drumul Taberei - Militari, suspină Tănase Vlăsia. 
Dacă e tot acela cum îl ştiam, bucuros ne va sări în ajutor. 
Strânge-ţi bulendrele, Neluţu! Iar tu, Nicoletă, să m- 
aştepţi la ceas de seară cu masa plină de bucate. Căci în 
frigiderul tău sticlele de votcă se plictisesc de moarte fără 
o icră, o brânză, un ghiudem. 

Zis şi făcut. Un ceas mai târziu, Taica Mitrea le 
deschisese uşa larg şi cei doi vechi tovarăşi se luaseră în 
braţe bărbăteşte. 

— Mitreo, făcu Tănase Vlăsia, poveştile pe mai târziu. 
Acum ajută-mi să dau de urma fetii după care tânjeşte 
ucenicul ăsta al meu şi te-oi cinsti cum se cuvine. 

Îi împărtăşiră toată întâmplarea. 

— Asta nu-i treabă uşoară, spuse gânditor Taica 
Mitrea, când ei terminaseră. Nu mai e Şoseaua Vergului ce 
era odinioară, au crescut blocurile ca ciupercile după 
ploaie. Fata voastră şi prietena ei pot fi într-o mie de 
locuri, dacă nu s-or fi mutat între timp. Imi trebuie vreme, 
să-mi cercetez ochii şi urechile din care am sumedenie 
prin cartier. Dar până atunci să rămână băiatul la mine, 


câteva zile, să-mi fie de ajutor. 

Neluţu Borangic îşi duse rucsăcelul care conţinea 
toată averea lui (două perechi şosete, două perechi chiloţi, 
periuţă dinţi, bani puţini rău, numărați zilnic) în cea mai 
mică din camere, unde şi căzu pe pat, adormind tun. Iar 
Mitrea şi Vlăsia se aşternură la o beţie vârtoasă. 

Vreme de câteva zile, Taica Mitrea iscodi 
împrejurimile, iar Tănase haiducul îşi înteţi căutările prin 
alte mahalale, unde mai avea ajutoare. Tânărul îi însoțea 
pe rând, după cum cădeau la învoială de cu seară, ori 
bătea străzile de unul singur, luându-și totdeauna semne, 
să nu se rătăcească. Încât, de la atâta alergătură începuse 
sărmanul să se clatine pe picioare şi să i se năzare c-o vede 
pe Petronela la fiecare colţ. Apucase chiar vreo două-trei 
de umăr, crezând că chinul său s-a sfârşit şi puţin lipsise s- 
o ia pe coajă. 

Unde mai pui că mânca tot pe sărite, ba un covrig din 
micile lui economii, care multe zile nu mai aveau, ba un 
ceai la Taica Mitrea, care ţinea frigiderul din scurt. Numai 
când se vedea cu mentorul său, Tănase Vlăsia băga mâna 
în buzunar până la cot şi-l ospăta de nu mai putea să 
răsufle, dintr-o întâlnire ca asta trăind apoi două zile 
întregi. 

Într-o seară, pe când îi ţinea de urât gazdei, 
ascultând nenumărate poveşti despre acele de cusut, 
Neluţu Borangic auzi uşa de la intrare şi-apoi cineva lipăi 
spre sufragerie. 

— A, răspunse Taica Mitrea privirii sale întrebătoare, 
e fi-mea, studenta. Mai trece câteodată pe-aici. E fată 
mare. 

Verginica, merge pe douăşopt, da' nu-i dai nici 
şaişpe. Poate faceţi cunoştinţă. 

Şi zicând acestea, îl privi cam ciudat. 

Un instinct de supravieţuire, ca al fiarelor tinere, îi 
dădu cumva de veste Ucenicului că nu-i a bună. Şi într- 
adevăr, seara următoare, gazda lui desfăcu, lucru de mare 


mirare, o sticlă de vin. 

— Ia, Neluţu, ia, băiatule, îl îndemnă mieros. Uite şi 
nişte covrigei. Nu bei alcool? Atunci umple-ţi paharul la 
chiuvetă, că suc n-am cumpărat, fiind numai din chimicale 
dăunătoare. Covrigeii merg bine cu apă, iar eu o să beau 
un strop de vin. 

Ronţăind covrigei botezați, tânărul aştepta urmarea 
încordat. 

— Auzi, tu te pricepi la calculatoare? Că uite, 
Verginica mea are unul în debara şi tare-ar vrea să-l 
folosească, pentru la şcoală. Dar nu ştie dacă e bine să-l 
pornească acum, după ce-a stat doi ani şi s-a pus praful pe 
dânsul de-un deget. 

Băiatul clătină din cap. 

— Nu te pricepi? Păcat. Mare păcat. Auzi, dar 
referate ştii să faci? Nu din alea grele, ceva uşor, aşa, 
istorie, geografie, nişte biologie. Verginica mea e fată 
cuminte, unde-o pui acolo stă şi-i merge mintea. Nu ca 
fufele ălelante din cartier. Am crescut-o bine, ferice de ăl 
de o lua-o de nevastă. Când termină facultatea, fireşte. 

Neluţu Borangic observă îngrozit că se termină 
covrigeii şi-o să trebuiască să zică ceva. Incepu să-i 
mănânce mai încet, oricât i-ar fi ieşit ochii din cap de 
foame. 

— Ei, zise în sfârşit Taica Mitrea, mai vorbim noi şi 
mâine. Du-te la culcare, c-oi fi ostenit... 

lar seara următoare, fără să mai deschidă alte 
discuţii inutile, îl împinse binişor de la spate direct în 
sufragerie. 

— Verginica Mitrea - Neluţu Borangic! Neluţu - 
Verginica! 

Prezentările fiind făcute, închise uşa după el. Pe 
dinafară. 

Camera era cam întunecoasă, căci doar într-un colţ, 
pe un birou mare lumina o veioză cu picior arcuit. Ucenicul 
făcu doi paşi şi se-mpiedică de un scaun care se afla la 


perete, chiar lângă uşă. Nu îndrăzni să meargă mai 
departe, ci se aşeză cuminte, încercând să-şi obişnuiască 
privirea cu lumina slabă şi să desluşească cele ce se 
găseau prin sufragerie. Deocamdată nu vedea pe nimeni. 
De unde ar fi putut veni primejdia? 

— Săru... mâna... îngăimă, dar cum nu primi răspuns 
socoti că e mai bine să lase lucrurile aşa cum sunt. 

După un minut de tăcere, se ridică şi merse tiptil la 
uşă. Uşa era închisă cu cheia. Atunci se întoarse la loc şi se 
puse iar pe aşteptat. Măcar scaunul era ceva sigur. 

Cum stătea el aşa, abia respirând, auzi deodată un 
zgomot uşor ca un scrijelit. Ciuli urechile, dar scârţâitul 
încetă imediat. Apoi se porni iarăşi, după câteva clipe, mai 
tare. Era un scrijelit ascuţit, care parcă venea de nicăierea 
şi-i zburlea părul pe ceafă. Aci se pornea, aci se oprea, ca 
zumzetul unei viespi furioase, ce-i dădea ocol, pregătindu- 
se să-l înţepe. 

Dar nu-l înţepă nimic. Ucenicul îşi dădu seama că 
scârţâiturile vin dinspre veioză. Incet, întinse mâna, găsi 
comutatorul de lângă uşă şi aprinse lumina. 

Va să zică asta era domnişoara Verginica studenta. 

Tânărul văzu iţindu-se de după biroul mare doi umeri 
şi-un cap ciufulit, de băiat. Nu-i ajungeau tălpile pe podea, 
iar când îi aruncă o privire furioasă, Neluţu Borangic 
remarcă mustăcioara brunetă care se potrivea de minune 
cu buzele subţiri ca aţa. 

— Mă... mă scuzaţi, eu n-am... 

Verginica pufni de două ori şi nu-l mai băgă în seamă, 
pornind iarăşi să scrie pe nişte foi de hârtie, cu un creion 
ascuţit ca sulița. In dreapta ei, mormanul de coli scrijelite 
cu semne misterioase creştea văzând cu ochii. Parcă s-ar fi 
aflat la concursul mondial de scrijelit. 

Ucenicul stătu multă vreme s-o privească, poate o 
jumătate de ceas. Din când în când, ea îi arunca o privire 
duşmănoasă, pe deasupra colilor şi-a mustăcioarei. În cele 
din urmă, maţele tânărului dădură un semnal legat de 


covrigeii cu apă. 

Atunci ea se dădu jos de pe scaun, cu o mică săritură 
şi veni către el, înfiorându-l. Abia îi venea până la 
scobitura pieptului, dar era lată în umeri şi crăcănată. 
Până să zică el ceva, îl trase în jos de revere şi-l pupă pe 
obraz. Apoi deschise uşa cu o cheie şi-i dădu drumul în 
libertate. 

În bucătărie, Taica Mitrea deja desfăcuse sticla de 
vin începută şi, în culmea fericirii, mai scosese o pungă de 
covrigei. Tăie în două o ţigară viceroi, trase primul fum şi-l 
rostogoli visător în tavan. 

— Ei, să fie într-un ceas bun! Şi ia ziceţi, mă copii, 
când v-aţi hotărât să puneţi nunta? 

Capitolul 3 

Unde Ucenicul dă piept cu misterele de nepătruns 
ale Asiei. 

Învăţătură. 

Mă-ntrebi de-am avut a face cu doamne străine? Mie, 
frățioare, niciuna nu mi-e destul de străină, toate-mi sunt 
aproape. lar dacă te gândeşti la alte ţări, limba mea ştie 
toate limbile. Află că într-o vreme imi căzuse cu tronc o 
domnişoară din Bălcik. O să zici stai, nene, că asta-i colea, 
la doi paşi, iar Bălgaria-i un fel de Românica, numai de 
vreo trei ori mai mică. De unde străinătate? 

Ei, află că nu-i Chiar aşa. Femeia bălgară are sângele 
migratorilor de pe vremea lui Gelu Glad Menumorut, şi-i 
greu de strunit ca un cal sălbatic. 

În fine, o cunoscusem pe duduia asta, într-o vară, la 
Doi Mai, când făceam un ban de vacanţă, cărând cuferele 
unor turişti. Și unul, care l-am scăpat de-am stat cu unghia 
vânătă o lună, era chiar al ei. 

Și-a cerut iertare în limba ei şi mi-a lăsat, pe lângă 
pumnul de mărunţiş, o carte de vizită, doar numele şi-un 
telefon. Ce nume frumos... Parcă-l aud şi-acuma: Ilia 
Danova. Şi ce ochi... Ca să nu mai zic că se vedea de la o 
poştă că-i plac hainele care se dezbracă uşor. Şi, ca fată 


frumoasă, degeaba ai minte dacă n-o-mbraci într-un 
costum de baie. 

Până vara următoare am stat pe ghimpi. Când e 
vorba de necunoscute, mă-nteţesc de la o zi la alta. În 
gândurile mele, lucrurile se petreceau aşa: ajungeam la 
Bălcik, o sunam, iar Iliada venea să mă ia, proaspătă ca o 
roză. Mă ducea la dânsa, mă scotea la un club, ceva, şi- 
apoi... 

Ei, apoi e-apoi. Se pricep românii să dea din 
mămăligură, dar fireşte că eu nu ştiu boabă bălgăreşte, iar 
dânsa româneşte nici atâtica. Or câte poveşti de dragoste 
nu S-au veştejit din pricina lipsei de comunicare? 

Am apelat la un ucenic al meu, absolvent de Litere. 
Pentru dumneata, Maestre, mi-a zis el, cuceresc şi 
Japonia! lar săptămâna următoare s-a şi înființat cu un 
ghid de conversaţie român-bălgar special pentru mine. Nu 
unul întreg, ci doar un capitolaş mai important: ăla despre 
flirt. 

Și-aşterne-te, Vlăsio, pe buchisit flirtul bălgâresc. De 
ce citeam, de-aia mă minunam. Va să zică sunt şi la bălgari 
probleme. Nu merge cu „hai, fato, că n-am vreme, ori la 
tine, ori la mine, huța-huţa, treaba-i gata, pa şi pu, la 
revedere!” Sunt subtilităţi, suspansuri, delicateţuri. lar 
fostul meu ucenic se gândise la toate. Rând pe rând le 
descifram, le memoram, mi le-nchipuiam traduse în viaţă, 
născoceam urmări. 

Incepea clasic, ca la manual: 

„Bună! Pot să m-aşez lângă tine? (Zdrasti! Moje li da 
sednă?)”. 

„Pot să te invit să bem ceva? (Moje li da te cerpii 
edno?)”. 

„Ce bei? (Kakvo pieş?)”. 

Ia uite-al naibii, m-am gândit, drept la țintă ghidul 
ăsta, nuse-ncurcă. 

„Ai venit singură? (Sama li şi tuk?)”. 

„Îmi placi. (Haresvăş mi.)”. 


„Dansezi? (Ştie potanțuvăme 1i?)”. 

„Îmi place cum dansezi. (Haresvă mi kak tanţuvăş.)”. 

Cum zic, drept la ţintă, fără farafastăcuri. Darnici cu 
mitocănii de să-mi crape obrazul. Hai că-i bine. 

„Încerci să m-agăţi? (Da me svaliş li se opitvăş?)” 
zicea smucindu-se fata din ghid, cum fac ele, orice limbă 
ar vorbi, însă mie nici că-mi păsa. îi dădeam înainte cu-ale 
mele: „Eşti cu cineva acum? (Imăş li şi niakoi?)”. 

„Ai prieten? (Imăş li şi gale?)”. 

„Arăţi foarte bine. (Mnogo ti otivă.)”. 

„Eşti super. (Super şi.)”. 

„Ai ochi frumoşi. (Imăş krasivi oci.)”. 

„Eşti foarte sexi. (Ti şi neveroiatno seksi.)”. 

Asta, frăţioare, numesc eu acţiune. Am băgat de 
seamă ce bine sună toate-n limba lor. Replicile astea, care 
la noi arpune-o pe fugă pe una mai slabă de înger erau 
unse cu marmeladă bălgărească, numai bună s-o-nghită 
„gospojiţa “ cu gurița ei. 

Pe urmă am trecut la atac. 

„Nu vrei să ne plimbăm un pic? (Haide da se 
porazhodin malko.)”. 

„Pot să te conduc acasă? (Moje li da te ispratră de 
vas?)”, „Pot să te sărut? (Moje li da te țelună?)”. 

Ei, dar îţi spusesem că lucrurile nu sunt simple nici 
la ei. Gena de cal sălbatic, migrator. 

„Nu m-atinge! (Mâhni şi răţete!)”. 

„Aventurile de-o noapte nu-s genul meu. (Ne săm za 
edna noşt.)”. 

Se prea poate ca în faza asta să ia haiducul şi vreo 
pălmuţă, pe obraz. Însă la urmă şi cel mai nărăvaş căluţ se 
lasă strunilt. 

„Ai un prezervativ? (Imăş îi prezervaţiif?)” zice ea 
suspinând. 

„Este un automat la baie. (V toaletnăta mă aftomat 
za prezervativ!)”. 

„Mă atragi teribil. (Straşno me priviiciş.)”. 


Și nici eu nu mă las mai prejos. 

„Sunt nebun după tine. (Lut săm po tep.)”. 

„M-am îndrăgostit. (Vliubih se v tep.)”. 

„Mă gândesc la tine tot timpul. (Neprekâsnăto mislii 
za tep.)”. 

„Nu pot să trăiesc fără tine. (Ne mogi dațiveia bes 
tep.)”, „Te iubesc. (Obiciămte.)”. 

Ce domnişoară, chiar dăltuită în gheața Balcanilor; 
ar rezista unei asemenea avalanşe, ce femeie ar rămâne-n 
picioare după o aşa serie? Să-mi arate careva una şi-o iau 
mâine de nevastă, Doamne fereşte! Nu s-a născut... 

Ei, şi lucrurile mergând aşa bine, iată-ne pe-amândoi 
la aşternut, un ceas mai târziu, goi-goluți, suflând greu, 
dar cu sentimentul datoriei împlinite. Iliada fumează 
mulțumită ţigara de după. Fac tutun bun bălgarii. 

lar eu nu-s din ăia care, când se văd cu sacii-n 
căruţă, işi dau arama pe faţă şi-o şterg cu palma-n fund. 
Sustin elegant conversaţia de la postludiu: 

„Ce faci mâine seară? (Kakvo şteptaviş utre vecer?)". 

„Imi dai numărul tău? (Ştie mi dadeş îi nomeră na 
telefonă şi?)”. 

„Te sun. (Ştie ţi se obadia.)”. 

Mă-ntrebi, frăţioare, cât de bine au mers lucrurile pe 
teren? Nicicum. Am sunat-o pe Iliada asta o lună, de-am 
anchilozat cu mâna îndoită la ureche, pe telefon. Nota de 
plată (smetkătă) m-a sărăcit. N-a răspuns nici până-n ziua 
de azi. 

Mustăceşti, muceo, ţi-oi zice poate că n-am apucat 
chestia cum trebuie. Dacă-i pe-aşa, să te văd pe tine cum 
te descurci, când o fi cazul... 

Întâia oară, Ucenicul se împiedică de domnişoara 
Huy pe una din ulițele cu nume latin, din cartierul care 
fusese odinioară fund de lac, apoi groapă pentru motoazele 
uriaşe aduse la cutremurul, din 77, pe urmă grădini de 
legume, puzderie, împrejmuite cu sârmă pe araci şi, în 
fine, un codru de căsuțe, magherniţe ori palate ţigăneşti, 


cu pretenţii de bunăstare rafinată. 

Ucenicul păşea sprinten pe Dinogeţia, gonind spre 
Romula colţ cu Sucidava, unde-l trimisese găzdoiul lui din 
săptămâna aceea, să-i ia tutun şi-un pet de bere Noroc, de 
la minimarketul zilierilor. 

Deodată domnişoara Huy îi sări în spinare. Fapta se 
petrecuse la propriu, fără veste, astfel că Neluţu Borangic 
se sperie îngrozitor, închipuindu-şi că, deşi era miezul zilei, 
o ceată de tâlhari la drumul mare opera nestingherită. Se 
scutură viguros, descotorosindu-se de cocoaşa nedorită, 
apoi, pregătit de ce era mai rău, dădu cu ochii de 
agresoare. 

— Eee! Eee! făcea dânsa cu ochii mari de spaimă. 
Eee!!! 

Şi tot arăta cu degetul, semnalizând o primejdie de 
moarte ori mai multe. Ucenicul cercetă în direcția indicată, 
descoperindu-i la mică distanţă pe Albiei, Laica şi Ureche, 
maidanezii  arondaţi străzii Dinogeţia, care nu se 
încumetau în afara perimetrului lor, căci i-ar fi rupt în 
bucăţi alţi titulari de străzi, din cei douăzeci - treizeci ai 
cartierului. Şedeau sărmanii pe labele dinapoi, fluturând 
cozile în semn de pace, extrem de curioşi, aceasta fiind 
prima chinezoaică pe care o vedeau în viaţa lor. 

Ucenicul întoarse privirea către domnişoara Huy. 
Măsura vreun metru cincizeci, la patruzeci de kilograme, 
părul până corbului chinezesc, tuns scurt, cu breton, chip 
copilăros marcat de nelinişte, hăinuţe cuminţi, dar şic. 
Neluţu schiţă un salut universal cu capul, căutând să 
priceapă tâlcurile întâmplării în curs de desfăşurare. 

Iar domnişoara Huy o ţinea una şi bună cu chiotele ei 
chinezeşti. 

— Eee!!! Eee! ÎL E! i! 

— E, ce? se impacientă tânărul. 

Pe urmă Albiei se ridică prietenos, venind să-şi 
prezinte omagiile. În clipa aceea chinezoaica o luă razna şi 
sări ţipând în braţele băiatului, mai-mai să-l doboare. 


Care va să zică asta era... Păi cum aşa? Nu umblă 
vorba că pe-acolo, pe la ei, căţeii ăştia sunt o delicatesă 
râvnită de toată lumea? Nicio masă fără un doberman? ia 
te uită ce mai freamăt, ce mai zbucium... Ce mai fiţe 
pentru sărmanul Albiei, care dacă te faci o dată spre el nu 
se mai opreşte până-n Obor. 

— Nu-i problemă, domnişoară, mormăi Ucenicul, 
descotorosindu-se din nou de dulcea povară, de data asta 
cu băgare de seamă şi mai fără tragere de inimă, căci prin 
țesătura tunicii chinezeşti simţise doi sânişori rotunzi 
apăsându-i pieptul. 

De tulburare, nu mai izbutea să pună cap la cap cele 
câteva vorbe englezeşti utile în situaţii de urgenţă. 

— No danger, îngăima, no problem... 

Şi apoi: 

— Good dog, no bâte, nice cuţu... Friends! 

Fie că limba lui John Lennon îi era străină, fie că 
spaima îi paralizase gândirea („ori, mai ştii, Doamne iartă- 
mă, o fi retardată săraca”), încurajările lui nu aveau niciun 
efect asupra domnişoarei Huy. 

— EeeWEeel!!! 

Atunci Neluţu Borangic luă problema de mână, 
liniştind-o întrucâtva, iar Ureche, Laica şi Albiei veniră s-o 
adulmece plictisiţi. Nu prezenta niciun interes pentru ei. 
Plecară să caute oase prin nişte mormane de gunoi 
proaspăt amenajate de locuitorii cartierului, în vreme ce 
unghiile frumos lăcuite ale fetei strângeau tare degetele 
Ucenicului, lăsându-i amintiri de neşters. 

— Unde stai? întrebă el în sfârşit, trecând la soluţia 
cea mai practică. Unde mergi? Hai că te duc eu. 

Şi uite că de data asta parcă pricepe. Desenează un 
zâmbet chinuit şi-i arată direcţia, o casă vernil leşinat, 
dintr-un şir de opt identice, locuite - toată lumea ştie asta, 
de pălmaşi asiatici aduşi să trudească la blocul de zece 
etaje ridicat în coasta Fundenilor şi mici comersanţi de 
chinezării, care-au umplut angrourile, Europa, Dragonul 


Roşu, câte altele... 

Mergeau încet, ca şi cum ar fi ieşit la plimbare, 
mână-n mână, păşind când pe trotuarul străpuns de bălării 
vivace, când pe carosabilul necirculat, după cum le- 
ngăduiau maşinile parcate de proprietari. Păşeau în 
tăcere, fără să îndrăznească mai mult decât priviri furate 
cu coada ochiului, când unul, când altul. Neluţu Borangic 
descoperea, asamblând străfulgerările unor astfel de 
ocheade, un profil delicat, nu ca în clişeele stampelor 
vechi, ci aducând un pic cu fata de pe eticheta unei 
conserve chinezeşti de bame, pe care-o admirase prin 
copilărie. Ţesuse împrejurul ei o poveste după alta, pân-o 
desfăcuse mă-sa, la o ciorbă cu de toate. 

li plăcu, vreme de câteva minute, să-şi închipuie că şi 
ea îi cercetează plăcut surprinsă profilul bărbătesc, nasul 
puţin coroiat şi-o sprânceană groasă, dătătoare de 
încredere. Ce pereche frumoasă, ar fi putut să exclame 
cineva ascuns după una din nenumăratele jaluzele pe 
lângă care alunecau uşor, către casa vernil leşinat. 

Insă, în cele din urmă, orice frumoasă poveste de 
dragoste româno-chineză ia sfârşit înainte de-a se aprinde 
cu adevărat, din diverse motive obiective. Ajunseseră la 
ţinta vernil. Acolo, ucenicul văzu câteva automobile 
pricopsite, iar între ele, pitulată ca un şoricel, una 
minusculă, roşie, cu acoperiş alb şi tetiere imitând 
mutrişoara lui Mikey Mouse. Minimorisul ăsta drăgălaş nu 
putea fi decât al fetişcanei de lângă el şi, citind plăcuţa de 
înmatriculare, „33 - B - HUY”, o boteză pe loc 
„domnişoara Huy”. Aşa să-i rămână numele... 

Fata îi zâmbi însorit, mulţumindu-i cu nişte ciripituri 
de-ale ei, se ridică pe vârfuri şi-i pupă obrazul, după care 
sună la interfon şi dispăru în spatele porţii. Să fie oare 
această curte teritoriu chinezesc, aşa cum se stabileşte în 
cazul ambasadelor? se întrebă aiurit Ucenicul. 

Aşa se sfârşi cea dintâi întâlnire a sa cu domnişoara 
Huy. 


Câteva zile mai târziu, plecând din nou să facă 
aprovizionarea cu „Noroc” şi ţigări, Neluţu trecu iarăşi 
prin faţa casei cu pricina, deşi traseul său obişnuit nu 
prevedea această deviere. Constată că-i bate inima ceva 
mai tare pe strada asta („Porolissum”, pe-o latură a 
benzinăriei „Mol”), însă amintirea vie a Petronelei, însoţită 
de o fulgurantă vedenie a chipului iubit, îi mai temperară 
pulsul. Descălecase în Capitală ca să dea de urma 
logodnicei sale, mai ştii, poate chiar s-o scape din te miri 
ce belele, iar acum aluneca spre o idilă utopică, siropoasă 
şi lipsită de speranţă, statutul cuplurilor mixte fiind unul 
fără viitor la Turceni. 

Şi totuşi, înainte pe Porolissum... 

Odată ajuns în dreptul casei vernil leşinat, crezu întâi 
c-a greşit strada. Porţile, atât cea mică, dar şi cele mari, 
pentru maşină, erau larg deschise, iar în curte se 
desfăşura cel mai impresionant haos imobiliar din câte-i 
fusese dat să vadă. Peste tot zăceau împrăştiate mormane 
de cherestea, pietriş, panouri de rigips, cercevele şi uşi. 
Câţiva europaleţi cu ţiglă alcătuiau, prin neorânduiala în 
care fuseseră depozitaţi (zvârliţi?) un soi de fortăreață 
labirintică, în inima căreia se putea petrece orice. Peste 
toate plouase abundent cu hârtii, rumeguş şi pungi de 
plastic. 

Neluţu Borangic mai observă că toate uşile şi 
ferestrele casei vernil leşinat erau larg deschise, dând 
clădirii un aspect de locuinţă părăsită în grabă, locatarii 
sărind pe geam la un incendiu şi scăpând cu fuga în 
ignifuga Chină. 

Însă privind în jur descoperi minimorisul Mikey 
Mouse, staționând ceva mai încolo, poate pentru a face loc 
camioanelor care descărnaseră toate aceste daravere. 
Aşadar domnişoara Huy nu putea fi prea departe. Iar prin 
cartier n-o vedea ieşind la plimbare, afară doar dacă subit 
s-ar fi împrietenit cu-alde Albiei, Laica şi Ureche. 

Fără voia lui, făcu un pas în curte. Atunci cineva râse 


tare, undeva, sus, speriindu-l. 

Erau şapte muncitori chinezi, cocoţaţi pe unicul 
balcon al vilei, cu picioarele bălăbănindu-se în gol. Behăiau 
pe rupte, arătând cu degetul spre el, comentându-i 
pesemne  sperietura, în parametrii lor exotici şi 
indescifrabili. 

Ucenicul chibzui cum ar face mai bine să le explice 
acestor ninja (confuzie explicabilă pentru un european) că 
nu e genul lesne intimidabil cu nişte hlizeli, că trecea 
absolut întâmplător pe-acolo şi că, dacă tot s-a nimerit, ce- 
ar fi să-i dea câteva lămuriri cu privire la persoana care 
locuia în această casă. 

— Hello, spuse pentru început. 

Căci nu există, cel puţin aşa afirmă lingviştii, individ 
pe planeta Pământ, care să nu priceapă înţelesul acestei 
vorbe simple. 

Ei bine uite că există. Ciorchinele de chinezi din 
balcon continua să-l bombardeze cu chicoteli guturale, iar 
tânărul începu să cântărească varianta unui limbaj al 
semnelor, care să-i scoată pe toţi din impas. Însă cum ai 
putea să mimezi „locuia aici o domnişoară pe care-am 
condus-o acasă în urmă cu câteva zile, fiindcă se temea de 
Albiei, Laica şi Ureche, fără temei de altfel, ei fiind nişte 
maidanezi tare cumsecade, mă-ntreb dacă ştiţi ceva despre 
dânsa, nu că aş fi foarte interesat, ci doar aşa, ca locatar 
care vrea o informaţie despre un alt locatar al cartierului”? 

Abia reuşise să proiecteze câteva gesturi în legătură 
cu „locuia aici o domnişoară”, când fu îmbrâncit într-o 
parte> de un al optulea chinez, care se furişase perfid prin 
spatele lui şi pătrunse vijelios în curte, cocoşat sub 
greutatea a doua sacoşe uriaşe, doldora de marfa. 

Opiu? Jad? Haşiş? Vreun rival tranşat în piesele 
componente, bine stivuite în sacoşe? 

De uimire, Neluţu Borangic îşi pierdu echilibrul şi se 
întinse cât era de lung în singura băltoacă a curţii. Atunci 
chinezul nou-venit se întoarse rânjind şi-l avertiză: 


— Poate e noloi! 

Fârtăţii lui de pe balcon îşi dădură drumul direct pe 
un morman de nisip afânat, cu chiote de bucurie care 
aprinseră imaginaţia Ucenicului. îl bătură pe spate pe noul 
venit, ca şi cum acela s-ar fi întors dintr-o lungă, eroică 
expediţie şi cât ai clipi despachetară sumedenie de pungi 
de faină albă „trei de zero”, cu care dispărură în interiorul 
bântuit de penumbre al casei. Vila îşi reluă îndată aerul 
părăsit, lucru de mare mirare, căci nici Porolissum nu e 
strada Mantuleasa, nici Borangic vreun Eliade născut la 
Turceni. 

Seara, Neluţu îşi luă inima-n dinţi şi-i înfăţişă 
găzdoiului, la o bere, strania situaţie. 

— Aşa, şi? făcu Bebe Buican, zis Ţeapă, care-o ţinuse 
odinioară pe soră-sa lui Strătilă, singurul proprietar de 
butică erotică din buza Pantelimonului. 

— O fi plecat din oraş, cât lucrează gălbejiţii la 
amenajări, adăugă căscând cu un trosnet de falei. 

Tânărul replică timid că, logic, dacă maşina Mikey 
Mouse e tot acolo, se cheamă că nici proprietara nu poate 
fi prea departe. 

Ţeapă râse scurt. 

— Păi ce, trebuia să plece musai cu săpuniera ei? 
Curvele astea au sponsori bazaţi, mafioţi de pe la ei, care 
put de parai. O fi luat-o stăpânul cu merţanul, ori vreun 
lexus, să-i miroasă păsărică şi to arfei pe la Sinaia, 
Mamaia, alea-alea. Hai noroc! 

Ucenicul rămase cu gura căscată un minut întreg. 
Mintea lui asimilase toate vorbele lui Buican, însă refuza 
să le asambleze ca adevăr. Monstruozităţile pe care le 
debita găzdoiul nu se potriveau nici cât negru sub unghie 
cu imaginea domnişoarei Huy şi cu avalanşa de informaţii 
pe care le primise prin conexiunea mâinilor împreunate. 
Iar termenii asociaţi femeii copil erau atât de îngrozitori 
încât băiatul nu se lipi de somn până către ziuă, încercând 
să şi-i gonească din cap. 


Aşa se sfârşi cea de-a doua întâmplare cu micuța 
chinezoaică. 

Ehei, dar deapănă-te poveste, că-nainte mult mai 
este... 

Intr-o seară, Neluţu Borangic se întorcea de la unul 
din sfaturile sale de taină cu Tănase Vlăsia, din piaţa 
Oborului, sfat care se sfârşise ca atâtea altele cu năvala 
poterei. 

— Pe cai, voinicilor, pe cai! mai apucase haiducul să-i 
strige vorba lui obişnuită, înainte de-a se lăsa dus în 
mâinile neferilor. Ne vedem poimâine la locul ştiut! 

Se întunecase de-a binelea. Ucenicul mergea cu 
gândul aiurea, socotind, după cum îl instruise mentorul la 
prima lor întrevedere, cărui loc i-ar veni poimâine rândul, 
prin rotaţie. 

Stelele ieşiseră după ploaie, sclipind răcoros, 
proaspăt spălate. Tânărul simţi tristeţea năpădindu-l. 
Iubita lui Petronela e de negăsit, iar el nu-şi află liniştea în 
această lume greu de înţeles, în care nu găseşte un loc al 
lui, un tovarăş de-aceeaşi vârstă, măcar un acoperiş de sub 
care să nu se trezească alungat de la o săptămână la alta. 

O luase pe Tibiscum, să iasă în Arubium, la hogeacul 
lui Bebe Ţeapă Buican, fost cumnat cu Strătilă. Să-i mai 
asculte vreun ceas însemnările orale despre curve şi ţepe, 
înainte de-ai fi îngăduit să se culce chinuit pe sofaua 
deşelată din holul de lângă budă. 

O luase pe Tibiscum şi se trezi, fireşte, fără să ştie în 
ce chip, pe Porolissum. 

Vila era tot acolo. Porţile fuseseră închise, iar pe 
zidul negru o singură fereastră, la parter, lumina galben 
auriu, decupând şi în asfaltul străzii un dreptunghi de ziuă. 
Ucenicul păşi fascinat înăuntrul lui. 

Putea să vadă în camera aceea şi iată ce văzu: 

Sufrageria, cât îi îngăduia unghiul să observe, n-avea 
mobile pe pereţi, dar din tavan spânzura un candelabru 
strălucitor, sofisticat, ca-n filmele cu nobili şi palate. In 


mijloc se afla un pian uriaş, cu coada ridicată aidoma unei 
vele negre de corabie. Iar de cealaltă parte, pe un scăunel, 
abia atingând pedalele cu picioruşele ei asiatice, nimeni 
alta decât domnişoara Huy aştepta cu un aer pierdut, 
neîndrăznind încă să-şi aştearnă vârfurile degetelor pe 
clapele sidefate. 

O simfonie? Un lied? O doină de prin părţile 
Sichuanului? Ce repertoriu se pregătea în seara aceea? 
Ucenicul mai făcu doi paşi, lipindu-se de gard, putând 
acum să cuprindă în priviri întreaga scenă înfăţişată de 
fereastra strălucitoare. 

Sorbea imagine după imagine. Trupul unduios al fetei 
era înveşmântat în aur şi argint spânzurând numai în nişte 
breteluţe subţiri de umerii arcuiţi subţire ca o cobiliţă 
princiară, pentru mirese  neprihănite. În  scobitura 
decolteului, pe care sânii pe cale de-a se coace nu 
pridideau s-o umple, aluneca o picătură mică de sudoare, 
un mărgăritar. În jurul gâtului mai delicat decât al unei 
lebede adolescente, domnişoara Huy îşi înfăşurase un boa 
roşu din pene de struţ, pe care-l înfiora cu fiecare 
respiraţie. 

Era cu putinţă? O făptură de poveste în Porolissumul 
uitat al Fundenilor, unde numai cucuta, pălămida şi 
ciulinele înfloresc nestingherite? 

Neluţu Borangic se căţără pe gard, în transă, gata să- 
şi ia zborul către basmul de la parter, să dea bună seara, 
ca băiat binecrescut ce se afla şi să părăsească această 
lume cenuşie, amestecându-se în culorile minunate de 
dincolo. Oricare ar fi fost acel „dincolo”. 

Atunci uşa sufrageriei se deschise şi în încăperea 
magnifică pătrunse un chinez uriaş, cu ditamai goldanul 
atârnat de grumaz, înţolit într-un costum de ape Armani, 
care nu reuşea să strunească burdihanul peste măsură de 
încăpător. Până să se dumirească spectatorul ce şi cum, 
grumazul se îndoi balansând lănţoiul de aur şi depuse un 
pupat sub formă de ventuză lipicioasă pe ceafa sacră a 


domnişoarei Huy. Ea sări bucuroasă în braţele lui şi 
împreună părăsiră templul luminos, în vreme ce pianul 
porni să intoneze singur un mişcător marş nuptial 
chinezesc... 

— Şi cum, Ucenicule, făcu posomorât Tănase Vlăsia, 
aşa a zis Ţeapă, „curvele astea”? 

Tânărul dădu din cap ruşinat, necutezând să-şi 
privească mentorul drept în ochi. Ştia prea bine ce se 
petrece în mintea şi inima haiducului. Vreme de câteva 
minute tăcură împreună, mărginindu-se să-şi soarbă 
fiecare licoarea din pahar, Tănase o mastică bălgărească, 
luminată dinăuntru cu mici firimituri de sidef, Neluţu 
Borangic un suc de mere. 

Nori negri se-adunau, atât pe cerul locului în care se 
reîntâlniseră, aşa cum le fusese vorba („Karamel” - bere, 
mici, pizza), cât şi pe fruntea fără vârstă a lui Vlăsia. 
Deodată, haiducul trânti palma pe masă. 

— Asta-i... De mâine îţi găsesc alt hogeac. Ţeapă mi-a 
fost ca un frate, dar vremea a trecut urât peste el. Nu pot 
în ruptul capului să te las sub acelaşi acoperiş cu unul care 
afuriseşte femeia şi-o zugrăveşte cu vorbe de stabiliment. 
El spurcă tot ce te-am învăţat până acum. Şi cum o să te 
mai uiţi la Petronela când om da de dânsa? 

Capitolul 4 

În care spiritul războinicului îşi face de lucru cu o 
mână de pietricele. 

Învăţătură. 

Gata „ti-ai dat sufletul? Uite la tine, flăcău de 
şaisprezece primăveri şi-abia ţii pasul cu unul ca mine, 
de... Oricum, etatea nu contează. Lucrul ăl mai de seamă e 
să te simţi tânăr şi să bagi mare când se iveşte prilejul. 
Acum de pildă, dacă ne moleşim, ne-ajung arnăuții şi bine 
n-o să fie. Până lămuresc ei că tu n-ai a face cu haiduciile 
melet îţi îngheaţă ciolanele trei nopți în arest. 

Haida, pieptul înainte, fundul înapoi, coatele pe 
lângă corp, pasul sprinten ca iepurele şi lung ca gazela! 


Rezistă până la colţ. Acolo ştiu o scurtătură prin curtea din 
dos a unui birt şi ne pierdem. Uite cum suflă, zici c-acum 
dă ochii peste cap... 

S-a dus pericolul. Auzi-i ce înjură de ciudă că nu ne- 
au înhăţat şi toarnă la vorbe necuviincioase, care nu s-ar 
cădea să le-asculți. Asta-i viața haiducului. Ci hai să ne- 
aşezăm la măsuța de sub viţă, să mai completăm 
învăţătura. Şi nu-ţifie ruşine cu cămaşa sărăcuţă, dacă eşti 
curat, ai ceva în cap şi niscaiva putere în mâini. Nu 
disprețui umeraşul, căci el iţi ţine haina ţeapănă. 

Află dar; dragul meu Borangic, că nimic nu-l 
îmbărbătează pe-un voinic adevărat ca femeia şi potera. 
Adică „vorbind înţelepțeştey primejdia şi amorul. Astea 
două mirodenii sunt pentru tagma noastră ca sarea şi 
piperul pentru bucatele alese. Ba mai mult, dacă starea 
omului o cere, sunt şi piperul, muştarul, ardeiul iute, 
usturoiul, hreanul şi oţetul. 

Căci ce face primejdia când năvăleşte de după 
cotitură în calea drumeţului? Face să-i sară inima din 
piept, pune sângele în mişcare vioaie, îi suflă omului jar în 
ceafă şi-i trage bice peste picioare, de zici că-i armăsar. 
Adică trezeşte din adormire până şi-un molâu ca tine, 
scoțând din adâncurile sinelui cele necesare pentru a 
apuca cu sârguinţă pe calea haiduciei. 

lar femeia, ah, femeia... Ai zice că după atâta 
alergătură din calea primejdiei ce ia felurite înfățişări, 
razii, descinderi, urmăriri, fugarul găseşte adăpost la 
sânul şi pântecele iubitei, care-l primeşte mereu, 
cunoscându-i zbuciumul şi nevoile. Băieți deştepţi, fetele 
astea. Și bagă de seamă, în treacăt fie spus, că un 
adevărat meseriaş ține în rezervă mai multe adăposturi... 

Să nu cazi însă în greşeala de-a crede că acolo e 
musai liniştea, căci uneori femeia e mai primejdioasă ca 
primejdia însăşi. Multe îţi deschid zăvoarele Paradisului şi, 
odată ce porțile s-au închis cu un scârţâit blând în urma ta, 
se dovedeşte că inăuntru e ladul. Eu însumi ştiu 


sumedenie de voinici ce şi-au plătit scump lenevia, fiind 
acuma bărbaţi însuraţi, cu ciopor de copii, slujbe de ocară 
şi mame-soacre care-i milităresc mai rău ca pe recruți. 
Bine-i să te-ntinzi, dacă ai după ce... 

Fireşte, aşa ceva nu mi se-ntâmplă mie, căci eu, 
Ucenicule, cunosc fiara şi îngerul ce viețuiesc în 
concubinaj în aceeaşi femeie. 

Dar ca să ne întoarcem la felul în care dânsa îţi 
iuțeşte sângele, silindu-te să dai tot ce-i mai bum cred c-ai 
început deja să prinzi cevay după ce-ai pătimit cu Alba. Cu 
vremea ai să înveţi şi-o să te învăţ eu însumi mai multe. Nu 
de-astea îţi arde ţie acuma, însă până o găsim pe Petronela 
Banu poate să mai curgă multă apă pe râul Colentinei. Nu- 
i păcat să iroseşti zilele? 

Inainte să întâlnească adevăratele primejdii şi 
adevăratele femei, ucenicii ca tine se pot ține în bună stare 
urmând la oraş unele poveţe bune, privitoare la sporturi 
pe care le practicăm noi, cei ce ne ducem viața mai mult 
pe străzi. Aşadar, ascultă şi bagă la cap câteva şmecherii: 

Bea un pahar cu apă în fiecare dimineaţă, la trezire, 
pe stomacul gol. Apa limpezeşte privirile şi gândurile, 
alungă mahmureala şi arsura de mațe după chef 
răcoreşte, spulberă gândurile negre şi e ieftină. 

Când stai cu capul gol în soarele amiezii şi nu poți 
intra într-un gang ori vreo boltă de cârciumă, trage-te 
după un stâlp, semn de circulație, pomişor aşa încât 
umbra lui, cât de mică, să-ţi acopere măcar capul. Dacă nu 
se sminteşte devia, celelalte scapă tefere. 

Nu te urca niciodată cu scara rulantă, că eşti fecior 
şi-i rău de mădulare. Fii harnic, porneşte pe scările 
obişnuite, atât la coborâre, cât mai ales la urcare, oricâte 
trepte ar avea. Pe lângă tine, or să urce cu rulanta 
sumedenie de graşi, moşi şi babe, acrituri, ologi şi leneşi, 
care-or să te privească în batjocură, tu singur fiind pe 
picioarele tale. 

Dacă n-ai de fugit de undeva altundeva, ori din faţa 


poterei, poartă mereu în spinare un rucsac greuţ, ca să 
fereşti osânza să se prindă de trupuşorul tău. Şi de altfel 
mergi cât mai mult pe jos, cât iţi îngăduie timpul, dacă se 
poate de dimineaţă până seara. 

Apoi: 

Răreşte-ţi drumurile cu treburi ce nu suferă amânare 
şi încetineşte-ţi plimbările, să poți vedea câte sunt în jurul 
tău, unele frumoase de te ung la suflet, altele dureroase 
de-ți seacă inima. ia-ti vreme să priveşti. Cu vârsta, vei 
deprinde şi arta de-a deosebi lucrurile pe care merită să le 
amâni. Căci dac-o ţii tot într-o fugă n-alegi nimic, cum n- 
alege ăla care trece cu trenul în loc s-o ia pe jos. Fugi de 
poteră, nu fugi de viaţă. 

Uite şi una pentru minte: 

Ascultă doar cântece vesele. Mulţi tânjesc, la o 
supărare mare, să-şi stingă focul cu-o vadră de vin şi 
lăutari care-i zic de inimă albastră. N-am nimic cu vadra, 
dar pune lăutarii să-ţi cânte ce ştiu ei mai voios. Să fii trist 
şi să asculti leşinături lăcrămoase, e cum ai bea cucută să 
scapi de mătrăgună. 

Aşadar râzi de câte ori ţi se iveşte prilejul, dar nu 
uita că prostul râde de ce-şi aduce aminte, iar prostuţul 
doar zâmbeşte. 

Mai sunt mii, însă nu pot să ţi le-nşir pe toate 
deodată, că nu le ţii minte şi ţi se răceşte bunătate de 
ciorbă în blid. 

— Dar de ce fugim noi mereu, neică Tănase? se miră 
tânărul Neluţu Borangic odată, când chibzuiau împreună 
pe cine să mai întrebe de Petronela, unde s-o mai caute. 
Adică de ce fugi dumneata, că eu mă iau după matale. 
Credeam că toţi îţi ştiu de frică. 

Haiducul îl privi înveselit. 

— Dacă vrei să ştii de ce fug aşa, în general, află că 
nici eu însumi n-am găsit răspuns acestei întrebări. Cum 
zicea cântăreţul ăla cu chitara, „am furnici pe toată talpa”. 
Eu n-am teamă de nimeni, dar vine aşa, o poftă câteodată, 


şi mă ia pe sus ca o vijelie. Rareori ştiu unde-o să-mi dea 
drumul, însă m-am obişnuit să cad mereu în picioare. Dar 
dacă mă-ntrebi de ce-am fugit alaltăieri, e din cauza la o 
încurcătură de afacere, care neferii fac confuzie cu o 
haiducie a mea de-acum un an ori mai mult. 

— Ce afacere? vru să ştie Ucenicul. 

— Una, nu contează... 

— O fi „treaba aceea, cu ăla din partea cealaltă, pe 
care n-ai sfârşit-o, ci numai ai oprit-o, s-o apuci cum se 
cuvine pe-aia cu ălălant, de dincolo”? rosti tânărul pe 
nerăsuflate cele auzite la sfatul lui Vlăsia cu Alba Nicoleta. 

— Aia, aia, râse Tănase din toată inima. Eu, măi 
băiete, să ştii că iau deopotrivă şi de la bogaţi şi de la 
săraci, căci harul meu nu e să-i fac pe avuţi neavuţi şi 
invers - pe sărăntoci boieri, ci numai să aşez toate 
lucrurile cum trebuie, să fie egale. Căci unde nu sunt la fel 
se iscă pizmă şi de la pizmă vin toate nenorocirile: bătăi, 
omoruri, trădări, câte şi mai câte... 

— Aha, adică un fel de socialism, cugetă timid 
Neluţu. 

Vlăsia îl privi chiorâş, însă nu-i mai dădu peste nas, 
căci ajunseseră deja la locul căutat. 

Intrară în scara unui bloc părăginit de pe la capătul 
Pantelimonului, acolo unde întorc tramvaiele când le lasă 
primăria să meargă şi nu sparge drumul ca să le scoată 
şinele. Gazelei paişpe. Bâjbâiră un pic la parter, până în 
dreptul unei uşi dindărătul căreia răzbăteau icnete, ţipete 
şi bufnituri. Încă o dată, Ucenicul dădu înapoi. 

— Hai că nu te mănâncă nimenea, îl îmbărbătă 
mentorul său, arătându-i afişul de pe uşă. „Karabe Do. 
Sala de antrenament Malu. Arte marţiale 8.00 - 18.00". 

Înăuntru, puzerie de discipoli se călcau în picioare, 
deprinzând loviturile şi disciplina sub privirile severe ale 
lui sensei. 

Nea Malu se bucură de vederea haiducului şi după ce 
le ascultă păsul fluieră ciobăneşte cu două degete. Într-o 


clipă, toată suflarea învăţăceilor, atât cei aflaţi în picioare, 
cât şi aceia ce apucaseră s-o ia pe coajă, se strânse în jurul 
lor. 

— Atenţiune, ascultă comanda la mine, tună sensei. 
S-a pierdut domnişoara Banu Petronela, constituţie 
atletică, păr şaten scurt, ochi albăstrii spre verde, fără 
semne particulare, logodnica tânărului Borangic Neluţu, 
aci de faţă. 

„Us!“ | salutară băieţii. 

— Misiunea noastră umanitară este găsirea în cel mai 
scurt timp a domnişoarei Banu Petronela. Sunteţi tineri, 
sunteţi isteţi, sunteţi mulţi. Fiecare dintre voi cunoaşte tot 
ce mişcă prin cartierul lui în materie de domnişoare. 
Cercetaţi, colectaţi informaţie, raportați. 

Tănase Vlăsia îi susură ceva la ureche. 

— Şi of zi record: operaţiunea de recuperare se 
desfăşoară cu cea mai mare discreţie. Fără potere. Mucles! 

— Uraaa! izbucniră discipolii entuziasmați, dar 
imediat îşi luară seama şi se înclinară iarăşi regulamentar. 
Ust 

— Ai făcut foarte bine, Tănase, c-ai venit la noi, grăi 
nea Malu mai târziu. 

Rămăseseră numai ei trei în apartamentul de patru 
camere modificate aşa fel încât să cuprindă sala de 
antrenament, biroul şi-o odaie de locuit. 

— Aştia mici sunt mulţi şi curioşi şi umblă după fete 
cu balele atârnând de-un cot. Sunt la curent cu tot ce 
mişcă. Geaba mă lupt să le vâr bushido-n cap, ei tot la 
păsărică le e gândul. Deh, hormonul bate onoarea... 

Le istorisi apoi, lăcrimând bărbăteşte, c-a avut şi 
dânsul o mândreţe de fată, Angelica, dar s-a dus după un 
agent imobiliar, un terchea-berchea care prosteşte lumea, 
şi nu mai ştie nimic de ea. 

Planul era simplu. Douăzeci de războinici - douăzeci 
de zone. Dacă Petronela se va fi aflând într-una din ele, 
ochiul antrenat să prindă cea mai mică mişcare o va repera 


negreşit. Ori, dacă va fi trecut măcar pe-acolo, a lăsat o 
urmă, un semn, ceva. 

— Şi eu? îndrăzni Neluţu, cam bănuind ce-o să 
urmeze. 

— Rămâi deocamdată cu nea Malu, că poteraşii de 
pe-aicea încă nu te ştiu la faţă. Şi-apoi, cu el şi discipolii 
săi eşti mai ferit decât într-o cazarmă. 

— O să-ţi aştern în sală, pe tatami> rosti nea Malu 
încântat vorba niponă, numai să te scoli înainte de opt, că 
vin băieţii la primul antrenament şi le dai exemplu rău 
dacă te găsesc dormind. j 

Tânărul oftă resemnat. Incepuse să piardă şirul 
gazdelor sale şi se temea că lucrurile vor continua tot aşa. 
Dar gândul la Petronela l-ar fi făcut să poposească şi prin 
canale, cu aurolacii. 

În primele trei zile, discipolii se întoarseră cu o sută 
de Petronele posibile. Dădeau năvală bucuroşi, cu ochii 
sticlind, dis-de-dimineaţă, să-şi prezinte raportul, vorbind 
unii peste ceilalţi, încât despre antrenament nici nu mai 
putea fi vorba. Nea Malu scrâşnea din dinţi, dar îl chemă 
de fiecare dată pe Ucenic, să fie de faţă, să spună dacă 
vreuna din domnişoarele descoperite de cercetaşi era 
Petronela lui. Se dovedi că noile apariţii feminine se cam 
înteţiseră în ultima vreme prin mahalale. 

Astfel, de pildă, Vărgatu Marin, centură verde, 
raportă că pe strada Coacăzelor, în Andronache, 
corespunde descrierii o vânzătoare de covrigi braşoveni, 
care ia comenzile clienţilor anapoda, încurcând macul cu 
susanul. 

Istrate Gigi, de asemenea centură verde, a surprins o 
nou-venită în arealul său, Doamna Chica - Aleea 
Plumbuita, care are toate înzestrările pentru a deveni 
vedetă de showbiz şi i-a cântat o oră „Să nu-mi iei 
niciodată dragostea”. Dar nu o cheamă Petronela, se pune? 

Gemenii Bogaciu Serinel şi Leonid, centuri galbene 
ca şofranul, sesizează că în seara zilei de... la orele... au 


auzit într-un grup de femei, de la poalele blocului vizavi de 
al lor, pe una zicându-i alteia: „Fată, se vede că eşti venită 
de la Turceni!” „Fata” arăta cam de patruzeci de ani. 

În fine, Arieşeanu Costel, centură maro, declară 
misterios că se află pe urmele câtorva suspecte, urmărind 
nişte piste sigure, pe care deocamdată nu le poate face 
publice, pentru bunul mers al anchetei. 

Şi aşa mai departe. 

Neluţu Borangic simţea că-l cuprinde şi mai tare 
melancolia, de la o zi la alta. Mai cu seamă că după o 
severă, dar dreaptă, muştruluială a lui nea Malu, discipolii 
îşi răriră de-a binelea rapoartele, ba chiar începură să-l 
privească chiorâş pe Ucenic. 

— Bagă-te şi tu, Neluţule, cu ei la un antrenament- 
două, îl îndemnă în atare situaţie sensei, să te apropii de 
colectiv, să simtă că eşti de-al lor. 

De băgat nu prea-l lăsau să se bage, căci când nu se 
uita nea Malu îi mai scăpau câte una pe cocoaşă, ca din 
greşeală, astfel că tânărul găsi de nevoie un compromis. 
Şedea cu spatele lipit de-un colţ al sălii, să fie apărat de 
pereţi din trei părţi, bălmăjind şi dânsul cu mâinile şi 
picioarele ce vedea că fac ceilalţi. 

— Băieți, aşa nu mai merge, hotărî Malu într-o după- 
amiază. Trebuie să ţinem o şedinţă de strategie pentru 
căutări. 

Dar nu aci, fiindcă s-a văzut că spiritul sălii nu 
îngăduie alte activităţi ce întinează puritatea artei 
marţiale. Ştiu eu un birt după colţ, numai bun să facem 
acolo o întrunire. 

Se mirară tare discipolii, dar îl urmară bucuroşi, care 
în chimonouri, care în treninguri. 

Numai că la „Trei chiftele”, barmaniţa se făcu foc şi 
pară auzind că vor să pună cap la cap cinci mese şi să se- 
ntindă la vorbă două ceasuri, trăgând de nişte sucuri 
amărâte. 

— Ce crezi tu, Malule, c-o să ţin afară bunătate de 


clienţi care-ar comanda de mâncat şi de băut la greu, 
numai ca să-ţi tratezi tu ciurda de plozi? Uite la ăştia doi, 
nici n-am voie să-i servesc, că încă nu le-a crescut flocii 
pe... şi pe... 

Să astupe cu numai două palme douăzeci de perechi 
de urechi nu putea nea Malu, oricât de mare era el, aşa 
încât discipolii auziră vorbele de ruşine şi căzură pe 
gânduri. Cătrănit, sensei îi mână iute afară, ca pe-o mică 
turmă de oiţe şi se-ntoarse să schimbe câteva cuvinte cu 
neînduplecata femeie. îi urmăriră cu toţii prin geamul 
mare al vitrinei. 

Pesemne, judecând după semnele iuți pe care şi le 
făceau de aproape, unele din ele cam îndrăzneţe, între ei 
doi fusese ceva, cumva, cândva. Cine ştie, poate chiar o 
poveste galeşă, ori focoasă de amor, din acelea care lasă 
zgârieturi pe inimă şi pizmă nestinsă, căci barmaniţa, tot la 
două vorbe, se plesnea cu nădejde peste anumite părţi ale 
trupului ce nu se cuvin amintite chiar aici. Ba, când nea 
Malu ieşi dovedit, în urma lui ea apucă în palme două 
şolduri imaginare şi le hâţână de mai multe ori înainte şi 
înapoi, cu un binecunoscut gest. 

— Şedinţa se amână din motive obiective, anunţă 
bărbatul. Replierea pe poziţii, la sala de antrenament. 

Tânărul Borangic îi urma cuminte în toate aceste 
peregrinări, întrebându-se ce-i va mai scoate în cale soarta 
imprevizibilă. I-ar fi cerut din nou îngăduinţă lui Nea Malu 
să-şi încerce şi singur norocul pe străzi. Cine ştie, poate de 
undeva, printr-o minune, printr-o întâmplare, Petronela să 
răsară de după un colţ, la o coadă în piaţă, ori un coafor, 
ceva. Sau prin parc. Ce, nu s-au mai văzut cazuri din astea, 
prin filme? 

Nu îndrăznea însă, fiindcă ultima oară marele om îl 
mustrase aspru. 

— Dar ce crezi tu, muceo, că Bucureştii sunt 
Turcenii? leşi pe stradă şi dai de lelea Petronela, la bârfa, 
la portiţă? Ori facem un lucru ca lumea, ori ne vedem 


fiecare de drum şi n-o să-i placă lui nen-tu Tănase. Eu la 
treburi serioase nu mă ţigănesc. 

Această din urmă vorbă aprinse peste măsură 
mirarea Ucenicului, care încă din prima zi luase seama la 
chipul măsliniu, ochii bulbucaţi şi buzele vineţii ale 
războinicului. 

Către seară, pe când ultimul din antrenamente se 
apropia de sfârşit, nea Malu îi adună din nou în jurul lui. 

— De-ajuns pentru astăzi, discipoli. Aţi exersat toate 
elementele prevăzute în graficul de instruire. Dar pentru 
că mai avem o jumătate de oră din timpul alocat, socotesc 
că e prilejul să studiem câteva tehnici speciale, care ţin de 
concentrare şi spirit. 

Spusele lui erau balsam pentru urechile lui Neluţu, 
care se-albăstrise rău de-atâtea mawashi geri, kiba dachi, 
nidan Chudan şi altele. 

— O să vă arăt un mic truc de exersare a atenţiei, pe 
care-l puteţi încerca oriunde, oricând, chiar şi pe stradă. 
După mine! 

Îl urmară flăcăii. 

Se înserase. Străzile erau cam pustii, căci cartierul 
nu cunoştea viaţa de noapte a celor din centru. Doar ici şi 
colo, câte-un grup de prieteni ai omului, javre ori cotoi, îşi 
dădeau bineţe. Un privitor din împrejurimi s-ar fi arătat de 
aceea mirat la vederea formaţiei care se deplasa 
disciplinat către o destinaţie necunoscută. 

Ei, necunoscută... La semnalul pe care sensei i] 
împrumutase dintr-un lung metraj despre grupurile de 
comando (pumnul drept ridicat în dreptul tâmplei) se 
opriră înlemnind. Erau chiar pe-un colţ al celor „Trei 
chiftele”, de unde fuseseră alungaţi în chip atât de ruşinos 
ceva mai devreme. 

Prin vitrinele luminate se zărea furnicar de muşterii, 
care pe la mese, care la bar, care în picioare, lucrând 
neobosiţi cu paharele şi sticlele, cu furculiţele, lingurile şi 
cuţitele, cu degetele şi cu fălcile. De câte ori se deschidea 


uşa, ca să mai intre ori să mai iasă unul către buda din 
dos, răzbătea afară un vesel muget general şi fum ca la 
incendiu. „Trei chiftele” avea dever mare. 

— Ia, spuse în şoaptă Nea Malu, adunaţi fiecare 
câteva pietricele, de pe jos. Să nu fie mai mari ca un bob 
de mazăre. Executarea! 

Nedumeriţi, dar şi stârniţi, băieţii se puseră pe 
brânci, strângând sumedenie de pietricele. Numai Mărin 
Vărgatu, mai tare de ureche, veni cu un bolovan, însă spre 
hazul tuturor sensei hotări că-i bun şi-acela. 

— Acum fiţi atenţi la mine. Ce ziceţi, se poate sparge 
vitrina asta cu aşa o pietricică? 

Un freamăt trecu printre discipolii disciplinaţi. 
Exerciţiiexerciţii, dar or fi de spirit ori de golăneală? 

— Nu se sparge, sensei, îndrăzni unul, ăsta e geam 
solid, o fi şi blindat. Nici nu simte pietricica asta. 

Nea Malu pufni superior. Copii, ce ştiu ei... 

— Aflaţi dară că niciun geam, oricât de tare, nu 
rezistă unei pietricele, fie ea cât de mică, dacă îl loveşti 
exact în punctul aflat pe mijloc, la două treimi de vârf şi-o 
treime de bază. Acolo e polul lui vulnerabil. Haideţi, să 
încercăm pe rând. 

Alt freamăt clătină trupa. 

— Pe bune? Adică e voie să...? 

— Ce rahat mănânc eu, băi? se supără maestrul. Păi 
ăsta e exerciţiul de spirit, concentrare şi atenţie. Trebuie 
să nimereşti exact pe mijloc, la două treimi de vârf şi-o 
treime de bază. Hai, fiecare cu pietricica lui, şi mai iute, că 
n-am de gând să stau aici toată noaptea! 

Mai chicotind speriaţi, mai cu fereală, războinicii 
merseră pe rând să-şi încerce norocul. Sumedenie de 
pietricele loviră geamul, una după alta. Cu gălăgia 
dinăuntru, nimeni nu băga de seamă pocnetele mici. Dar al 
naibii geam, nici că-i păsa. 

— Vedeţi, mă băieţi... oftă sensei. Fu ce vă spun? 
Unde nu-i spirit, concentrare şi atenţie, nu sunt nici 


rezultate pe măsură. N-aţi nimerit niciunul polul 
vulnerabil. Ia daţi-vă la o parte. 

Şi se duse el însuşi, să le-arate cum se face. O 
pietricică... Două... Trei... A patra... Nimic. 

Discipolii  prinseră să murmure pe  şoptite. 
Autoritatea era în pericol. 

— Mărine, ia adă bolovanul ăla, ordonă tăios Nea 
Malu. 

Îndată ce vitrina s-a prăbuşit maiestuos, cu un 
zgomot grozav, într-o cascadă de cioburi multicolore, 
discipolii au făcut proba pregătirii lor temeinice, dispărând 
în noapte cât ai clipi. Nea Malu îi conducea demn. 

Ucenicul o zbughi şi el după dânşii, dar un pic mai 
târziu, căci căscase gura la hărmălaia dinăuntru plus 
revărsarea muşteriilor pe trotuar. Nefiind de-al mahalalei, 
se rătăci şi greşi colţul de stradă. Acolo dădu piept în piept 
cu o namilă de poteraş, care-şi făcea rondul, ciupind şi 
dânsul ce se putea, de unde se putea. 

— Ce fugi aşa, puiule? îl întrebă mieros, apucându-l 
de guler. Te-ai pierdut de mămică-ta? Da ia stai! Nu umblai 
tu, acum ceva vreme cu blestematul de Tănase Vlăsia, 
hoţomanul? 

Capitolul 5 

Unde o mulțime de oameni au să-i spună ceva lui 
Neluţu Borangic. 

Invăţătură. 

Te-am văzut, Ucenicule, de mai multe ori înroşindu-te 
la faţă, când te prindeam cu câte una mai gogonată şi te 
dădeam în fapt. Ori tinereţea fragedă, ori neştiința de-a 
minţi cum se cuvine, serios şi cu bună cuviinţă, te dau în 
vileag. Cu caşul de la gură, să ştii, nu faci mare brânză. 
Ce-oţi fi învăţat la şcoală, acolo la voi, în Turcenii Gorjului? 
Părinţii tăi nu te-au deprins să mai născoceşti uneori? 
Copiii cu care te tăvăleai în colbul uliței nu ti-au arătat 
cum să tragi câte una de să îngheţe apele, ca să scapi 
nechelfănit după o boacănă? 


Bag seamă că nu se mai pune preț în zilele noastre 
pe minciună şi arta de-a minţi. Pesemne v-aţi lăsat cu toții 
aburiţi de păcăleala că numai adevărul e bun, iar minciuna 
rea din naştere. Nimic mai neadevărat. 

Ce s-ar fi ales de lumea asta dacă de la începuturile 
ei toată suflarea ar fi spus numai ce este? Dacă oamenii, în 
loc să cuteze a inventa şi lucruri care nu sunt, oricare ar 
trebui să fie, s-ar fi mulţumit să repete iar şi iar ce se vede 
cu ochiul liber; ce ştiu toți şi ce te face să caşti de 
plictiseală? Ar fi rămas şi-n ziua de azi un macat pe perete, 
mereu acelaşi, tesut cu lână albă şi neagră, nimic altceva. 

Minciunica, dragă Borangic, e rea numai când face 
rău altcuiva bun. Altfel, ea e menită să dea peste nas 
netrebnicilor ticăloşilor şi înfumuraților să înfrumuseţeze 
ori să îndrepte unele strâmbăciuni, sau Chiar să 
îndulcească amarul câte unuia. Minciunelul iscusit te 
priveşte-n ochi fără să clipească şi-ţi zice „eu când spun o 
vorbă, vorbă rămâne] Tu înţelegi ce nu trebuie, iar el îşi 
ține cugetul împăcat. 

O să-mi spui că atunci am trăi laolaltă numai cu 
mincinoşi şi nimeni n-ar mai spune adevărul pe pământul 
ăsta. Şi, ce-i drept, în astfel de lume ar fi cam greu de 
trăit. Vezi cum eşti ispitit să sari calul în partea ailaltă? 

Din fericire, minciuna adevărată, aceea cu adevărat 
binefăcătoare, nu-i dăruită oricui i se năzare. Ca să fii 
maestru al născocirilor trebuie să deprinzi ani de-a rândul, 
începând chiar din cea mai fragedă pruncie, arta de-a 
minţi. Numai atunci poți să te-ncumeţi pe talazurile 
oceanului de minciuni, fără teama că la prima furtună o să 
duci la fund, cu barcă cu tot. 

O să-ți împărtăşesc câte ceva din această artă, dar 
numai aşa, de poftă, mai mult să te stârnesc a cerceta tu 
însuți acest domeniu de căpătâi. Da, şi eu, când aveam 
cam anii tăi, îi vindeam grădinarului chiar castraveții lui, şi 
el credea că m-a păcălit la preț. 

Află mai întâi că minciuna cea mai de soi nu se 


depărtează foarte mult de adevăr. Cum se sclifosea şi Taica 
Mitrea: „Eu măcar am furat pe faţă. Dar minciuna e de soi 
şi când se duce până-n pânzele albe, unde născocirea e 
atât de umflată încât nimeni nu mai crede că poate fi altfel 
decât adevărată. 

Minciuna ce nu se depărtează, dând ocol lucrurilor 
care sunt cum sunt, are folosul că mincinosul (mai potrivit 
ar fi poate „minţitoruF ori „minciunătoruF) se poate 
întoarce oricând să recunoască adevărul  gol-goluţ, 
certându-l pe cel minţit cum că i-ar fi înțeles greşit 
spusele. 

De pildă, vindem unui ins binecunoscut pentru 
cărpănoşenia sa nişte mărgăritare, ori trente de firmă, 
telefoane, vinuri nobile, tablouri, giuvargicale, câte şi mai 
câte, cu o mie de lei bucata. După vreo două săptămâni, 
vine cu-o falcă-n cer şi alta-n pământ că toate sunt calpe şi 
că să-i dai banii îndărăt. Apâi nu ţi-am zis omule, îi spui tu 
mirat, că astea-s făcături şi nimic altceva? Ce-am vorbit eu 
şi ce-ai înţeles tu? A mea e vina că nu eşti atent la ce 
spun? Ne-am înţeles la preţ? Să fii sănătos. 

Minciuna care scapă frâiele, ducându-se, vorba 
căpitanului ăla din cosmos, Picard, unde nimeni n-a mai 
îndrăznit vreodată să se ducă, se hrăneşte din tupeu, din 
ea însăşi şi din chiar închipuirea celor minţiți. Cu cât e mai 
dolofană, cu atât sar toți cu bunăvoință s-o ajute, să nu se 
poticnească. Dacă grăsuna are lipsuri pe alocuri, minţiții le 
completează cu propria lor imaginaţie. 

De pildă, dacă minciunătorul se răsteşte într-o 
adunare cum că soarele se-nvârte în jurul pământului, care 
e plat ca o farfurie, jumătate din oameni râd şi-l huiduie. 
Dar ceilalţi, ce fac ceilalţi? Ei cad pe gânduri şi-şi zic că n- 
ar fi scornit domnul ăsta aşa nemaiauzite, dacă nu s-ar 
bizui pe ceva solid. Pesemne nişte studii serioase tocmai 
au stabilit ce-i cu soarele şi ce-i cu pământul Ei, de-aici să 
te ii zaveră... 

Zâna adevărată a mincinoşilor iscusiţi e chiar femeia. 


Pe ea, săraca, poţi s-o minţi în fel şi chip, că tot te va ierta. 
Nu te crede, căci femeia e făcută să simtă minciuna 
bărbătească de la o poştă, dar o va ierta mereu, dacă te 
iubeşte. Şi te va iubi mai departe, pregătită pentru alte şi 
alte minciuni. 

Umblă de asemenea prin lume o vorbă foarte 
adevărată despre păcăleli: 

Poţi să-l minţi pe unul de mai multe ori şi poţi să-i 
minţi pe toţi o singură dată. Insă nu încerca să-i minţi pe 
toți de mai multe ori, că dai de dracul Totuşi, mincinoşii de 
soi sunt aceia care-i mint pe mai mulţi de mai multe ori. 
Asta fiindcă zicala ce-am amintit se potriveşte numai într-o 
adunare de oameni normali. 

Cu folos şi de multă subțirime sunt minciunile ce 
linguşesc o generație sau alta. Spune-le bătrânilor ce 
tineri sunt şi-ţi vor ciuguli din palmă. Te vor primi în casă, 
te vor ospăta şi te vor găzdui, îţi vor da la plecare pensia 
ori cheile de la casa de bani. Minunează-te în faţa tinerilor 
de cât sunt ei de maturi, bărbaţi sau femei în toată firea. îi 
vei purta de vârful nasului, ca pe prunci, oriunde vei avea 
nevoie de ei. La război, la miting, în politică, ori la muncă 
pe degeaba. Unii numesc asta „manipulare”, dar eu zic că- 
i tot minciună şi încă una dintre cele mai meşteşugite. 

Amar de tine, Ucenicule... 

Buzunarele ţi-s goale, burta aşijderea, bântui pe 
străzi necunoscute, numai cu hainele de pe tine, căci 
rucsăcelul ţi-a rămas în dojo-ul lui Nea Malu, cel spărgător 
de geamuri cu pietricica. Capul ţi se-nvârte ca o morişcă, 
de nesomn, deznădejde şi dor după încă pierduta 
Petronela. Nici nu mai poţi să gândeşti. Aştepţi ceva, însă 
n-ai habar ce-o să vină. Ce-o fi aproape? Regăsirea iubitei? 
Potera? întoarcerea ruşinoasă la Turceni? Imposibil de 
prevestit. 

După ce-i dăduse un brânci de pomină poteraşului 
burtos ce-l înhăţase în apropiere de „Trei chiftele”, lucru 
pe care nici în visele lui cele mai îndrăzneţe nu l-ar fi visat 


în urbea de baştină. 

Neluţu  Borangic alergase fără să se oprească, 
străbătând sumedenie de străzi. Mentorul său ar fi avut de 
ce să fie mândru. 

Poposi într-un gang de bloc, unde căzu lat şi dormi 
iepureşte vreme de câteva ceasuri, până-l trezi lumina 
zilei. Atunci se puse iar pe alergat. 

Se opri fără suflare abia când băgă de seamă că 
dintr-odată e din ce în ce multă lume în jurul lui, cinci, 
şase, douăzeci şi foarte curând un puhoi de oameni, ceea 
ce-l linişti pe dată, socotind că la înghesuială mai lesne îi 
va fi a se face nevăzut. Atunci li se alătură lor. 

Dar cine erau aceştia şi încotro se îndreptau ei? 
Tânărul îi urmă cuminte, aşa cum se obişnuise în ultimele 
zile cu plutonul lui nea Malu. Merseră ce merseră, fără să-l 
întrebe nimeni nimic, ba chiar unii, după privirile ce i le 
aruncau, păreau încântați că se află printre ei. Când 
deodată, hop! După un colţ li se deschise la picioare 
ditamai piaţa, loc larg unde-ar fi intrat jumătate de 
Turceni. 

O mare, ba un ocean de oameni se tălăzuia de la 
stânga la dreapta, înainte şi înapoi, în sus şi-n jos, 
îmbrâncindu-se, dând din capete şi din mâini, răsucindu- 
se, vociferând, făcând mare zarvă. Între vorbele cele mai 
rostite, Ucenicul deosebi mai cu seamă „jos”, „de-misia” şi 
„huooo”. Deodată se dumiri şi chipul i se lumină de-o 
bucurie copilărească, cum nu mai trăise de la conserva 
chinezească de bame, ori de la întâlnirea cu domnişoara 
Huy. 

Va să zică ăsta e un miting, o adunare de protest, o 
revoltă democratică... Auzise de multe ori despre astea, 
mai ales la televizorul lui Aurică Morlovacelmare, însă de 
văzut nu văzuse niciunul în carne şi oase. Vai şi-amar, cine 
şi pentru ce să protesteze în orăşelul gorjean? Babele de la 
cozi? Gospodarii rezemaţi în sape? 

De unde se ţinuse cât se putea mai pe margini, unde 


lumea avea loc să respire şi să dea din mâini, Neluţu se 
lăsă purtat spre inima adunării, acolo unde nu mai puteai 
să arunci, vorba ceea, un ac. Era aşa o înghesuială încât 
nimeni nu răspundea de mişcările lui, ci se supunea 
curenților şi vârtejurilor răsucitoare ce străbăteau 
mulţimea, după nişte legi misterioase, de nimeni ştiute. 
Vreai să te duci înainte - marea de oameni te împingea 
înapoi. Dădeai să te opinteşti spre stânga - te trezeai după 
scurtă vreme la dreapta. Într-un rând, tânărul simţi că nici 
nu mai atinge caldarâmul cu tălpile, ci se lăsă purtat 
binişor din dreptul unui stâlp, dădu o roată potrivită şi fu 
depus înapoi, la locul de plecare. 

Dar nici că-i păsa, de vreme ce se găsea în miezul 
acestui lucru minunat. I se năzări că se află ocrotit la sânul 
unei fiinţe cu zece mii de inimi. Toţi aceştia îl socoteau 
tovarăş cu ei şi-i zâmbeau, când nu erau ocupați să 
sencrunte, strigând de-ale lor. Treptat, în ciuda hărmălaiei 
ce-l ameţise de cap, îl învălui o pace stranie, care-l făcu să 
uite de necazuri, suferinţe şi griji. Cine ştie, îşi zise, dacă 
nu dau de Petro, iar neică Tănase nu se iveşte curând, pot 
sta cu dânşii, că sunt mulţi la un loc şi m-or ajuta, care cu 
un sfat, care cu o bucată de pâine, care cu un loc să pun 
capul jos. Ba chiar unii or fi întâlnit-o pe fata mea. îi părea 
că toţi îi sunt prieteni. 

Se făcuse de amiază, judecând după soarele care-i 
bătea drept în creştete. Marea de oameni sporise şi, din 
când în când, în faţa lui Neluţu Borangic se ridicau felurite 
pancarte şi lozinci din cartoane, pânze, ciomege. Ce scria 
pe ele nu se dumirea, căci spre alea din spate nu era chip 
să se-ntoarcă, iar cele dinainte îi arătau numai dosul. Doar 
într-un rând, până ce una mai transparentă să fie trasă în 
jos, Ucenicul descifră aiurit câteva cuvinte: „tpuroc 
lunrevug sof. Ce-o fi fost cu „tpuroc” ăsta? Mister. 

Deodată, Neluţu se pomeni îmbrâncit în coasta unui 
tânăr poate doar cu ceva ani mai vârstnic decât el, care 
tipa cât îl ţineau bojocii, atât de tare că nu se înţelegea 


bine ce. 

— Îmi pare rău, zise, n-am vrut... 

Tânărul îi zâmbi larg, ca unui prieten vechi, ungându- 
l pe suflet. 

— Salut! îi ţipă la ureche. îi ardem, ce zici? De data 
asta nu ne mai dau nemernicii peste bot! 

Şi mai trase câteva „huooo” viguroase. Ucenicul fu 
cuprins de o mare ruşine. Nu ştia de ce se află oamenii 
aceştia aici, dar îşi îngăduise să li se alăture şi să-i lase să-l 
socotească de-al lor. Ei demonstrau pentru nişte probleme, 
nişte revendicăriy nişte deziderate. îl ţineau de tovarăş, 
împărtăşeau cu el ofurile lor, iar el n-avea nici bunul simţ 
să ştie care-s alea. Cum să-i arate flăcăului ăsta de lângă 
el, prietenului, că habar n-are de frământările lui? 

— l-am ars! îi strigă aceluia. îi ardem rău! 

Şi rânji cum putea el mai bine, de-şi simţi colţurile 
gurii plesnind. Celălalt îl bătu bucuros pe spate, ba chiar, 
cât îi îngăduia locul, îl luă pe după umeri. Beat de fericire, 
Neluţu îşi luă avânt şi mai tare. 

— De data asta nu ne mai daţi peste bot, 
nemernicilor! Huooo! Huooo! 

După vreun ceas, răguşise de-atâta ţipat. Ar fi fost 
poate momentul să-l cunoască mai bine pe tânărul acela, 
să se prezinte, să facă schimb de impresii şi preocupări. 
Dar între timp tresăririle mulţimii mai aşezaseră vreo trei- 
patru între ei, şi ăia zbierând de mama focului. Nu mai era 
chip să se apropie. Din când în când, tânărul necunoscut 
se întorcea spre 

Borangic şi-i făcea semne de încurajare, ba cu ochiul, 
ba cu mâna. De ce striga Ucenicul mai tare, de-aia-l 
îmbărbăta ăla mai mult şi invers. 

Mai trecu o oră. Năduşiseră toţi de-atâta soare şi 
osteneală. Până mai acum ceva vreme umblaseră din 
mână-n mână sumedenie de sticle cu apă, pentru răcorirea 
sufletului şi dregerea glasului, ba chiar şi nişte sandvişuri 
cu brânză de oaie, din care apucase şi Neluţu o 


îmbucătură. Acum fiecare şi le păstra grijuliu pe-ale lui. 
Bătăliile sunt grele, niciodată nu ştii ce poate să urmeze. 

Şi într-adevăr urmă. Deodată, ca o umbră mare, se 
aşternu un soi de tăcere peste toată mulţimea. Adică mai 
tipa câte unul ici şi colo, ca disperatul, dar cei aflaţi în 
jurul său îl sâsâiau şi strigătura se stingea imediat, 
sugrumată. 

Neluţu Borangic ciuli urechile. De departe, din faţa 
lor, adia un soi de cuvântare tulbure, din care nu înţelegea 
mai nimic. Părea că vine dintr-un megafon, microfon, ori 
poate nişte difuzoare, încât din sunetele metalice, sparte, 
nu răzbăteau la urechile lui decât firimituri. 

„Averti... neautoriz... încetare... retrageţi... contrar... 
măsuri... form... legi... vigoare...” 

Şi iarăşi, după un minut: 

„Miting... măsuri... neautoriz... legi... vigoare...” 

Pas de pricepe ceva. 

— Ce zice ăştia, nene? îl întrebă unul de lângă Neluţu 
Borangic pe altul. 

— Zice că n-avem autorizaţie şi dacă nu plecăm naiba 
ne ia. 

— Păi de unde să scot eu autorizaţie la ora asta? Că-n 
ziua de azi, la orice ghişeu te duci, te-apucă pensia până te 
bagă-n seamă dacă nu dai şpagă. 

— La câţi suntem aicea, se băgă altul, puteam să 
punem mână de la mână pentru o şpagă mică. Nici nu se 
simţea. 

— Ei, staţi fără grijă, astea-s prostii de-ale lor, să mai 
treacă vremea, rânji primul. Încearcă şi ei marea cu 
degetul. Câinii latră, caravana trece... 

— Nu mor caii când vor câinii... 

— Câinele moare de alergătură şi prostul de... 

Ucenicul căută febril în minte un proverb cu câini sau 
cu cai, să poată participa şi el la discuţie, însă ei le 
epuizaseră pe toate. 

Dar mesajele trunchiate continuau cu încăpățânare, 


ca şi cum cineva ar fi pornit o înregistrare şi-ar fi plecat să- 
şi vadă de alte treburi, cum ar fi să meargă la pescuit, ori 
să-şi viziteze o mătuşă bolnavă. Părea că nimeni nu le mai 
dă atenţie. 

— Ei, făcu grijuliu un nene din faţa lui Neluţu, omul 
mai vine, dar mai şi pleacă... Eu m-aş cam duce, că trebuie 
să trec şi prin piaţă. Mă omoară a mea dacă mă-ntorc fără 
leuştean. 

— Viu şi eu cu matale, că-i greu leuşteanul, încuviinţă 
altul. Ai drum spre Matache? Tinere, îi zise lui Neluţu, ia 
mata sandvişurile astea ale mele, că nu mă mai întorc cu 
ele. 

— Ia-le şi pe-ale mele, mai săriră vreo doi. 

— Eu la patru trebuie să-mi iau nifedipinul, îi avertiză 
unul. Şi-a zis doctorul să nu stau mult în soare. Hai că mai 
venim şi altă dată. Cred că le-am băgat de-a binelea frica-n 
oase. 

— Aşa e, aşa e! întăriră mai mulţi dimprejur. 

Şi toţi începură să-şi facă loc binişor, ba cu un 
„pardon”, ba cu coatele, spre marginile dinapoi. Lucru 
anevoios altminteri. 

De fapt, astfel de mişcări se petreceau în mai multe 
locuri, ca şi cum ar fi pornit să se formeze nişte nuclee de 
topire care tot creşteau. Astfel că, după scurtă vreme, 
mulţimea se rări şi Neluţu, încărcat de sandvişuri cu 
brânză ce răzbătuse prin şerveţele, se putu apropia din 
nou de tânărul care-i plăcuse. 

— Să nu te laşi, să nu cedezi, îi spuse acela serios, de 
data asta luându-l cu adevărat pe după umeri. Astea-s 
numai trucuri şi manevre ale Puterii. Nu trebuie să ne 
lăsăm manipulaţi! 

— Niciodată, îngăimă Ucenicul înecat de emotie. 

Simţea într-adevăr că în momentele acelea n-ar mai 
putea să cadă pradă niciunei manipulări de pe lume, fie ea 
minciuna cea mai meşteşugită, după cum îl instruise nen- 
su Tănase Vlăsia. Oare cum s-ar fi purtat haiducul într-o 


asemenea adunare? Negreşit că ar fi sărit imediat în ochi, 
iar lumea l-ar fi urmat fără să pregete. 

Să tot fi fost patru ceasuri după-amiază când un 
murmur străbătu adunarea ce mai rămăsese pe poziţii, la 
vreo cinci mii şi ceva de suflete. Tânărul Borangic, care de 
câtă pâine cu brânză primise abia mai putea să sufle, dar 
era hotărât să lupte până la capăt, se sili să înţeleagă 
despre ce este vorba. 

„Scutierii”, zicea murmurul, transmis de la unul la 
altul, prin întoarceri scurte de capete, ca la telefonul fără 
fir. „Au venit scutierii!” îndată alţi vreo două mii plecară la 
piaţă, ori să-şi ia medicamentele, iar Ucenicul pricepu, 
punând indiciile cap la cap, că „scutierii” ăştia nu sunt 
nişte ajutoare de nădejde ale unor cavaleri înzăuaţi, ci tot 
aşa, un fel de poteraşi, doar mai bine înzestrați, cu scut, 
cască, baston de cauciuc şi altele. Inainte de-a se lămuri 
care „altele“, lui Neluţu Borangic îi şi trecu prin cap că 
poate va trebui, mai ştii, s-o rupă din nou la fugă. Insă nu 
se clinti din loc, o dată fiindcă nu putea să-şi închipuie trei 
mii de oameni în alergare, ca la maraton, apoi că s-ar fi 
făcut de baftă la tovarăşul de lângă el. 

Şi cum stătea el aşa şi cugeta şi se frământa, 
deodată, cât de soare şi senin fusese până mai adineaori, 
într-o clipită se porni să tune şi să fulgere, şi deasupra lor 
se învolburară nişte nori galbeni, vineţii şi albicioşi. 
„Gaze!” zbierară câţiva şi zăgazurile mulţimii se rupseră 
cu o iuţeală de pomină. Fugeau care-ncotro, rătăciţi prin 
norii înecăcioşi ce coborâseră peste ei, făcându-i să 
lăcrimeze şi să tuşească amarnic. Se izbeau unii de ceilalţi, 
doborându-se,  călcându-se în picioare,  vârându-şi 
degetele-n ochi şi vreo doi-trei (apucă să zărească 
Ucenicul până să-l orbească fumul) vârându-le prin 
buzunarele altora. 

În câteva clipe, se golise locul de ziceai că n-a fost o 
mare de capete acolo, iar cei rămaşi, vreo două-trei sute, 
fură luaţi la bumbăceală. Ploua torențial cu bastoane, aşa 


încât nimeni nu rămase fără porţie, ba chiar unii, mai 
răsăriţi, primeau supliment. Neluţu Borangic îşi acoperi 
capul cu braţele, numărând cu exactitate şapte bastoane 
pe spinare şi unsprezece peste ţurloaie. Se întinse pe 
caldarâm, aşa cum îi vedea şi pe alţii făcând, şi-atunci 
ploaia de bastoane se opri ca prin farmec. 

„Măcar n-am fugit”, îşi zise cu un pic de fudulie 
Ucenicul. 

Scutierii ăştia înaintau încet, urmaţi de un autobuz 
cu geamurile acoperite cu plasă. Erau ditamai namilele, 
ferecaţi ca nişte cărăbuşi în carapacele lor, cu scuturi de 
plastic alb şi căşti rotunde. La faţă nu-i putea vedea, căci 
luciul vizierelor întorcea privirea. 

Cât putea să-şi dea seama uitându-se pieziş, la rasul 
pământului, toţi cei culcaţi ca el erau ridicaţi, scuturaţi de 
praf cu bastonul şi luaţi la întrebări scurte. Unii dintre ei 
apucau mai apoi calea autobuzului, pesemne ca să fie duşi 
acasă după atâta osteneală şi tevatură. 

Când scutierii ajunseră în apropiere, cei trei sau 
patru bărbaţi din jurul lui Neluţu fură ridicaţi şi poftiţi în 
autobuz. 

— Da’ pe dânsul de ce nu-l luaţi? se răţoi unul din ei. 
Că a strigat mai tare decât noi toţi la un loc! 

Şi-l tot arăta cu degetul pe tânărul de care Ucenicul 
se legase sufleteşte în ultimele ore. Băiatului i se strânse 
inima. 

Atunci tânărul se ridică plin de vitejie, şi înfruntându- 
i pe toţi, cum i se păru lui Neluţu, se duse către cel ce 
vorbise, pe care-l ţinea strâns un scutier. 

— Ce spui, băi pulică? râse tânărul la el. Am tipat şi 
eu cu voi ca să văd care sunteţi mitingiştii ăi mai tari. Ce 
să zic, tu te-ai descurcat foarte bine. 

Şi-i şterse o pălmuţă peste obraz, aşa, mai mult în 
glumă de simpatie. 

— Ia, săltaţi-l şi pe ăla micul, de colo, spuse apoi, 
arătându-l pe Ucenic. Să vedem ce-o fi cu el. 


— Am înţeles, dom inspector! 

Neluţu Borangic fu ajutat să se ridice. îl scuturară şi 
pe el de praf, după care fu dus la dom inspector. 

— Ce-i cu tine, muceo? Ce cauţi cu ăştia, că parcă nu 
eşti de prin părţile noastre. 

Neluţu Borangic bufni într-un plâns molcom, numai 
icnete şi sughiţuri. Lacrimile îi curgeau şiroaie pe piepţii 
cămăşii, străvezind-o ca la concursul de tricouri ude. 

— Tur... cent... Petro... nela... scăpa printre 
sughiţuri. Eu nici... 

Cu greu şi răbdare stoarseră de la el un rezumat al 
poveştii care-l adusese la Capitală, mânându-l în toiul unor 
întâmplări atât de furtunoase. O vreme, dorn inspector îl 
cercetă îngândurat. 

— De, mă băiete... îi zise în cele din urmă milos. Ştiu 
şi eu ce să zic? Prea vă lăsaţi şi voi, tineretul ăsta, 
manipulat. 

Miting de protest îţi trebuia ţie? La ce să protestezi, 
ca abia ţi-ai pornit viaţa? 

Şi-i dădu una după ceafa, trimiţându-l mai încolo. 

— Hai, marş acasă la tine, de unde-ai venit. Să-ţi fie 
învăţătură de minte şi mişcă mai repede, până nu mă 
răzgândesc. 

— Am înţeles, dorn inspector, bolborosi Ucenicul, 
luând poziţia de drepţi. 


Capitolul 6 

În care apare un autobuz numit dorinţă, cu şoferul 
lui cu tot. 

Învăţătură. 

Neluţule... Neluţu Borangic... Au nu auzi tu oare 
glasul meu cum te cheamă de nicăirea? De ce te uiţi 
înfricoşat înjur; cum ti-ar sufla în ceafă un strigoi? Sunt eu, 
nen-tu Tănase Vlăsia, care te-am cules din Gara de Nord, 
flămând şi gol, făradăpost şi te-am hrănit şi te-am păzit şi 
dascăl eu ţi-am fost... Şi-acum glasul meu te înspăimântă? 


Eu nu-s lângă tine, Ucenicule, ci numai gândul meu 
ți-este aproape, oriunde te-ai afla, şi te călăuzeşte, aşa 
cum se-ntâmplă cu cei ce leagă tovărăşie pe viaţă, ca o 
forţă uriaşă, stopawW toată firea. Forţa fie cu tine... 

Nu-ţi pierde curajul, în toate prin câte-ai trecut în 
ultimele zile vor fi uitate curând, zar mame va o zz ca 
soare soarele îţi va da puteri. Acum o să adormi prin cine 
ştie ce cotlon, dar eu o să-ți vorbesc în vis, să te liniştesc, 
ori sâfz maz daw cate-o povață, căci strică să înveţi ceva 
Chiar şi în somn? 

Află dragul meu Borangic, c-am plecat având de 
încheiat nişte socoteli în Calea Călăraşilor, unde un ticălos 
de angrosist a vrut să siluiască pe fata unei prietene de-a 
mele mai vechi. Ori asta eu nu îngădui în ruptul capului, 
după cum nu îngădui nici chiar faptul că doar a-ncercat şi 
n-a putut, alegându-se cu frumuseţe de gherăituri pe 
obrazul puhav. La mine şi tentativa se pedepseşte. 

Între cele ce mă îngreţoşează şi mă răscoală cel mai 
tare pe lume, sunt leprele de bărbaţi care se poartă râu cu 
femeile, lenjură, le fură şi le sărăcesc, le bat, le- 
nspăimântă ori le iau cu sila. Minte femeia cum se cuvine, 
că de-aia e făcută, s-o minţi frumos, adu-o unde vrei tu, 
iubeşte-o cu foc, s-o treacă sudorile şi să tipe de plăcere, 
întâi „nu, nu, nu”, pe urmă „da, da, da”, după cum îi e 
obiceiul. Însă n-o atinge, cum zice vorba, nici cu-o floare, 
şi-apăi dacă ţipă doar „nu, nu” şi-o ţine tot aşa, înseamnă 
că-i „nu“ adevărat, n-ai ce-i face, trebuie s-o laşi. Măcar 
până data viitoare, când trage dânsa de tine. 

Căci ce mare bărbăţie dovedeşti omorând un pui de 
vrabie,  speriind o  pisicuţă, ologind un porumbel? 
Dumnezeu ţi-a dat puterea ca să te-ncumeți la fapte mari 
şi potrivnici pe măsură. Te mai şi lauzi după ce-ai târât de 
păr la tine-n iatac pe una care n-a avut destulă snagi ca să- 
ti smulgă inima din coşul pieptului? Măcar de-ar fi avut ce 
găsi acolo. 

Puţini mai sunt bărbaţii adevăraţi pe lume. Și piticul 


zice despre sine că e bărbat, dar cu măsură... 

Și mai e o socoteală pentru care mă necăjesc când se 
fac astfel de nefăcute: 

Acei ce chinuiesc femeia în felurite chipuri, după 
cum îi învaţă ticăloşia fiecăruia, nu sunt decât nişte 
barbari care vânează cu ghioaga. Nu-i pic de dichis în ce 
fac ei, ci numai mârlănie de bivol corcit cu porc. Dar apoi 
se-mpăunează şi se făloşesc prin cârciumi, cu tovarăşii de 
pahar care şi cum ce-a prins, care are poveşti mai 
deocheate şi pradă mai multă, fie ea adevărată ori nu. Căci 
pofta de viață vine mâncându-i altuia zilele, vezi bine. Dar 
te-ntreb ce laudă e aia cu cât de multe ai trecut prin pat? 
Dacă numărul ar conta, cioburile ar fi mai preţioase decât 
vasul întreg... 

Pe vânătorul de soi îl cunoşti dintr-o mie, prin 
modestia cu care se codeşte să răspundă pe şleau la 
întrebările ascultătorilor aţâţaţi, despre expedițiile sale. 
Și-asta în timp ce toate damele din jur cliente singure ori 
neveste şi fiice de muşterii, ospătărițe, meseriaşe sau gură 
cască ce s-au nimeripte-acolo, îl mănâncă şi-l sorb din 
priviri pe faţă, fără sfială, nădăjduind în taină că unele din 
săgețile lui viitoare vor fi pentru ele. 

Ințelegi acuma că astfel de javre faţă cu femeia, cum 
ar fi braconierul pe urma căprioarei nevinovate, nu fac 
decât să lovească de-a valma, fără nicio cumpătare. Ei nu 
probează eleganță, galanterie, ori cum vei fi voind să-i zici, 
ci doar pofta lor nepotolită, de lighioane, pentru propria 
îndestulare. Să simtă durerea ei, asta vor, şi să-şi treacă în 
ruşinosul catastif cât mai multe suflete schilodite şi trupuri 
mutilate. 

Ori, lovindu-le pe ele, mă lovesc pe mine. Întâi că 
suferințele lor sunt şi-ale mele, mi se transmit mie prin 
auz, văz, miros, gust şi pipăit, adică toate simţurile ce mă 
slujesc să simţesc femeia. 

În al doilea rând, vorbind ca de la bărbat la bărbat, 
ticăloşii sperie vânatul în aşa hal că nu te mai poţi apropia 


nici la un kilometru. De-ajuns să treacă o dată un bătăuş 
din ăştia, pe la marginea cartierului, şi să-i facă rău uneia, 
că apoi te privesc toate chiorâş şi chirăie numai dacă te 
uiţi la dânsele. Şi se-nchid în casă şi-şi strigă bărbaţii să 
se-ncaiere cu tine. Ştii ce pătimesc după aia, ca să fur o 
sărutare, la asfinţit, pe prispa unei case? 

E multă suferinţă printre cei neputincioşi. Nimeni nu 
e mai presus de lege, dar mai ales oamenii mici. Și-atunci, 
când ei se strâng unii-ntr-alţii să-şi încălzească durerile, 
oare ce e mai bine să fii pe lângă turmă, câine ori măgar? 

Dormi, Neluţule, dormi, că le-oi deprinde tu şi pe- 
aslea, când ţi-o veni vremea. Mâine la amiază să-ţi pui 
coada pe spinare şi să te-ntorci la nea Malu, să-ţi iei înapoi 
salteaua din sala de antrenament şi ciorba discipolilor. Să 
aibă cine sta cu ochii pe tine şi să te pot lua după ce 
sfârşesc ce-am de sfârşit. Apoi, cine ştie, între timp or fi 
aflat câte ceva ochii şi urechile despre Petronela ta. Că 
doar n-o fi intrat în gaură de şarpe... 

lar dormise Ucenicul într-o tufă, din grădina 
Cişmigiului, căci după păţania cu mitingul era prea sleit să 
se mai ţină pe picioare. Noaptea fusese caldă şi-n ciuda 
celor pătimite de când poposise întâiaşi dată la Bucureşti, 
nu coşmaruri ci sumedenie de vise frumoase îl 
împresuraseră, croindu-i somn de prunc. Mai cu seamă 
unul, deosebit, îi stăruia şi-acum în minte, după ce-l trezise 
un măturător care-i vârâse mâinile-n buzunare, să vadă, 
zicea, dacă n-are o ţigară-n plus, fără să-i strice odihna. 

Se făcea că el şi Petronela erau la biserică, să se lege 
cu sfânta cununie. lar naşi le erau nimeni alţii decât neică 
Tănase Vlăsia şi tanti Nicoleta cea albă. Aici nu-i apărea 
prea limpede cum puteau aceştia doi să-i năşeacă, ştiut 
fiind că naşii trebuie să fie ei înşişi cununaţi. Unde mai pui 
că amintirea unei nopţi anume, cu votcă şi versuri, îl cam 
ruşina să dea ochii cu naşă-sa. Dar visul de-asta e vis, să le 
rezolve pe toate, cât ar fi de încurcate. 

Petronela era frumoasă cum numai stelele de film 


sunt. Afară din biserică o pândeau cinci sute opt fotografi 
de Capitală, paiparaşi, aşteptându-i să iasă ca să-i tragă în 
mii de poze. Căci pasămite Petronela Banu ajunsese un 
nume rostit la toate jurnalele. Şi nici el, Neluţu Borangic, 
nu era mai prejos. Pe lângă paiparaşu leşinau tot la un 
minut câte două-trei doamne ori domnişoare, afectate de 
cununia lui, căci ca flăcău putred de bogat devenise o 
partidă din cele mai râvnite. 

Slujba se terminase. Dădură să iasă din sfântul lăcaş, 
când deodată o matahală se repezi din mulţimea ce nu mai 
contenea cu uralele. Era chinezul uriaş care-i cumpărase 
pian şi minimoris domnişoarei Huy, cu nasturii de la 
Armani descheiaţi şi goldanul zdrăngănind în vânt. Se 
repezi la Petronela s-o înşface şi s-o ducă cine ştie unde, 
poate pe vreo orezărie de-a lui, să sporească 
productivitatea cu chipul ei frumos. _ 

Atunci se aţinu Tănase Vlăsia haiducul. Intr-un fel 
neexplicat de vis, nu mai era la ţol festiv, ci purta cuşmă, 
cojocel şi două pistoale încrucişate în chimir lat de piele, 
ca Avram lancu. Neică se opinti, îl prinse pe chinez de 
brăcinarii Armani, îl învârti deasupra capului şi când mi ţi-l 
repezi o dată îl vâri în pământ până la umeri. Apoi ceru 
celor ce se aflau primprejur ceva cu care să-i poată reteza 
capul. 

Amintindu-şi ciudatul vis, pas cu pas, Ucenicul se- 
ntinsese la drum şi, întrebând din om în om pe unde-ar 
putea să vină străduţa Gazelei, iată-l curând la locul 
căutării sale, sprinten ca un iepuraş. Într-adevăr, gândul la 
duşul fierbinte, ciorba aburind şi salteaua pentru 
repetarea piedicilor, îi cususe aripi la glezne. Iar soarele îi 
dădea puteri, vorba neichii. Se repezi la parter. 

Când colo, uşa era zăvorâtă bine. Degeaba se opinti 
în ea cu firavele lui cunoştinţe de karabe de Din afişul cu 
program mai spânzura doar o jumătate, şi-aceea sfâşiată. 
Asta ce-o mai fi, Neluţu Borangic? 

Un horcăit din spatele său îl făcu să se-ntoarcă 


speriat. Prin întunericul palierului se-apropiase o băbuţă 
cocârjată, numai piele, oase şi dinţi de lână, plus ochelari 
cu funduri de sifoane, basma şi toiag. Horcăi iarăşi, cu 
ecou, iar tânărul pricepu că aşa respiră ea. 

— Ai venit la nea Malu? 

— Ăăă... mda... adică... eu... şovăi Neluţu încurcat. 

Dac-o fi şi asta inspector? 

— Eşti ucenic de-al lui Tănase? 

— Mmm... păi... poate... 

Băbuţa îi dădu atunci un răvaş împăturit, se-ntoarse 
şi se făcu nevăzută în direcţia uneia din celelalte uşi. 
Ucenicul rămase prostit, cu răvaşul în mână. 

—  Mamaie, dar dumneavoastră cine sunteţi? 
îndrăzni. 

Trecură câteva secunde, apoi un nou horcăit îl ajunse 
din întuneric. 

— Madam Vinerescu... 

Se făcuse de amiază. După a treia farfurie de ciorbă, 
Neluţu Borangic râgâi sfios şi-şi ceru imediat iertare la 
madam Vinererescu, care-l urmărea cu drag din capătul 
toiagului ei de cireş. 

— Să-ţi fie de bine, dragul babei! Ce zici, mai merge 
o ciorbiţă? 

— Nu, săru-mâna pentru masă, mulţumi Ucenicul, 
după care se-aruncă hulpav asupra răvaşului ce-l primise. 

„Să nu te sperii, Borangicule, zicea acesta, pe nea 
Malu şi copiii lui i-au săltat arnăuţii să-i cerceteze pentru 
spargerea unui amărât de geam, sau, cum se zice-n ziua de 
azi, distrugerea proprietăţii private. Până una alta, sala s- 
a-nchis, iar tu, sărmane, eşti din nou pe drumuri. 

Am lăsat vorbă madamei Vinerescu, care de-atâtea 
ori m-a ocrotit în fugile mele, că dacă te-oi ivi să-ţi dea 
ajutor, s-ajungi astă-seară în Cotroceni, la adresa... unde 
sălăşluieşte prinţesa Excelsia, prietenă de-a mea. Nu-i 
prinţesă cu avere şi curteni, doar prin nume şi amintiri, 
însă asta contează cel mai mult. La ea ne vom reîntâlni şi 


rătăcirile tale vor lua sfârşit. 

Nu ţi-am lăsat bani de taxi, căci baborniţa, pe cât e 
de miloasă, pe-atât e de lacomă. Însă un fecior de-al ei, 
şofer pe 104, fiindu-mi îndatorat după o daraveră cu nişte 
tone de benzină, te va duce unde trebuie să ajungi. 

Să nu-ţi pierzi nădejdea orice-ar fi să fie, după 
întristare vine bucurie... TVH”. 

— Ce zice, dragul babei? zice de bine? 

— De bine, de bine, încuviinţă Ucenicul bucuros. Abia 
aştept să-l întâlnesc pe feciorul matale, Sfântă Vineri... 
ăăă... madam Vinerescu. 

Baba îl mângâie cu blândeţe pe creştet. 

— Ucenicii lui Tănase sunt ca copilaşii mei. Da nişte 
bănuţi de taxi nu ţi-o fi lăsat ghiduşul de el? 

Duţu  Vinerescu, şofer pe autobuzul 104, apăsă 
ambreiajul, ambalând motorul la maxim, ca să umple 
strada cu fum plumburiu, asortat pomilor verzi şi cerului 
albastru. Era nervos cu măsură, cum se cuvine unuia din 
neamul lui Manivelă. Tot la cinci-şase zile, devia linia, să 
treacă pe la mămică-sa, căci îi purta bătrânei mare grijă. 
Cei mai mulţi din pasageri, care-l ştiau, priveau răbdători 
pe geam. Numai vreo doi-trei, începători, întrebau pe 
şoptite ce staţie-i asta şi ce se petrece. 

— Aidi, băi băiete, îi strigă Ucenicului, că nu pot să 
stau toată seara după tine! Am un traseu de parcurs. 

Porniră hurducăindu-se prin gropile din faţa blocului, 
în vreme ce madam Vinerescu, înlăcrimată, le flutura o 
batistuţă la despărţire. 

— Stai pe locul din spatele meu, ordonă Duţu. Dacă 
se suie controlul, fa pe retardatul. Ştii să faci pe 
retardatul, nu? Toată lumea ştie. 

Mergeau conform graficului, bifând staţie după 
staţie. Unii coborau, alţii se urcau în locul lor, ca-n viaţă. 

— Mi-a zis mami c-ai venit la Bucureşti după drăguţa 
ta, îi zise Vinerescu lui Neluţu după câteva opriri, când 
călătoria, fără gropi şi fără controlori, se mai relaxase. Eu 


pentru prietenii lui neică Tănase Vlăsia mă dau şi peste 
cap, cu autobuz cu tot. Ce, mă, e vreo problemă? mârâi 
ameninţător în retrovizoare la nişte călători care căscaseră 
ochii când venise vorba de dat peste cap. 

Ucenicul mulţumi frumos. 

— Unde mai pui, adăugă şoferul, c-am fost şi eu tânăr 
îndrăgostit la vremea mea. Uite, de pildă când eram 
vatman pe paişpe. Am compus şi-o poezie atunci: 

Ieri, în paişpe, când la gară aveam ceva de făcut. 

Am zărit-o-ntâia oară şi normal că mi-a plăcut. 

Când cu şarm şi cu tandreţe complimente îi făceam. 

Ea zâmbea nepăsătoare şi fila un tip pe geam... 

— Îţi place? Normal că-ţi place. Ia dă poza aia la care 
te tot holbezi, să văd ce bunăciune ţi-a sucit minţile. 

Ucenicul îi întinse fotografia Petronelei, şoferul 
aruncă o privire scurtă şi în clipa următoare toţi pasagerii 
dădură cu capetele de spătarele din faţă, căci autobuzul 
era aproape nou-nouţ şi-i mergeau frânele prima-ntâi. 

Se porni mare zarvă. Toată lumea întreba ce s-a 
întâmplat, ca şi cum musai trebuie să se petreacă ceva 
grav ca să pună omul o frână. Ei ce să se petreacă, uite, i-a 
trecut prin cap o revelație, care-i problema? 

— Băi băiete, băi băiete, se crucea Duţu Vinerescu la 
volan, păi eu o ştiu pe-asla, băi băiete! 

Neluţu simţi că-i sare inima din piept. 

— Am luat-o pe bună... pe fata asta dimineaţă de 
dimineaţă, vreo săptămână. Mă şi minunam în retrovizoare 
ce artistă-mi urcă-n maşină. O merge la filmări? Ochi dulci 
nu i-am făcut. Nu agăţ femei aici, că femeile nu-s 
interesate de ăia care umblă cu autobuzul, fie ei chiar şi 
şoferi. 

— Când a fost asta, nene? ţipă Borangic. 

— Apăi, să tot fie. Acum vreo jumătate de lună, dacă 
nu şi mai mult. 

— Şi de dus unde-ai dus-o? 

— Nu mai ţin minte chiar bine. Ba stai, parcă pe 


lângă Operă a coborât. Mă gândeam c-o fi vreo primadonă, 
vreo sopranetă, ceva... C-avea mereu la ea nişte caiete, 
partituri, ştiu eu? 

Tânărul ar fi vrut să-l ia în braţe pe Vinerescu şi să-l 
pupe, dar îl opriră ceilalţi călători, îngrijiţi de siguranţa lor. 

— Şi de-atuncea n-ai mai văzut-o? 

— N-am mai văzut-o, dar dacă mergi câteva zile la 
rând pe traseul ăsta poate apare din nou. Sau o văd eu şi-i 
las vorbă c-o cauţi de nebun. 

În momentul următor, jumătatea de sticlă de bere pe 
care o fărâmase de cu seară, chiar în drumul lor, 
Dardanela - una din fetele noi ale lui Gică Fişu, se vâri sub 
roata din faţă dreapta, tăind pneul de-a curmezişul. 
Autobuzul oftă, se clătină pe roţile celelalte ca un om beat 
şi trase la trotuar suspinând. 

— Futu-ţi soarele şi luna cui te-a fătat şi nu te-a 
mâncat! declamă şoferul, coborând să evalueze avaria. 

Ceilalţi rămaseră liniştiţi, aşezaţi la locurile lor. 

— Da ce-i, mă, aicea, turul oraşului Bucureşti? se 
borşi Vinerescu. Ia, toată lumea jos! 

Coborâră cuminţi şi Ucenicul odată cu ei. 

— Asta e, hotări Duţu, înainte ca bărbaţii, cum le 
şade bine bărbaţilor, să-nceapă a-şi da cu părerile tehnice. 
N-am ce-i face, trebuie să mă remorcheze înapoi la garaj. 

— Păi nu mai bine vă schimbă roata aici? îndrăzni 
unul obraznic, mic şi negricios. 

— Te-a-ntrebat cineva de vorbă? îl puse Vinerescu la 
punct. Eşti şef de garaj? 

Apoi se întoarse spre Neluţu Borangic, vorbindu-i 
mişcat: 

— Tu, dacă vrei, te-ntorci cu mine. Dacă nu, aştepţi 
autobuzul din urma mea şi-i spun eu şoferului să te ia. 

— Îl aştept pe dânsul, alese Ucenicul pe nerăsuflate. 
Că oricum s-a făcut aproape seară şi trebuie s-ajung la 
neică Tănase, cum mi-a poruncit. Şi-apoi, mai e mult până 
la Operă? Aş merge câteva staţii pe jos, poate-mi iese în 


cale Petronela. 

Duţu Vinerescu râse gros. 

— Poate-ţi iese o... N-auzi, mă, că umblă numai de 
dimineaţă? Ce faci, o aştepţi până la ziuă? Ei, mare curvă 
mai e şi dragostea... 

Călătorii se strânseseră curioşi în jurul lor şi parcă ar 
fi comentat un pic pe tema asta, dar şoferul îi zburătăci 
imediat, căci avea nevoie de spaţiu şi linişte, să anunţe 
garajul la telefon, cu detalii. Nici nu-şi mai luă rămas bun 
de la Neluţu. 

Iar tânărul o porni plin de nădejde spre Operă, după 
ce mai mulţi binevoitori îl îndrumaseră. 

Se-ngâna ziua cu noaptea. Pierduse dimineaţa 
căutând drumul înapoi spre sala lui nea Malu, amiaza şi 
ceva pe deasupra, bucurându-se de ciorbele madamei 
Vinerescu, şi toată după-amiaza aşteptându-l pe Duţu să 
vină la mă-sa cu autobuzul. Plus că mai stătuse şi după 
ăsta, până răsese şi el două farfurii, sub privirile 
pofticioase ale călătorilor. 

Dar dacă nu s-ar fi înşirat astfel întâmplările, ar mai 
fi dat de urma preaiubitei sale Petronela? De bună seamă 
că nu. Erau scrise toate într-un fel anume, iar el trebuia 
numai să înveţe a le citi cum se cuvine. 

Mergea din ce în ce mai sprinten. Cobori dealul către 
Piaţa Unirii, trecu prin intersecţia mare ca şi cum ar fi fost 
o cursă expres şi-o luă pe cheiul Dâmboviţei, minunându- 
se, ba la dreapta - de casele cele frumoase, cu mai multe 
etaje, poate de pe vremea prinţesei Excelsia, ba la stânga - 
de chipul galben al lunii, făcându-se fărâme plutitoare pe 
luciul râului. 

Deodată drumul se deschise iarăşi larg şi în faţa lui 
se ivi Opera. 

Şovăi doar o clipă, sub impresia primei priviri, apoi 
se apropie respectuos. 

Nicicând nu mai văzuse ceva atât de minunat. 
Clădirea mare era luminată de reflectoare puternice, care-i 


sporeau albeaţa şi-o învăluiau parcă în fuioare de fum 
auriu. Părea chiar că de sub acoperişul grandios cerne o 
ninsoare fină de pulberi preţioase, ori, după cum sclipeau 
cu milioanele, fără număr aripioare de fluturi şi alte gâze 
mici din cer. Coloane puternice de marmură, picioare de 
uriaşi, rezemau acea boltă, sub care nu se puteau petrece 
decât întâmplări şi fapte pe măsură, istorii din acelea ce 
rămân scrise pe vecie prin cărţi şi basoreliefuri. Numai 
oameni de seamă puteau vieţui într-o astfel de clădire. 

Şi apropiindu-se de intrare (asemenea porţi nu mai 
întâlnise nici măcar la ei, la termocentrala Turceni), 
Neluţu Borangic auzi brusc o muzică pentru care urechile 
sale nu erau nicicum pregătite. Sunetele, fiecare dintre ele 
fără seamăn, se împleteau în funii subţiri de mătase şi 
argint şi fir de păianjen, şi se răsuceau în jurul lui, 
legându-l fedeleş. Era muzica pe care-o îngână stelele-n 
amurg, înainte să intre în schimb, cântecul vântului când 
se face suflare sfinţită, notă cu notă picurate dintr-un 
ciubăr unde-a stat la dospit geniul omenesc. _ 

Merse câţiva paşi pe sub coloanele uriaşe. În melodia 
care-l prinsese cu puterea vrăjii ei, cu neputinţă de 
refuzat, deosebea acum un cor, mai multe voci înfrăţindu- 
se ca firele de iarbă proaspete, ca picurii de apă în 
concertul ploii. Şi cumva, într-un fel care-i făcu inima să- 
nceapă a-i bubui în piept, i se păru că se-alege din vocile 
acelea îngereşti una subţirică, vie, drăgălaşă, aceea a 
Petronelei. 

Căci în ce alt loc dacă nu acesta, ar fi putut-o găsi pe 
draga lui dragă? Ce templu i s-ar fi potrivit mai bine iubitei 
lui atât de frumoase şi de talentate? 

Se scutură de vrajă, încercând să cugete limpede, 
„înăuntru nu pot intra, îşi zicea, căci ăsta nu-i un loc 
pentru de-alde mine şi îndată se va ivi vreun poteraş, ori 
mai mulţi. Şi-atunci ce-am făcut? O să stau colo, în 
ungherul dintre ultima coloană şi zidul clădirii, şi-o să 
aştept să se termine concertul. Şi după ce-o să plece toată 


lumea, şi-or să înceapă să iasă artiştii... Oh, Petro, iubita 
mea Petro...” 

Se-aşeză pe marmură, cu spatele sprijinit de coloană. 
Corul îndepărtat aci îl sălta la cer pe braţele lui de aer 
cântat, aci îl cobora binişor, aproape de Pământul frumos, 
legănându-l. Adormi. 

Şi imediat deschise ochii, speriat. Soarele îi gâdila 
genele. Un mâţ tărcat se cuibărise în braţele lui, la 
căldurică. Neluţu îl mângâie duios. Muzica minunată 
încetase, dar locul ei fusese luat de păsărelele din pomii 
înconjurători şi-un excavatorist vesel. Ucenicul se uită 
împrejurul său şi iată ce văzu: 

Marmura era toată căcată de porumbei, iar pe 
lespezi se lipise multă gumă de mestecat, biluţe. Pereţii 
coşcoviţi îşi păstraseră albeaţa numai pe alocuri, bătând în 
rest spre verzuliul igrasiei. Porţile crăpate se ţineau în 
câte-o balama ruginită. Pe una din ele un briceag scrijelise 
vorba cu „f”, de-atâtea ori sughiţată de Alba Nicoleta. Un 
moş râcâia în genunchi la gumele de mestecat. 

— Mogşule, gata concertul? întrebă nedumerit Neluţu 
Borangic. 

Moşul se-ntoarse să-l privească şi scuipă într-o parte, 
unde deja curăţase. 

— Ce concert, mă, aurolacule? Abia la anul s-o 
deschide sala, dac-or fi bani. Ai tras prea mult din pungă? 

Către prânz, ajunse la adresa pe care i-o dăduse 
Vlăsia. Urcase în primul autobuz, fără să-i mai pese de 
nimic. Controlorii, văzându-l cum strângea la piept mâţul 
tărcat şi privindu-l în ochi, îl lăsaseră în plata Domnului. 
lar vreo câţiva călători mai miloşi îi vârâseră prin 
buzunare hârtii de-un leu. 

Prinţesa Excelsia îi deschise uşa. 

— Ai, măi copile, ce pisicuţă drăgălaşă! Pentru mine- 
ai adus-o? 

Era înaltă şi mlădioasă prinţesa, dar Neluţu o dădu la 
o parte şi se târi spre cel mai apropiat fotoliu. Din uşa băii, 


numai în chiloţi, îl privea surâzând haiducul. 


Capitolul 7 

Unde Prinţesa pune pe jar inima unui teribil 
fărâmător de maşini. 

Învăţătură. 

Cum se strică, mă-ntrebi, casa femeii măritate? 
Lesne. 

Ai zice că nimic nu-i mai strâns în lumea asta, şi de 
nedesfăcut, ca jurămintele din dragoste, acelea care le faci 
într-o cumpănă sau alta a vieţii, cu aleasa inimii tale, mm 
cm a/fa. Căci jurămintele sunt de multe feluri şi trebuie să 
iei seama când le-mpleteşti, ca să ştii de fiecare dată cu 
care ai a face. Mai târziu, băgarea de seamă îți va folosi 
negreşit. 

Insă oridecare ar fi acestea, ele se supun obiceiului 
cu care au venit pe lume, de la Adam şi Eva. Se leagă şi se 
dezleagă. De aceea, dragul meu ucenic, ia aminte la cea 
mai însemnată povaţă pe care ţi-o dau acum, odată ajunşi 
la acest capitol. Ea trebuie urmată cu sfințenie, fără să te 
abati nici cu un milimetru, de câte ori ai a face cu o femeie 
măritată: 

Leagă-ți lucrurile aşa fel încât să le poți dezlega şi 
dezleagăle cumva să le poţi lega la loc. 

Ce-o mai fi şi asta? Par a spune ochii tăi beliţi ca la 
broscoi. Ţi-oi explica la sfârşit, după ce terminăm partea 
de pilde practice, care sunt, după cum bine ştiu 
neprețuite. 

Află dar; dacă n-oi fi bănuit şi până acum, că femeile 
măritate se împart, pentru uşurinţa demonstrațiilor ce vor 
urma, în trei cete mari. Este mai întâi ceata celor 
nefericite în căsnicia lor. Acestea fie că ţin bărbaţi care se 
poartă rău cu ele, cum ţi-am povestit odată; fie că au 
ajuns, după ani mulți ori puţini, la lehamite şi plictiseală şi 
li se năzare că o altă viaţă mai sclipicioasi le-aşteaptă, 
decât cratiţă şi copii; au făcut ele multe compromisuri, dar 


de la vreo două au rămas gravide; ori se mai întâmplă că 
nu-s chiar nefericite pe termen lung, dar într-o bună zi 
pățesc vreo nepățită şi nu se pot bizui pe murătura de 
bărbat cu care s-au pricopsit. Ca o paranteză, o astfel de 
nepăţită poți pune tu însuţi la cale pentru ele... 

În cazul uneia din acestea, lucrătura de dezlegare e 
cea mai lesnicioasă. Tot ce ai de făcut e să-i sporeşti 
nefericirea care deja o macină şi să-i am calea acolo 
încotro o să fugă de ea. Iar ca să-i aţâţi nefericirea, trebuie 
numai să picuri cucuta în urechile femeii, picătură cu 
picătură, niciodată în grabă. Tu pune un pic, şi lasă-l să 
lucreze, căci restul va face ea singură. 

Miră-te doar aşa, în treacăt, că o minune ca dânsa s-a 
lăsat prinsă de-un bărbat cenuşiu, ursuz, neatent. Nu zice 
astea pe şleau, ci doar când vine vorba de el, scapă un 
„hm îndoit şi cere-ți imediat iertare. Roagă o prietenă a 
ei, care ţi-e mai prietenă ţie, să i te laude în taină. Umflă-i 
înzestrările cu pompa şi uită-i cusururile, ca ea singură să 
se-ntrebe ce-o căuta lângă mărlan, în loc să-şi veselească 
sufletul c-un drăgălaş ca tine. Dar mai cu seamă spune-i 
mereu, oftând greu, că-i respecţi mult cununia, că de n-ar 
fi legată, o-ho-ho... Aşa însă, să-ţi îngăduie numai cinstea 
de-ai fi prieten bun, duhovnic, umăr ce poate fi stropit cu 
lacrimi. Şi azi aşa... mâine-aşa... începe să i separă 
dragostea mai frumoasă în zilele fără soț. 

Vine apoi ceata femeilor fericite în mariajul lor; cea 
mai anevoioasă. Acelea care-şi sorb bărbățelul şi copilaşii 
din priviri ciripesc voioase cât e ziulica de lungă, stau 
cocoțate pe soclu, ca un monument al căsniciei şi nu mai 
vor în ruptul capului să se dea jos. 

Ei, dar orice monument, fie cât de solid şi- 
nmărmurat, tot are micile lui fisuri, pe care le sapă nu 
vântul şi ploile, ci chiar credința bărbatului că, orice-ar 
face, femeia lui tot fericită o să fie. Incepe să fie neatent la 
fleacuri, lipsa de primejdii îi anchilozează băgarea de 
seamă. De la o săptămână la alta, o zbârceşte tot mai rău. 


Mai o glumiţă usturătoare când nu trebuia, mai un răspuns 
în doi peri când e-ntrebat cum vine rochia cea nouă... 
Toate se-adună şi sunt socotite odată, să ţii minte de la 
mine. 

Ca să nu mă întind, calea cea mai lesnicioasă să-i dai 
brânci nevestei de pe soclu şi, hop! s-o prinzi în braţe 
înainte de-a se dezmetici, are două mişcări. Mai întâi i te- 
nfățişezi ca un ins nefericit tare, bărbat de bărbat dar fără 
noroc la femei, mai cu seamă la cele deosebite, ca ea. 
Când te-a luat sub aripă şi-ţi dă sfaturi şi-ncearcă să-ți 
lipească o amică după alta, treci la mişcarea a doua: 

La fel, cu picătura, arată-i că nu te poți lega cu totul 
de-o femeie, că orice om, cât de fidel, are nevoie să-i 
rămână ceva numai al lui, pe care să nu-l pună la un loc, în 
ciorba căsniciei, pentru burțile amândurora. Ştiu şi eu, un 
secret, o pasiune, vreo prietenie, un romantism, o 
aventură, vreo nebunie... Şi asta va fi de folos ambilor soți, 
căci îi va feri de plictisul anilor şi le va păstra dragostea 
proaspătă. 

Spune-i astea o dată şi-n ceva vreme i se va năzări că 
la fel ar trebui să se petreacă lucrurile la ea. Or tu eşti cea 
mai cuminte nebunie pe care ar avea-o la îndemână. Şi 
Chiar dacă şi dă seama că nu te va putea lua de bărbat, 
măcar să te ia de băiat... 

Ar mai f, desigur, şi ceata cea mai numeroasă, a 
femeilor care nu sunt nici fericite, nici nefericite, ci aşa, 
călduţe. Dar de acestea un vânător de soi trebuie să se 
ferească pe cât îi este cu putinţă. Intâi că ele nu pot aţâţța 
văpăâi adevărate. Al doilea că sunt cele mai primejdioase. 
Omului simplu nu-i trebuie mult ca să-ţi ceară enorm. În 
preajma lor, mai ales, cată să-ţi aminteşti cât mai des cele 
ce ţi-am spus la începutul poveţelor mele: 

Leagă-ți lucrurile aşa fel încât să le poți dezlega şi 
dezleagăle cumva să le poţi lega la loc... 

Prinţesa Excelsia se purta doar în camizoluri din 
pânză de păianjen, azurii sau învăpăiate ca amurgul, ce se- 


nfiorau la cea mai mică adiere, când se deschidea vreo 
fereastră, ori dacă unul din încăpere vorbea ceva mai tare. 
Trecea fluturându-le şi uneori ba i se-nfăşurau strâns pe 
trestia trupului, ba se făceau nevăzute dacă lumina zilei o 
bătea într-un anume fel. Atunci Ucenicul închidea ochii 
strâns, să nu pară necuviincios faţă de prinţesă şi de 
mentorul său, dar păstra sub pleoape clipe în şir, ultima 
imagine - pieptul mic şi şoldurile de amforă... 

Haiducul îl luă tovarăş pentru un mic dejun princiar, 
punându-l la încercare cu o omletă din zece ouă, patru 
perechi de crenvurşti, brânză telemea, roşii, pâine prăjită 
cu unt şi câteva felii de cozonac, stropite cu ceai de 
muşeţel. Neluţu Borangic nu-l făcu de ruşine. 

— Ei, grăi prinţesa, cam la a patra felie cu rahat şi 
nucă, să-ţi aştern pe canapea să dormi, sau... 

— Poate să se culce la noi, în dormitor, spuse cu 
viclenie Tănase Vlăsia, ce să se mai chinuiască pe 
canapea? 

Prinţesa Excelsia zâmbi, desfăcând şiretenia. 

— N-o să se lipească somnul de bietul copil într-un 
pat unde s-au petrecut asemenea fapte mari, nu demult. 

Ucenicul roşi la fel de tare ca roşia din farfurie, iar 
Vlăsia şi Excelsia râseră cu mare poftă. Ţi-era mai mare 
dragul să-i vezi cum se sorb din priviri, cum şi-ating 
degetele când caută pe masă untul ori telemeaua, cum se 
potrivesc unul altuia ca măslina fragedă cu ţuica bătrână. 

— Cum spui tu, înţeleaptă mea Elsa, se supuse 
haiducul. 

— Atunci, până una-alta, zise dânsa, am şi eu o 
vorbuliţă cu privire la căutarea Petronelei. 

Ucenicului îi veni s-o pupe că nu greşise numele, dar 
aşa ceva nu se cuvenea încă. 

— Gândesc, scumpul meu Tănase, urmă prinţesa, că 
de vreme ce domnişoara Banu a venit la Capitală să-şi 
croiască faimă în şoubiz, întâiul loc în care s-ar opri ar fi 
vreo televiziune, unde se pun la cale preselecţii pentru 


aflarea celor înzestrați. Acolo, la coada talentaţilor, mai 
degrabă am da de ea decât aiurea pe străzi şi cine ştie ce 
mahalale. 

Tănase Vlăsia, haiducul, rămase cu gura căscată la 
stolul de porumbei ce-i zburaseră frumoasei de pe 
buzişoare, iar Neluţu Borangic nu se lăsă mai prejos. 

— Şi... unde-ar fi asemenea loc? îndrăzni Ucenicul. 

Fu rândul haiducului să-l lămurească. 

— Nu-i aşa simplu, Neluţule. In oraşul ăsta suma 
televiziunilor e întrecută doar de cea a spectatorilor. Seară 
de seară, ele se-ntrec în a-i lua minţile omului de rând, 
făcându-l să creadă că e cel mai deştept şi că stă-n puterea 
lui să hotărască ce şi cum. Cu premii şi răsplăţi din cele 
mai sclipicioase, tineri şi bătrâni sunt ademeniţi să se dea 
în stambă ca vedetele de hârtie ce le sunt vârâte pe gât şi 
să-şi dea cu părerea nu te miri ce, chit că nu se pricep la 
mai nimica. 

— Dar ei se lasă? se înfieră tânărul, îngrijorat de 
soarta Petronelei. 

— Ba bine că nu. Chiar se roagă şi dau din coate şi se 
calcă-n picioare, ca să fie primii la astfel de mârşăvii. Mai 
mult decât atât. Când păţesc câte-o ruşine, sunt învăţaţi să 
se laude cu ea peste tot. Cu cât mai mare ruşinea, cu-atât 
mai mare lauda. 

Excelsia puse una din minunatele ele mâini pe umerii 
Borangicului, care începuse să sufle greu, liniştindu-l. 

— Ce-i de făcut? întrebă acesta. 

— Las pe mine, îi răspunse ea. 

În doi timpi şi trei mişcări, puse la punct un plan de 
cercetare a celor o sută de televiziuni, şi-a programelor de 
preselecţii, pe zile şi pe ore. Prinţesa şi haiducul fiind 
ocupați peste cap, rămase în cârca Ucenicului să acopere 
acest grafic simplu şi cu folos. Nu putea să-i ia mai mult de 
câteva luni, vreme în care micul palat al prinţesei (prefăcut 
într-un apartament de două camere, la etajul al treilea, în 
Eroilor) îi era deschis. 


Toate fiind gata, Neluţu merse să se culce pe 
canapeaua ce-i fusese hărăzită şi se bucură, până să 
adoarmă, de priveliştea noului său cămin. 

În sufrageria nici prea mare, nici prea mică, se 
strânseseră de-a valma toate lucruşoarele ce străbătuseră 
veacurile pentru a răzbi, din vremurile de glorie ale 
strămoşilor fanarioți, până-n timpurile moderne. Două-trei 
macaturi de lână, înfăţişând bătălii din viaţa unui stră-stră- 
străbunic deal Excelsiei. Ciubere şi blide princiare, din 
care vor fi ciugulit bucate zemoase degetele unor 
boieroaice şi boieri ce ştiau să-şi trăiască zilele cu plăcere. 
O sabie curbată, cu tăişul mâncat, pentru care Prinţesa 
avusese belele cu stăpânirea, privind regimul armelor. 
Jumătate de portiţă de cuhnie, o roată mică de car şi nişte 
lanţ. Dacă roata mică va fi folosit la caznele vreunui haiduc 
prins, el fusese foarte mărunt. 

Adormi Ucenicul, cu drag de acea căldură care-l 
împresura din toate părţile. 

lar în zorii zilei următoare, el şi Vlăsia haiducul 
săriră într-un taxi nervos, lăsând în urmă pe Excelsia, lipită 
de-un vis de mărire, moale, pufos, blând. 

— La tevere! porunci apăsat haiducul. Ca vântul şi ca 
gândul! 

Aceasta călca un pic cele ce-l povăţuise pe Neluţu 
Borangic, cu privire la amânarea treburilor ce nu suferă 
amânare, însă haiducia înseamnă, pe lângă altele, să nu te 
supui mereu şi întocmai poveţelor. 

Cât ai clipi, ajunseseră la măreţul sediu al televiziunii 
de stat. 

— Cât avem de plată? se răsti Tănase. 

Şoferul de taxi, lăsând la o parte obrăznicia tagmei 
sale, se ploconi slugarnic. A 

— Nimic pentru domnia ta, Tănase Vlăsia. Ii voi 
mulţumi astfel prea puţin pentru un bine ce l-ai făcut unei 
verişoare de-a cumnatei mele de-a doua... 

Şi-i lăsă cu binecuvântări chiar la cea mai mare 


coadă de preselecție, unde viitorii preselectăţei, organizaţi 
pe câteva rânduri întortocheate, făceau o zarvă ce-amintea 
de-o grozavă manifestaţie. Nici aceştia nu se-adunaseră să 
dea, ci să ceară, iar Ucenicul, după ce Tănase Vlăsia se 
duse într-ale lui, îi cercetă cu de-amănuntul, unul câte 
unul, în căutarea prea iubitei sale Petronela Banu din 
Turcenii Gorjului... 

Erau acolo tineri şi vârstnici de-a valma, fără 
deosebire, mulţi bărbaţi, şi mai mulţi băieţi, dar şi, vorba 
poetului, sumedenie de bătrâni, femei şi mume şi copile... 
Cât despre starea fiecăruia, vorbeau mai ales hainele de pe 
ei, fiind strânşi la un loc şi mai sărăcuţi, şi mai pricopsiţi, 
şi mai aşa şi-aşa. Cu toţii însă fuseseră adunaţi la un loc de 
talentele care-i căzneau zi şi noapte, îndemnându-i, ba 
chiar împingându-i să apuce pe cărările abrupte ale 
gloriei. 

Colo, o domnişoară, să tot fi avut nu mai mult de vreo 
treizeci de anişori, optzeci de kilograme şi zece - cinşpe 
centimetri de fustiţă, ştiind pe de rost toate operele lui 
Ludvig Amadeus Wagner, le cânta fără încetare, ca să nu-şi 
piardă exerciţiul, spre încântarea urechilor din jur. 

Dincoace, un bătrânel pricăjit socotea în cap numere 
de câte zece cifre şi anunţa pe loc cât i-a dat, cu glas 
triumfător. Fără îndoială că dacă vreunul dintre cei de faţă 
ar fi avut timp şi tragere de inimă să-şi lase talentul lui 
deoparte şi să verifice, rezultatul s-ar fi dovedit adevărat. 

Iar dincolo, un copil de şcoală se-nnoda în fel şi chip, 
scoțând capul printre buci, înfăşurând mânuţele de trei ori 
în jurul taliei, ori înnodându-şi picioarele după ceafa. Când 
nu-i ieşea bine aceasta din urmă, părinţii drăgăstoşi îl 
trăgeau fiecare de-un picior, ca de capetele unei funii. 

Ehei, ce mai bâlci şi reprezentaţie! Ucenicul simţi 
curând că s-a ameţit de minţile capului şi nu mai ştie 
încotro să privească mai degrabă. Insă oriunde se uita, 
oriunde se ducea, Petro a lui nu se găsea pe-acolo. Cine 
ştie, poate că asta nu era grămada ei... 


Şase ceasuri mai târziu, după ce coada se 
consumase, dezamăgit, dar nu descurajat, Neluţu Borangic 
se-ntoarse cu acelaşi taximetrist îmblânzit, la palatul 
Prințesei. 

— Să nu-ți pierzi nădejdea, îi spuse dânsa, cu 
blândeţea care preface mărăcinii în trandafiri înmiresmaţi. 
Aceasta e doar cea dintâi încercare. Fii mereu pe calea ta, 
ca un bărbat adevărat şi curând vei izbândi. 

Iar Ucenicul îi sărută mâinile, plin de recunoştinţă. 

— Neică, se-ncumetă Neluţu într-o dimineaţă, înainte 
de-a se avânta la cine ştie a câta televiziune, mi-este 
îngăduit să întreb una ori alta despre prinţesa Excelsia? 

Haiducul preţui buna cuviinţă. 

— 'Ţi-este, Ucenicule, şi chiar eu am să-ţi împărtăşesc 
câte ceva din viaţa nepreţuitei mele Elsa, fireşte nu foarte 
multe. 

Să ştii că ea chiar este prinţesă, prin moştenire de 
nume, după una din cele mai nobile stirpe ale domnitorilor 
de-acum ceva veacuri. Dar politicile şi prostia oamenilor, 
care n-are măsură, au făcut-o să nu se poată bucura de 
ceea ce i se cuvenea de drept. Insă Excelsia nu s-a lăsat 
doborâtă de aceste nedreptăţi şi-a ales să trăiască asemeni 
fiecărui om de rând, la bloc, având serviciu şi-un drăguţ 
din cei mai grozavi, cum aş fi eu, de-o pildă. Cu toate că, 
de-a lungul şi de-a latul istoriei, prinţesele şi haiducii n-au 
legat cele mai bune prieteşuguri, uite că noi doi ne-am 
împotrivit acestei prejudecăţi. 

— Mai află, dragul meu Borangic, adăugă Prinţesa 
Excelsia, care se strecurase pe nesimţite în spatele lor, că 
unii mă socotesc pe mine drept una din vrăjitoarele ce se 
supun necuratului şi fac rău oamenilor. 

Zicând acestea, zvârli pe masa din faţa Ucenicului un 
ziar. „Glasul Bihorului, 32, număr nou”. 

Curios, tânărul se puse îndată pe citit. 

„Revenim, pentru cititorii noştri fideli, cu noi 
informații privind fărădelegile odioasei Excelsia, care şi-a 


făcut un obicei din ajupui pielea de pe sărmanii județului 
nostru, şi-aşa greu incercat de asprimile economiei de 
piață. Reamintim că odioasa Excelsia este de baştină din 
putredul Bucureşti, locul celor mai înfiorătoare fapte de 
corupție. 

Odioasa  Excelsia a  şpăguit autoritățile locale, 
obținând aprobarea de-a deschide sumedenie de 
căpşunării pe teritoriul judeţului. Acestea urmau să fie 
lucrate cu sudoarea oamenilor sărmani carey momiţi eu te 
miri ce, s-au repezit să se tocmească la această odioasă. 

Treaba a mers cum nu se poate mai bine, fiind şi 
soare, fiind şi ploaie, fiind şi hărnicie, de s-au făcut nişte 
căpşuni cât verzele de mari, iar consumatorii străini 
salivau toți şi-ncheiau contracte uriaşe pentru fructele 
care la dânşii nu s-au pomenit. 

Numai că, odată sosit sorocul de plată, când s-au 
prezentat  sărmanii muncitori să-şi încaseze salarul 
cuvenit, ce să vezi? Birourile odioasei erau ferecate, iar pe 
dânsa ia-o de unde nu-i. 

Degeaba s-au dus la autorităţi, degeaba s-au plâns în 
stânga şi-n dreapta, văicărelile lor au rămas fără răspuns. 
Cât despre bani, au luat praful de pe tobe, dar nici măcar 
cu tobele nu s-au ales. Adevărat este că şpaga face 
vrăjitorii, dând dreptate aceluia care greşeşte şi 
năpăstuindu-l pe-acela ce se poartă cu cinste. 

Să afle însă această odioasă Excelsia că noi nu ne 
vom lăsa şi vă vom ţine la curent cu faptele ei odioase... 

Semnat Dânuţ Mărăcineanu”. 

— Dar cine este acest Mărăcinean? făcu Ucenicul 
înfiorat. 

Vorba „odioasă” nu se potrivea în capul lui nicicum 
Prințesei, după cum altă dată nu potrivise alte vorbe 
domnişoarei Huy. Oare se pot alătura femeilor cuvinte care 
nu se cuvin? 

— Un biet sărman, oftă haiducul, jurnalist de felul lui, 
care pierzându-şi într-o tristă împrejurare locul de baştină 


la un anume ziar, a ajuns să scrie pentru mai multe, să 
ciupească un bănuţ de ici, de colo, cât să-şi ducă zilele. 

— Ciudată, ispititoare poveste. Ce împrejurare a 
putut fi aceea? Şi ce i-a căşunat pe Prinţesă? Şi... 

Tănase îl opri c-un gest şi-un zâmbet. 

— Invaţă, Neluţule, că nu se cade să pui atâtea 
întrebări, mai ales cu privire la viaţa particulară a unei 
doamne. 

— Dă-i pace copilului, zise Excelsia (cuvântul „copil”, 
fără să ştie de ce, îl mâhnea pe băiat), că n-o fi cine ştie ce 
taină. Poate să mai înveţe câte ceva despre încontrările 
dintre bărbaţi şi femei. 

Şi era gata să dea drumul poveştii, când deodată o 
mare gălăgie se iscă sub ferestrele apartamentului. Ai fi zis 
că ditamai vaporul transoceanic s-a rătăcit pe aleea din 
spaţiul verde şi sună de zor din sirenă, ca să se dea 
blocurile la o parte, să poată trece. Se repeziră tustrei la 
geam, Ucenicul astupându-şi urechile din mers, să nu 
rămână fără ele. 

— Ăsta-i Mureşul, rosti înciudată Prinţesa Excelsia, 
după ce aruncase o privire. lar s-a-nfăţişat să-şi facă 
numărul. 

— Cu ce-a venit acum? întrebă Tănase înveselit. 

— Cu cadilacul. Săptămâna trecută a adus merţanul, 
iar ailaltă un lexus. Mai are vreo trei şi le termină, dar apoi 
le ia de la-nceput. 

Neluţu Borangic se uita la maşina din faţa blocului şi 
nu-şi mai putea desprinde privirile. Aşa frumuseţe nu 
văzuse decât într-un film american care venise odată la 
Turceni, dar şi-acolo tânărul bănuise că sunt trucaje. Ce 
mai caroserie, ce mai bare, ce mai faruri şi genţi... Şi 
albăăă... Şi mare cât să te muţi în ea fără chirie. 

Tocmai când îşi clătea ochii şi se-ntreba de ce-o fi 
Prinţesa Excelsia supărată, din maşină cobori anevoie 
ditamai omul, la vederea căruia Neluţu îşi înghiţi vorba. 
Dacă până adineaori nu mai întâlnise aşa o maşină, 


adevărat e că nici asemenea bărbat nu-i fusese dat să vadă 
de multe ori. Numai cu vreun deget mai mic la stat decât 
Aurică Morlovacelmare, iar pe neică Tănase, cu tot 
respectul pentru voinicia acestuia, putea să-l vâre într-un 
buzunar. Şi, lucru de groază, în mâna omului atârna un 
topor. 

— Ăăă... îngăimă Ucenicul. Să nu chemăm poliţia? 

Imediat îşi muşcă limba, ştiind c-a spus o mare 
prostie, pentru care multe înţepături îşi va lua de la nen-su 
Tănase Vlăsia, o vreme de-aci înainte. Aşa că rămase 
cuminte, curios peste fire de ce-avea să se petreacă. 

— Să mă duc să-i vorbesc? întrebă haiducul. 

— Nu, lasă-l în plata Domnului. O să-şi facă bâlciul şi- 
o să plece. 

Ce bâlci? Unde să plece? Cine-i omul cu nume de râu 
vestit? 

Mureşul vui de câteva ori sirena vaporului, apoi 
slobozi pe gura lui proprie nişte strigăte mai 
înfricoşătoare. 

— Elso! Elso! Elsooo! 

Claxoanele şi zbieretele însumându-se, mulţime de 
locatari bufni la ferestre, să vadă ce-i. Insă râului, odată 
revărsat din matcă, nici că-i păsa. 

— Elsooo! Fă Elsooo! Sunt eu, Mureşul! Tot eu! Vino, 
Elso, mânca-ţi-aş guriţa ta, numai să stăm de vorbă un 
minut, să-ţi zic ce-am pe suflet! Doar un minut, fa Prinţeso, 
şi plec! Numai să stăm de vorbăăă! 

Ceea ce, judecând după toporul din mâna lui, putea fi 
o discuţie cu-adevărat scurtă. 

Obosind însă, după vreo zece minute, să urle la 
peretele blocului, Mureşul se propti pe picioare şi ridică 
toporul deasupra capului, aţinându-l către minunăţia de 
cadilac. 

— Nu vii, ai? Nu vreai să vii... Uite-acum o fac 
fărâme, futu-i cilindrii ei de maşină, uite-acum! Să-ţi arăt 
că nu-mi pasă de rable, de aur, de averi, dacă nu eşti cu 


mine! O fac praf, cum le-am făcut şi pe ălelante! Uite- 
acum! 

Un sfert de ceas mai târziu, coborând în faţa scării, 
Ucenicul fu martor milos la hohotele de plâns ale acelui 
uriaş cu topor, care se cutremura la pieptul lui Tănase 
Vlăsia haiducul, stropindu-l cu lacrimi cât oul de porumbel. 

— Şi ce-am iubit-o, mă Tănase, ce-am iubit-o, icnea. 
Dar nu ştiam unde să dau mai întâi cu toporul. În parbriz? 
Păi ştii tu cât e un parbriz de cadilac? Trei mii de parai ca 
popa. În retrovizoare? Face şi-aia vreo mie. Parcă-mi seacă 
puterea din mână. Aoleu şi ce-am iubit-o... 


Capitolul 8 

In care se înfăţişează peripeţiile de la botezul unui 
copilaş nevinovat. 

Invăţătură. 

Care din noi, te-ntreb, şi nu da buzna să-mi răspunzi 
înainte de-a cugeta, nu se sileşte să-şi umple viaţa cu 
lucruri ce n-a mai întâlnit? Cine nu se simte ispitit să- 
ncerce mereu ceva nou, ceva care să-i coloreze cenuşiul 
zilnic, să-l bucure şi să-l uimească? S-ar petrece altfel 
toate într-un continuu căscat de plictis, s-ar auzi în lumea- 
ntreagă numai trosnete de fălci şi mormăituri lehamitisite. 

Viața în sine, fără mirodenii, n-are nimic nou: o 
treime e  retrăită, o treime reamintită şi-o treime 
repovestită. Iar vârsta e o boală care trece cu vremea. Aşa 
că, de plictiseală, poţi ajunge într-o bună zi să-ţi zici „dacă 
scap de viața asta, ce mi se mai poate întâmpla?” 

Aşadar cată, Neluţule Borangic, să-ţi aduci dinainte, 
cu fiecare prilej ceva ce n-ai mai văzut, n-ai mai încercat, 
n-ai mai avut. Vezi doar să nu cazi în patima ce-i 
stăpâneşte pe cei de-o seamă cu tine, jinduind la cele mai 
noi mărci de telefoane ori tableţele de-acelea cu ecran, 
unde-ţi faci prieteni pe care nu-i întâlneşti vreodată. 

Dar eu nu spre asta te-ndemn, căci tânăr fiind ai în 
tine din belşug pofta de nou şi fără să mă străduiesc eu a 


ti-o deştepta. Eu voi să te ademenesc, Ucenicule, către 
ştiinţa de-a-ţi agonisi un şir de obiceiuri, tabieturi şi 
prejudecăți, da-da, ai auzit bine, prejudecăţi. Căci acestea 
din urmă, cum bine zicea un bun prieten al meu, acum 
trecut în lumea celor drepți - dacă vor mai fi existând 
destui drepți ca să alcătuiască o lume, sunt de folos 
omului, scutindu-l de-a face alegeri obositoare şi poate 
greşite. 

Împrejurul tău, tot poporul zice că negrul e negreşit 
rău şi albul e bun, că sarea-i numai pentru lucruri sărate, 
iar zahărul se cuvine adăugat doar celor dulci, că să te 
fereşti de prea frig, dar şi de prea cald, că noaptea-i de 
dormit, seara de ospețe şi ziua să ţi-o petreci asudând. Ori 
că-i bine să vâri la răcoare corupții şi criminalii, doar să nu 
exagerezi. 

Astfel au fost toate hotărâte şi chiar de-ţi vine 
vreodată, de pildă, să torni un polonic de zahăr în ciorbă, 
să umbli-n pielea goală pe răcoare şi cu palton în toiul 
verii, să chefuieşti până-n zori, iar ziua să dormi ne-ntors, 
e mai bine de tine dacă faci cum zice lumea. 

Cât despre tabieturi, nu trebuie să-ţi mai deschid eu 
ochii. Ele sunt acelea ce-ţi fac viaţa lesnicioasă, de cum te 
trezeşti şi până pui din nou capul pe pernă. Dacă n-ai 
obişnui să faci cutare şi cutare lucru în cutare şi cutare fel, 
ai trăi la voia-ntâmplării, purtat de vânt. Nu că asta ar fi 
rău, dar vine o vreme când călăritul vântului se dovedeşte 
cam lipsit de folos. 

Pune-ţi de cu seară hainele în ordine, să le găseşti 
lesne de dimineaţă, ori, dac-ai înnoptat prin aşternuturi 
străine, să poți fi pe stradă, la un caz, în doi timpi şi trei 
mişcări. 

Culcă-te la o anume oră şi scoală-te tot aşa, în fiecare 
zi la fel Niciun minut mai devreme, niciun minut mai 
târziu. Dacă te-a prins ceasul tău într-o adunare de 
oameni, cere iertare că te retragi şi nu te lăsa înduplecat 
de rugăminţile lor fierbinţi. 


Dormi pe partea stângă sau pe spate, niciodată pe 
dreapta ori pe burtă, să nu-ţi vină din mate toată acreala. 

Fă câte puţină treabă în mai multe zile, să nu fii 
nevoit mai apoi să faci multă treabă în puţine zile. 

Intre tabieturi, spală-ţi dinţii cu pasta ta, mereu 
aceeaşi, n-o schimba în fiecare zi. Bea-ţi ceiuţul tău, mereu 
acelaşi, la aceeaşi oră. Ascultă-ţi muzica ta, cu aceiaşi 
lăutari. 

Prânzeşte la aceleaşi cârciumi, unde gătesc cel mai 
bine bucatele ce-ţi plac: colo te duci că fac cea mai bună 
tuzlama; dincolo au un ciolan cu fasole de-ţi lingi degetele; 
apropo, între brânzeturi, preferatul meu e cash-ul; iar 
dincoace vinul casei e fără seamăn şi ciorba de burtă ca la 
mama acasă. Dă-le ospătarilor bacşiş în procente egale. 

Fă-ţi numai câţiva prieteni buni, nu o droaie. Iar la 
aceştia poposeşte nu mai des de-o dată pe săptămână, cu 
rândul. Aşa nu vor da ochii peste cap când te văd, zicându- 
şi în sinea lor „iar a venit ăstan. 

Fereşte-te de lăcomia omenească. De-atâta câtă e 
înjur nici câinii nu mai au loc la ciolane. Dar foloseşte-o 
din belşug, spre bunăstarea ta. 

Nu lua bani cu împrumut, însă nici nu da, nici fraţilor 
de cruce, oricât de strâmtoraţi aţi fi, şi tu şi ei. 

Ține bunul obicei de-a duce din când în când un 
buchet de flori, o prăjitură cu ciocolată, o zdrăngănea, 
femeii cu care eşti, femeii cu care ai fost, precum şi femeii 
cu care ai de gând să fii într-o bună zi. 

Nu-ţi încălca, de asemenea, obişnuința de-a da 
uneori o ţuică lefegiilor de care ai trebuinţă, ori de-a cinsti 
câte-un poteraş sau altul... 

— Neică Tănase, se-ncumetă tânărul, când haiducul 
trăgea aer în piept ca să urmeze, te supui dumneata 
tuturor acestor minunate obiceiuri? 

— Niciodată, îi răspunse Vlăsia. 

— Haide, Neluţu Borangic, spuse mentorul într-o 
după-amiază nici mai bună, nici mai rea, să ieşim diseară 


la o petrecere a unor cunoştinţe de-ale mele, căci ţi-o fi 
ajuns şi ţie de când alergi după Petronela aia a ta. 
Câteodată mă-ntreb dacă n-oi fi visat o asemenea fată, la 
tine, la Turceni, şi-acuma te sileşti să dai carne visului. 

Ucenicul îl asigură că lucrurile nu stau aşa şi-l 
întrebă despre ce petrecere este vorba. 

— E vorba, îl informă haiducul, de botezul unui nepot 
de soră al unui mai vechi potrivnic al meu, cu care multă 
vreme m-am încontrat, până a trebuit să recunoaştem 
amândoi că nu va sfârşi niciunul învingător cu adevărat. În 
semn de preţuire, căci duşmanii adevăraţi se respectă 
între ei, m-a poftit la această ocazie şi vreau să mă 
însoţeşti. 

— Bine, grăi încurcat tânărul, dar eu n-am decât 
hainele astea de pe mine, pe care le spăl tot la o 
săptămână şi-atunci trebuie s-aştept în maiou şi chiloţi, să 
se usuce. N-am toale de zaiafet. 

— Vei avea, îl înştiinţă haiducul. Cât despre cele de 
pe tine, am cunoscut pe vremuri un poet strălucit, care tot 
aşa proceda cu spălatul hainelor, iar muza nu se jena de 
chiloţii dânsului, ci mai abitir îl inspira. Până le-aştepta să 
se usuce, trăgea două poeme şi-o caricatură. Şi uite de la 
mine încă o povaţă, bonus: dacă-ţi săpuneşti rufele, 
clăteşte-le cu apă rece. 

Prinţesa Excelsia, tocmai trecând pe-acolo, în drum 
spre una din întrunirile sale de la salonul coafezei Gina 
Gândeac, găsi de cuviinţă să intervină. 

— Ai grijă de copil, Tănase, dacă mergeţi în bârlogul 
lui alde Flocea Capon, că ştii de ce-s în stare ăia când dau 
cu ochii de prospătură... 

Of, iarăşi această vorbă... „Copil... 

Să tot fi fost nouă ceasuri de seară când cei doi 
coborâră din taxiul deja ştiut, taman pe trotuar, în faţa 
unui local luxos din spatele facultăţii de pompieri de pe 
Morarilor. Sutele de lumini ale firmei îl orbiră câteva clipe 
pe Ucenic, însă făcând palma streaşină la ochi putu să 


citească ce zice: „Casa Capon. Since 2001”. Uşor 
nedumerit cu privire la cine va fi fost acel Since, îşi urmă 
mentorul înăuntrul fascinantului aşezământ. 

Se zguduiau pereţii, duşumelele şi lustrele din tavan 
de puterea înfricoşătoare a tarafului modern. 

— Coane Vlăsia, răcni întâmpinându-i un munte de 
badigard, căci altfel nu se putea face auzit, prezenţa 
matale ne bucură şi ne onorează! 

Haiducul înclină capul binevoitor, nu mai mult de un 
milimetru. 

— Poftiţi, răcni iar badigardul la urechile lor, aproape 
doborându-l pe Neluţu cu răsuflarea ca un taifun de 
usturoi şi odicolon, să vă duc la stăpân! Tare se va bucura 
că v-aţi făcut timp! 

Şi-i împinse, dar fără să-i atingă, în sala cea mare, 
unde lumina era mai mică, iar petrecerea în toi. 

Era acolo strânsă toată floarea cea vestită a clanului 
Florea Flocea Capon, cu aliaţi şi vasali pe deasupra. 
Veniseră, să le fie îngăduit a se bucura de bucuria 
stăpânului, Florică şi Floricel, vlăstarele sale de sânge. 
Nevestele şi ţiitoarele acestora. Gică Fishu, din industria 
divertismentului stradal, cu fetele sale - Dardanela, Spuma 
Mierii şi Grecoaica. Bili Barosanul de la Parlament. Mangă, 
Retezatu, Creţu şi Nicu toi. Leancă îngeraşul din 
Ferentari, Adrian Popescu de pe Tunari, Nicuşor Malacul 
din Mătăsari şi Delea Nouă. 

Erau mulţi alţii încă, toţi însoţiţi de consoartele lor, 
cu ori fără hârtie, şi de copilărime adusă să deprindă 
principiile de bază ale clanului. Ba, într-un ungher, 
Ucenicului i se păru că-l zăreşte chiar pe Bebe Ţeapă 
Buican, foindu-se stânjenit la vederea lor. Însă nu scoase o 
vorbuliţă. 

În mijlocul tuturor, la masa din mijloc, gemând de 
nemaivăzute bunătăţi şi bogății, împărăţea însuşi bătrânul 
Florea Flocea-Capon, negru, umflat, acoperit cu aur, în 
toată puterea celor optzeci de ani ai săi. 


lar pe scena peste care zburau sute de licurici 
colorați, roşii, albaştri, verzi şi liliachii, atârnat de-un 
microfon mai mare ca dânsul, vrăjea auditoriul Mihăiţă- 
guşă-de-platină, cel mai vestit manelist al veacului. 

„Duşmanii-mi poartă pică. 

Dar n-au avere grea şi cât îmi ştiu de frică Nu calcă-n 
urma mea..." 

Deodată, cu un singur gest, bătrânul Florea închise 
guşade-platină, cu tot cu taraf, şi mătură jumătate din 
mesenii ce-l înconjurau, spre a face loc noilor veniţi. 

—  Onorată asistenţă, rosti cu glas tremurat, 
ridicându-se pe umerii urmaşilor, daţi-mi voie să salut în 
mijlocul nostru pe ăl mai vestit haiduc al vremurilor, faima 
cartierelor, spaima poteraşilor şi-a nevolnicilor... Tănase 
Vlăsia! 

Adunarea izbucni în urale, pe loc retezate cu încă un 
gest. 

— Fii bine venit la această bucurie, Tănase, drag al 
meu duşman, cel mai pizdos bărbat pe care-l cunosc... 
Afară de mine! 

Toată lumea se prăpădi de râs la gluma voinicească şi 
chiar haiducul mustăci măgulit. Apoi se-aşeză pe locul de 
lângă Florea Flocea-Capon, cu Ucenicul de-a dreapta sa. 

Şi se puseră pe chefuit. 

Felurile de mâncare, din cele mai scumpe, ca şi 
şampania şi sticlele de uischi matusalemic, căci nimic 
altceva nu era îngăduit a se bea, se perindau unele după 
altele pe la mese, abia lăsând petrecăreţii să respire, încât 
aceştia în mare şi plăcută primejdie se aflau. Mihăiţă-guşă- 
de-platină nu mai prididea cu dedicaţiile, ba pentru „naşul- 
ul-ul”, ba pentru „coana marerere”, ori pentru „scumpii 
nepoţei-ei-ei”, după cum mărturiseau reverberaţiile staţiei 
de amplificare. 

Fără a mai aştepta să-l îndemne din ochi neică, 
Neluţu îşi făcu în burtă o provizie importantă pentru zilele 
ce puteau să urmeze, poate chiar pentru toată viaţa, căci 


când avea el să mai pună gura pe fazan fezandat, 
patedeofoagra ăla parizien, ori icră de caviar din cea 
scârboasă, neagră şi unsuroasă? 

Numai de pahar nu se-atingea, ştiind că asta nu i-ar fi 
pe plac mentorului. În schimb, ciulea urechea atent la ce-şi 
răcneau între ei Florea şi Tănase. 

— Îl botezăm creştineşte pe Floricică, copilaşul soră- 
mii. Uite-l colo, la masa din stânga, băieţandrul de paişpe 
ani, cu mustăcioară subţire. 

— Aha, răcni şi Vlăsia fără să clipească. Şi fetiţa de 
lângă el? 

— Aia-i sor-mea, Speranţa. Mă-sa. L-a făcut de 
tânără, săraca. 

— Foarte bine, încuviinţă haiducul. Unde-i dragoste 
nu-i tocmeală. lar uscatul ăla galben e bărba-su, ta-su 
copilului bag seamă. Cumnatu-tău, Floreo. 

Bătrânul necheză mânzeşte. 

— Ei... Bărba-su e, că n-are-ncotro. Dar ta-su 
copilului nu. Aşa ceva nici chiar eu, cât mă vezi în putere, 
nu poci schimba... 

Şi cu asta discuţia trecu la altele. 

Pe măsură ce zburau ceasurile, cheful scăpa tot mai 
tare din hăţuri. Începură bătăile cu copane de curcan 
frumos rumenit şi mieji de cozonac, între mese şi meseni. 
Ca să nu rămână pete, ei se stropeau cu şampanii bine 
scuturate ori tradiţionale sifoane. Fireşte, nicio firimitură 
ori vreun strop din toate acestea nu-l atinse pe Florea 
Flocea-Capon. 

lar când douăzeci de femei, fete şi neveste, se 
repeziră pe ringul de dans, încingând o sârbă îndrăcită, 
vreo două-trei veniră la Ucenic să-l ia cu de-a sila. Tănase 
Vlăsia îngădui. 

— ii! Iii! chiuiau acele nedomolite păstrătoare de 
folclor, învârtindu-l pe Neluţu de curând nu mai ştia de el. 

Care mai de care se băga să se lipească de dânsul în 
vârtejul jocului, una strângându-l tare de mână, alta 


strivindu-şi la pieptul lui podoabele bustului, a treia 
suflându-i fierbinten ureche. Tinere şi mai coapte, ba chiar 
şi-o mamaie numai balonaşe în pielea ei de lame şi paiete, 
se-ntreceau să-i soarbă sufletul de copilandru. 

Când îl lăsară să se-ntoarcă la masă, tânărul era mai 
mult mort decât viu, cu sângele zvâcnindu-i în cap şi 
mădularele încordate. Se-aşeză împleticit şi dădu peste 
cap un pahar de vin, fără ştiinţa protectorului său, care, 
profitând de pauza tarafului electric, schimba vorbe 
normale cu gazda. Neluţu trase cuviincios cu urechea. 

— Ne-ntrecutule Tănase, spunea bătrânul, ştii bine că 
tare-aş avea trebuinţă de-un bărbat ca tine în rândurile 
mele... 

— Asta nu-i cu putinţă, i-o întoarse Vlăsia, căci 
suntem trăitori în lumi diferite, care n-au a face una cu 
cealaltă... 

— Şi dacă totuşi s-ar putea potrivi aceste lumi, 
pentru un preţ cumsecade, ba chiar mai mult? 

— Preţul acela nu-l poţi domnia ta să-l plăteşti, 
venerabile duşman. 

Şi-o ţinură tot aşa, în doi peri, încât Ucenicului 
începură să zise-nchidă ochii de plictiseală şi fum. De 
altfel, orele fiind mici, mulţime de invitaţi lăsaseră 
capetele de-a dreptul în farfuriile cu foagras, iar unii 
alunecaseră pe podele, ca-n plăpumi moi. 

Când, deodată... 

Uşile sălii se izbiră şi-n prag se ivi supus muntele de 
badigard, purtat de-o ureche de altul, la fel de mare ca el. 
Pesemne între aşa namile asemenea dezmierdări îşi aveau 
farmecul lor. 

Toată lumea încremeni cu răsuflarea tăiată. Şi musca, 
dacar fi fost invitată la botezul clanului Flocea-Capon, ar fi 
sucombat de uimire. Numai ucenicul, uitându-se mai bine 
la noul venit, scăpă din degete un alt pahar de vin, ce-l 
înhăţase pe furiş. Paharul se sparse cu zgomot, pătând 
masa şi făcându-l de ruşine. 


— Te-i aiţea? tună cu glas piţigăiat uriaşul ce ţinea 
urechea sărmanului badigard. Petleţeţi fală mine? 

Şi, scârbit, dădu drumul urechii. 

Ucenicul căscă ochii mari, căci recunoştea în acest 
musafir nepoftit chiar pe matahala de chinez pe care într-o 
seară îl pândise când o pupa pe domnişoara Huy. Acelaşi 
Armani... Acelaşi goldan... Aceeaşi faţă de eunuc 
împărătesc... lar în spatele lui şedeau trei locotenenţi, 
copiaţi la un xerox chinezesc, doar ceva mai mici. 

Îndată, prin semnul lui Florea, li se făcu loc la o masă 
lângă taraf. 

— Dar cine-i acest Cichi Cean din cale-afară de 
îndopat? se interesă amuzat Tănase Vlăsia. Şi de ce căutaţi 
cu toţii a-i face pe plac? 

Şeful clanului oftă obidit. 

— Află, duşmanul meu de nădejde, că Miang Ling 
Ciang aci de faţă e chiar tatăl nepotului ce botezăm. M-am 
fofilat să-l chem la chef, căci ca şi bărbaţii din clanul 
nostru este şi el iute la mânie şi, deşi nu ne dăm în lături 
de la orice însufleţită încăierare, n-am fi vrut să stricăm 
bunătate de zaiafet. El însă a aflat cumva. 

— Ei, râse haiducul, vorba ceea - petrecerea fără 
bătaie e ca cearta fără lăutari. 

Incet-încet, mesenii îşi veneau în fire după spaima 
dintâi. Unii începură chiar să ciocneacă între ei, întâi cu 
sfială, apoi vârtos, iar alţii, care se ridicau din farfurii şi de 
pe podele, întrebau ce s-a mai petrecut şi reluau 
petrecerea din mers. Astfel că, foarte curând, maşinăria 
ospăţului mergea iar ca unsă, cu toată viteza înainte. 

Insă după nu mai mult de jumătate de ceas, Miang 
Ling se ridică iar pe două picioare, răsturnând masa. 
Petrecăreţii mai înlemniră o dată. 

— Dalul! zbieră marele chinez, acoperind taraful şi-o 
frumoasă doină despre gura de Rai a Ferentarilor, în 
interpretarea lui Mihăiţă-guşă-de-platină. Daluli 

Ce dalul? Care dalul? Se-ntrebau cu toţii şi nu 


desluşeau înţelesul. 

— Aaa... se dumiri Flocea Capon. Darul, mă! Vrea să 
se strige darul! 

Răsuflară uşuraţi. 

Se porni atunci una dintre cele mai frumoase tradiţii 
româneşti şi de alte naţionalităţi conlocuitoare, care-l 
captivă într-o clipită pe Neluţu Borangic din Turcenii 
Gorjului. Nu că pe la ei nu s-ar fi practicat acest obicei, 
însă nu-l urmărise niciodată la asemenea dimensiuni de 
grandoare. 

Taraful porni să îngâne o manea blândă, cu ritm uşor 
şi mai ales lungă, în vreme ce Guşă-de-platină făcea 
anunţuri solemne. Rând pe rând, mesenii cei mai cu dare 
de mână veneau în faţa microfonului şi se propteau ca 
pistolarii din filme. 

— De la Nicuşor Malacul, din Mătăsari! Pentru 
stăpânul Florea şi nepoţelul său iubit, Floricică! Fără 
număr! 

Iar Nicuşor Malacul începu să zvârle de la şold sută 
după sută, ca pe confeti, într-adevăr fără număr, căci 
curând bancnotele ce-i ţinteau pe lăutari alcătuiră la 
picioarele lor un mic covoraş. Ucenicul înghiţi în sec 
văzând atâta bănet la un loc. 

— De la Adrian Popescu de pe Tunari, urmă Mihăiţă 
la microfon, pentru coana mare, şi nepoţel, pentru 
Speranţa, sora stăpânului! Fără număr! 

Şi iarăşi, alimentat cu zvârlituri de la şold, covoraşul 
de sute mai crescu un deget. 

Mai veniră vreo câţiva, între care şi bărbatul de 
împrumut al Speranţei, făcând ca rânjetele de spectacol 
ale tarafului să se prefacă în zâmbete prea încântate, ce le 
înconjurau testele ca şi cum i-ar fi decapitat. 

Când se-ncinsese tirul de bani mai tare, îşi făcu loc 
către linia de tragere a poligonului însuşi Miang Ling 
Ciang, pus pe fapte mari. Lătră un ordin scurt şi imediat 
un locotenent dădu fuga afară, la maşină, de unde se- 


ntoarse cu o valijoară mică, dar pântecoasă. 

— De la bădia Miang Ling-ing-ing, anunţă voios 
celebrul manelist, băgând iar reverbul în semn de mare 
preţuire, pentru copilaşul lui drag Floricică-căcă, pentru 
iubita Speranţaţaţa şi pentru stăpânul stăpânilor-or-or! 
Fără număr de număr-ăr-ar! 

Chinezul se duse în mijlocul tarafului şi răsturnă 
valijoara peste lăutari. O cascadă de-alde cinci sute se 
revărsă amuţind asistenţa, care în clipa următoare explodă 
în laude ori huiduieli cu fluierături. Miang Ling ridică 
braţele, primindu-le pe toate şi se pregăti să părăsească 
scena, plin de modestie. 

Chiar atunci însă, ca un făcut, unul din reflectoarele 
ce-i poleiau gloria, se clătină, descoperind grupul de la 
masa principală - Florea Flocea Capon, Tănase Vlăsia şi 
Neluţu Borangic. La vederea acestuia din urmă, tatăl 
copilului mustăcios scoase un muget înfiorător, care-ţi 
dădea fiori pe şira spinării şi îndată smulse microfonul din 
mâna lui Mihăiţăguşă-de-platină, aproape cu tot cu degete. 
Un potop de vorbe stâlcite, sigur nu de bine, fu împroşcat 
în direcţia celor trei. 

— Ce zice? se interesă calm haiducul. 

— Zice, traduse deodată înveselit bătrânul Flocea 
Capon, că l-a prins pe ucenicul tău că s-a dat la fie-sa acum 
o vreme, c-a luat-o-n braţe şi-a dus-o de mânuţă pe străzi şi 
într-o noapte s-a urcat pe gard s-o spioneze. 

— Fleacuri, spuse la fel de calm Tănase. Prostii. 

— Şi că-n minuta asta, urmă stăpânul, îl va jupui de 
pielea cea afurisită şi-şi va croi din ea altă valijoară pentru 
bani. 

O vinişoară prinse a se zbate rău prevestitor pe 
tâmpla dreaptă a haiducului. Cine erau toţi aceştia care 
cutezau să-i amenințe, ori să lase a-i fi ameninţat ucenicul? 
Cine era acest umflat de orez pigulit cu beţigaşe, să ignore 
prezenţa sa, a lui Tănase Vlăsia? Ce ospitalitate în 
derâdere mai era şi-asta? 


Când chinezul se-apropie de masa lor, crăcănându-se, 
făcând spume şi rotindu-şi ochii în cap într-un fel 
caraghios, mentorul lui Neluţu sări în picioare. 

— Îndărăt, mârşave, mârâi dânsul, încât toţi cei de 
faţă  simţiră caviarul venindu-le înapoi. Ţi-ai pierdut 
minţile, ori ţi s-a urât cu viaţa de nu mai vrei să-ţi revezi 
frumosul Shanghai? 

Şi grăind acestea, ridică furculiţa pentru curcan. Nici 
pomeneală de cuşmă, cojocelul lui Avram Iancu, chimir şi 
pistoale, precum în visul de-odinioară al Ucenicului. 

Poporul se văluri de groază, însă pe sub mese 
prinseră a luci ici şi colo şişurile cele împungăcioase, ba 
chiar de sub ditamai platoul de baclavale răsări o macetă 
curbată. 

Degeaba răcnea Flocea Capon, cu braţele depărtate, 
„Sanctuar! Sanctuar!” Degeaba Borangic însuşi îl ruga pe 
nen-su Vlăsia să lase furculiţa. Treaba era coaptă. 

Într-o clipă, ostile se repeziră una la alta. De-o parte 
Tănase şi-alde Flocea Capon, de cealaltă Miang Ling 
Ciang, locotenenţii săi şi, trădare, unii din invitaţii până 
mai adineaori linguşitori. Mult sânge urma să păteze feţele 
de masă. 

Dar atunci se sculară de la masa cu Bebe Ţeapă 
Buican cinci-şase vlăjgani, care cu costiţa de porc, care cu 
tortul tiramisu şi prinseră a fluiera din nişte ţignale. 
Pasămite erau cu toţii poteraşi mascaţi, atât în slujba 
bătrânului Florea, dar şi a tinerei democraţii. Se vădeau, 
care va să zică, agenţi dubli, dacă nu chiar tripli ori mai 
Tău. 

— Nu-ţi fie teamă, îi spuse Tănase lui Neluţu, pe când 
erau duşi cu toţii la dubele de-afară, mascate-n limuzine. 
În două ceasuri ne scoate Florea. 

„Teamă nu-mi mai e demult, se gândea Ucenicul, ba 
chiar sunt cumva bucuros să aflu că domnişoara Huy îi 
este fiică şi nu iubită chinezului cu goldan. Numai să nu 
afle Petro”. 


Capitolul 9 

Unde cele mai de seamă dame se-adună în pâr să 
dezbată problemele lumii. 

Invăţătură. 

Ce spun femeile despre alte femei? Au, mamă... Dac- 
am putea să aşternem pe hârtie toate ce le gândesc, 
grăiesc şi scornesc unele pe seama altora... Dacă o armată 
de scribălăi s-ar tocmi să consemneze zi şi noapte, vreme 
de-un an încheiat, vorbele de duh ale unor doamne cu 
privire la semenele lor, prietene ori neprietene... Dacă ar fi 
cu putinţă să adunăm cumva toate câte ne-ajung la urechi, 
pe stradă, la cârciumă, prin parcuri, la mail ori la piaţă... O 
bibliotecă aproape cât Casa Poporului, cu mii de camere şi 
pereții acoperiţi de sus până jos cu rafturi, gemând sub 
greutatea unor tomuri grele ca valizele, şi tot n-ar fi de- 
ajuns. 

Deci nu mă mai întreba aşa ceva, căci mi-ar trebui 
câteva vieţi să te lămuresc, ori eu am alte planuri cu vieţile 
mele. La vorbele femeilor şi gândurile din spatele lor care- 
au dat naştere acestor spuse, o fi cugetat marele poet 
național Eminescu, haiducul de netăgăduit al simțţirii 
versificate: „Nu cerceta aceste legi, căci eşti nebun de le- 
nțelegi...” Cu toate că, de multe ori, gândul cel mai de 
seamă ce bântuie lumea lor este „Sunt disperată... 
Permanentul meu durează mai puțin...” 

Fiindcă m-ai prins totuşi în toane bune, am să-ţi dau 
câteva pilde grăitoare de ce va să zică imensitatea acestui 
ocean, urmând ca tu însuţi să-ţi desăvârşeşti cunoaşterea, 
cheltuind poate tot restul tinereţii tale. 

Femeia adevărată are tot timpul ceva de spus despre 
o seamănă de-a ei. De-l întrebi pe un bărbat, prieten al tău 
să zicem, ce crede despre altul, necunoscut, care tocmai 
ce-a intrat cam neobservat î? într-o sală mare, gemând de 
lume, prietenul o să te-ntrebe şi el, buimac: „Care, mă, 
cine?” 

Aşa ceva nu vor face nicicând cucoanele ori duduile. 


Când văd pe una mai slabă ca ele, zic: „Vai, săraca, 
poate-i bolnavă. Ce-or fi văzut, dragă, bărbații la ea, nici n- 
ai pe ce să pui mâna, cum se cuvine la o femeie...” 

Dacă aceea e mai trupeşă decât privitoarele, se- 
ntoarce roata:  „Aoleu, se vede că-i plac dulciurile. Ar 
trebui să se mai abțină, tu, că se face de râs cu rochiile 
astea strâmte, la greutatea ei...” 

Când fac cunoştinţă cu o femeie atrăgătoare, damele 
o compătimesc pe-ntrecute, căci „degeaba ţi-a dat 
Dumnezeu frumuseţe, dacă nu s-a-ndurat să-ţi lase şi nişte 
minte. Şi uiteo cum se mai bate cu pumnii în pieptul de 
silicon...” 

Dimpotrivă, dacă cealaltă bubuie de deşteaptă, 
dânsele tot strâmbă din nas: „Mda, ceva - ceva o duce 
mintea, însă ce păcat că-i urâtă ca porcul...” 

Una în jurul căreia roiesc vrăjiţi bărbaţii e mai mult 
ca sigur uşuratică, prostovană, prefăcută, rea de muscă... 

Alta de care nu se lipeşte niciun curtezan este 
pesemne, comentează expertele, răutăcioasă, zgârcită, 
ciudată, frigidă... 

„Ai văzut-o, dragă, cum se îmbracă?” se-ntreabă 
unele pe altele când apare câte-o duduie cu haine de 
firmă, pantofi şi poşetă la fel, bijuuri de Paris. „Joapa tot 
țoapă, habar n-are să le asorteze. Și sub astrahanul ăla e 
tot o oaie...” Sau, o altă variantă populară: „Normal că-şi 
permite ţoalele de pe ea, la cât fură bărba-su...” 

Dacă, în schimb, trece una mai sărăcuţă, ştiu şi eu, 
cu-o rochiță de stambă şi nişte pantofi încălţaţi a doua 
oară: „Lasă-mă, fată, că nici pe mine nu mă dau banii afară 
din casă, dar am am bun simţ când mâmbrac să ies în 
lume. Doar nu suntem cerşetoare ”. 

Când au de-a face cu vreo prietenă, vecină, 
cunoştinţă, care pare că-şi dă mai multă osteneală în 
gospodărie decât  dânsele, o  taxează şi  pe-asla: 
„Gospodină-gospodină, dar ce mai ştie altceva, sărmana, 
decât coada cratiţei? Şi-a mâncat viața...” 


Iar despre alta care n-a fiert în viaţa ei un ou tare, că 
trebuie să-şi ocrotească minunăţiile de unghii lăcuite: 
„Hai, că-i chiar nesimţită. Mereu il văd pe-al ei cu sacosa 
la piaţă. Păi eu n-aş avea manichiură? însă unui bărbat 
trebuie să-i speli, să-i calci, să-i găteşti...” 

Dar dacă, Doamne fereşte, să presupunem, se iveşte 
la un moment dat una şi frumoasă - şi deşteaptă, şi 
gospodină - şi elegantă, nici prea slabă, nici prea grasă, cu 
mare succes la bărbaţi şi bogată de-nvârte banii cu lopata? 
Ce ne facem acum, fetelor? 

Fi bine, geniul feminin nu se află la ananghie nici 
într-un astfel de prilej. S-a născocit ceva şi pentru o 
asemenea arătare: „Secretul succesului ei e că şi-a folosit 
fundul cu cap. Dar ştiu de la cineva sigur nu pot să vă 
spun de la cine, că sub spoiala asta de fericire se-ascunde 
o tragedie îngrozitoare... Vai şi amar... Numai în pielea ei 
n-ai vrea să fii...” 

Să împingem acum lucrurile şi mai departe, 
închipuind o altă candidată, care însumează, dimpotrivă, 
toate lipsurile ce pot face nefericită o femeie: e urâțică, nu 
prea o duce mintea, se poartă mai mult şleampăti, cu 
gătitul, spălatul şi călcatul nu se omoară, nici bani n-are, 
iar la asemenea paradă, lesne de-nţeles, nu vezi picior de 
pretendent în preajma ei, pe-o rază de-un kilometru. 

Nici nu trebuie să ne sforțăm prea tare imaginația, 
căci astfel de cazuri se ivesc, din păcate, destul de des în 
lume. 

Ei bine, asta e femeia ideală, pe care imediat 
neobositele observatoare o iau sub aripile lor ocrotitoare, 
o îngrijesc şi-o povăţuiesc, îi îndrumă paşii, o mai ajută din 
când în când cu vreun fleac de bluziţă („nu mai mult, să 
nu-şi ia nasul la purtare), o feresc de bărbaţi ca de pojar 
într-un cuvânt şi-o fac cea mai bună prietenă. 

Ce spun ele? Mai bine taci şi-ascultă-le... 

Într-adevăr, Flocea Capon îi scosese în mai puţin de 
două ceasuri din arest, plouând cu şpăgi de-i făcuse 


ciuciulete pe toţi lefegii din aparatul de poteră. Dar chiar 
şi-aşa, tânărul Neluţu Borangic apucase să vadă cu ce se 
mănâncă preventivul şi aproape să se scape pe dânsul de 
frică. Noroc cu haiducul, care-l îmbărbătase necontenit. 

— Astfel de păţanii ai să mai păţeşti, dar ele sunt 
trecătoare „ca nouri lungi pe şesuri”. 

Rămăsese de bună seamă într-o fază eminesciană. 

Merseră să prânzească la „Terasa mieilor”, în 
Plumbuita, aşa cum se cuvine după un tur al arestului, cu 
toate că peste noapte se îndopaseră la greu. Dar potera 
face întotdeauna poftă de mâncare. 

Când îi văzură chelnerii la ţol festiv, se porni focul 
sub cazanul cu ciorbă de burtă şi se aliniară mititeii pe 
plutoane. 

Iar cei doi se aşezară la o masă mai ferită, care nu se 
clătina prea mult. Cine unde-i grăbea? 

— lată-mă-s, cugetă cu voce tare Ucenicul, fugărit 
după numai o vreme cum n-am fost fugărit eu în întreaga 
mea viaţă de la Turceni. Poterile matale sunt cu ochii pe 
mine ca pe butelie, de când ne-am însoţit amândoi. De- 
ajuns să ne zărească undeva împreună că şi trebuie să-mi 
iau picioarele la spinare unde văd cu ochii. Sumedenie de 
doamne necunoscute m-au fugărit azi-noapte de era să-mi 
dau sufletul. Iar chinezul Miang Ling Ciang crede că am 
ceva cu fiică-sa, vrând să-mi pună bunătate de piele la 
saramură. Şi, în ciuda celor două sute de kilograme ale 
sale, nu mi se pare deloc lipsit de sprinteneală. Nu-l mai 
trec la socoteală pe Taica Mitrea, cusătorul, care era cât 
pe-aci să-mi pună pirostriile cu sărmana sa struţocămilă, şi 
de la care a trebuit să fug în toiul nopţii, ca un hoţ. Viaţa 
mea de-acuma e toată numai o fugă. Măcar dacă la linia de 
sosire aş afla-o pe drăguţa de Petro... 

Şi sfârşind acest trist discurs rostit dintr-o suflare, 
făcu o asemenea mutră că haiducul scuipă ciorba, 
înecându-se de râs. 

— Ei, lasă, îl consolă el, că eşti tânăr şi-ai picioare 


lungi. Eu ce să mai zic? Hai, nu te lenevi, mai bagă doi-trei 
mititei în muştar! 

Apoi Tănase vâri mâna în buzunarul de la piept, de 
unde pescui mereu dolofanul său portofel. Dar nu pentru 
bani îl scosese la aer, ci extrase de-acolo un card mic, 
verde, pe care i-l înmână solemn lui Neluţu Borangic. 

— Ce-i asta? se miră tânărul. 

— Un abonament pe toate liniile, o lună de zile. Dac- 
ar fi după mine, tot ţurloaiele-ţi sunt tovarășii de nădejde, 
dar atât m-a bătut la cap Excelsia, că ţi s-a urât de bântuit 
oraşul, că te-ai jigărit peste poate, că eşti plăpând şi-o să 
cazi la pat (hm, hm), încât i-am făcut pe plac. Eu zic că 
abia acum eşti în formă, dar fie, să zicem c-ai absolvit cu 
bine şcoala de mers. De azi înainte treci în clasa 
următoare. Ia-l, să-l porţi cu cinste şi să-ţi fie cu noroc! 

Ucenicul primi abonamentul emoţionat şi abia 
aştepta să-l folosească în următoarele sale cercetări, dar 
mai aveau încă multe bucate în faţa lor. 

Însă ce să vezi, mai pe după masă, când se-ntoarseră 
la palatul Prințesei Excelsia, obosiţi dar mulţumiţi, mlădia 
făptură le ieşi înainte sâcâită şi ascunzând în duşumele o 
privire oarecum ruşinată, le spuse următoarele. 

— Bine c-aţi venit, că nu mai ştiam de unde să vă iau. 
Dragul meu Tănase, tu mă ştii de mulţi ani. Când e să pun 
inimă în ceva, nu mă zgârcesc, o pun toată. Cred că ţi-am 
dovedit asta de-atâtea ori, iar acum şi de copilul acesta (!) 
m-am legat tare. Dar soarta nu le potriveşte pe toate aşa 
cum am dori noi... 

— Nu te mai învârti atât în jurul trenei, Alteță, o opri 
vesel haiducul, spune-ne odată ce-ai de spus. Trebuie să ne 
găsim alt hogeac? 

Prinţesa încuviinţă îmbujorată, tot cu privirile-n 
duşumele. 

— Doar o vreme, iubite Vlăsia, doar o vreme. S-a- 
ntâmplat că azi dimineaţă iar a venit nebunul de Mureşul, 
deşi încă nu se făcuse săptămâna. Tot cu toporul şi de data 


asta a adus un ferari, o bomboană. Am rămas cu gura 
căscată şi cu ochii lipiţi, mai ceva decât Neluţu când cu 
cadilacul. Şi ce crezi, dragă, după ce-şi face strigăturile, 
odată ridică toporul şi zdrang! în bara de protecţie a 
minunatului meu ferari. Fireşte c-a făcut-o praf şi-a sărit şi 
nişte vopsea de m-a-njunghiat la inimă... 

— Mare-i puterea dragostei, râse iar Tănase. lar 
Mureşul se vede că s-a hotărât în sfârşit la fapte mari. Dar 
stai, cum adică „minunatul meu ferari”? 

— Păi... spuse Prinţesa cam agasată, nu zice, dragă, 
mereu, că toate-s ale mele? Că mi le pune la picioare dacă- 
i mai ofer o şansă? Fireşte că mă-ngrijorează să-mi văd 
parcul auto în pericol. 

— Care va să zică te-ai hotărât, pentru protejarea 
investiţiei, să-i dai şansa a doua. Dar de ce vine Mureşul la 
Prinţesă şi nu se duce Prinţesa la Mureş? 

De data asta, Excelsia nu numai că ridică ochii, dar şi 
trimise cu ei un asemenea fulger că Neluţu îl crezu pe 
Tănase scrum şi cenuşă. 

— Cum adică, drăguţule, o femeie la numele şi 
valoarea mea să fie văzută intrând singură, seara, în casa 
unui bărbat? Ce-ar zice presa mondenă? l-am pus clauză: 
mori să mă vezi - vii noaptea după unşpe şi-o ştergi 
frumuşel înainte de crăpatul zorilor. Vrei - bine, nu - adieu 
et jamais couche avec... 

Ucenicul se uita când la unul, când la altul şi fiind 
băiat isteţ pricepu că, deşi nu ştia boabă, franţuzeasca asta 
nu era a bună. 

— Adică... şopti el, înseamnă că trebuie să mă mut 
iar? 

Frumoşii ochi princiari se umeziră sub încondeială. 

— Numai câteva săptămâni, până-i scot Mureşului 
gărgăunii din cap şi-l dau pe brazdă. Pe urmă vii înapoi, 
dacă nu cumva o găseşti pe iubita ta Petronela. Aştimp, ți- 
am aranjat la o amică de-a mea, stailista Cina Gândeac, 
care ţine salonul „Moțul şic”. 


— O să fie de toată pomina, se hlizi haiducul, auzind 
numele. 

lar tânărul Borangic căzu din nou pe gânduri, 
socotind. 

— Întâi Petronela... Apoi domnişoara Huy... Acum şi 
Prinţesa... Oare câte femei or să mă mai părăsească? 

Salonul „Moțul şic” se găsea la acea vreme pe strad 
ştiucii, cum treci podul prin spatele pieţii Delfinului, pe-o 
insulă a lacului Pantelimon. Se mutase de multe ori, dar 
cum pe această insulă toate ulițele au nume de peşti, până 
şi temutul Fisese-ncurcase, pierzându-i urma în câteva 
rânduri. Strada Somnului... Strada Crapului... Strada 
Păstrăvului... Şi tot aşa. 

Insă clientele fidele nu se rătăceau, găsind-o mereu 
pe stailistă, care le aranja coafurile - cele mai importante 
avuţii ale lor, după care urmau doar la mică distanţă 
consorţii. 

Această Gina Gândeac le ieşi în întâmpinare Prințesei 
şi lui Neluţu Borangic, purtând pe cap un incendiu 
mistuitor. 

— Mmmoa! Mmmoai se pupară femeile în aer, iar 
Ucenicul primi şi el la sărutat un dos de palmă înmiresmat. 

— Asta e? întrebă stailista, deloc supărată de 
aspectul general al tânărului. Cu un retuş - două pe claia 
asta de păr, scoatem din el un mic gigolo, să le bage pe 
babele mele-n călduri. Dar cu ce l-aţi spălat, dragă, cu 
gaz? 

Prinţesa gânguri înveselită. 

— Hai, mă Ginuţo, că-mi sperii copilul... 

— Las că facem leu din el... Fată, să ştii că dacă nu 
eraţi tu şi Tănase eu nu-mi luam belea pe cap. O să-i 
aranjez în cămăruţă, unde ţinem şampoanele, bigudiurile 
americane şi periile. Dar din când în când să mai iasă şi el 
să dea o mătură la părul de pe jos, ca un angajat, să nu-mi 
scoată scorpiile vorbe că mi-am tras puişor în aşternut. 

Iarăşi se sfecli la chip Ucenicul. 


— O să iasă, că-i băiat harnic şi cuviincios. 

— Nici prea cuviincios nu-i bine, mormăi stailista 
Gina Gândeac. 

— Mmmoa! 

— Mmmoa! 

Neluţu începu măturatul chiar de-a doua zi, printre 
picioarele clientelor. Cum era ruşinos şi ţinea ochii în 
podea, la început nu văzu decât mătura, sumedenie de 
buclişoare de toate culorile curcubeului şi pantofii 
femeieşti, perechiperechi, din care răsăreau ba nişte 
glezne fine, ba altele mai osoase, ba adevărate buturi de 
fotbalişti, cu brobonele de la severa epilare. Acestor glezne 
le lipea diverse glasuri, în timp ce doamnele ciripeau, 
comentând de toate. 

Văzându-l nou, ele se abţinură o vreme, cam zece 
minute, după care se năpustiră pe dânsul ca vulturii pe 
porumbel. 

— Dar de unde-ai răsărit, pui mic, aşa frumuşel şi 
cuminţel? 

— Mămica te lasă să lucrezi la un loc cu atâtea 
doamne drăgălaşe? 

— Vai, uită-te cum s-a-mbujorat! Hai, scumpete, mai 
fă o dată pentru tanti! 

— E adorabil, fetelor, ce mi-ar plăcea să am şi eu unul 
din ăştia pe-acasă... 

— Să ţi-l mănânce ursul de Stamatescu de viu, ha-ha- 
ha! 

— Lasă, dragă, că-l ascunde-n dulap, cum e aşa 
cuminte, şi-l scoate numai când are nevoie! 

— Păi ea are nevoie tot timpul nu ştii? Ha-ha-ha! 

— Ginuţo scumpă, nu-l dai, fată, cu-mprumut? 

— Cu ora sau pe abonament? Că-i cam plăpând... 

— Ce plăpând, nu vezi cum strânge coada măturii? 

— Şi ce coadă! Mare, tare şi dreaptă! Ha-ha-ha! 

Se prăpădeau de râs şi, fiind fumătoare, de câte ori 
trecea prin dreptul uneia primea în nas un norişor de 


tabac. Mai de voie - mai de nevoie, trebui să le privească 
şi-n ochi. In faţa lui se etală atunci o frumoasă galerie de 
doamne stilate. 

Era madam Bârsan, care îngropase trei bărbaţi 
angrosişti şi se pregătea să facă la fel cu-al treilea. Zoe 
Stamatescu, limba cea mai ascuţită pe trei cartiere, 
consoarta miliardarului din salubritate. Florica şi Veronica 
Marcu, gemene, surorile lui Marcu, vestitul şef din 
primărie. Cici Dragomirescu, nevastă de comisar cu 
experienţă, pe informaţiile căreia îşi verificau toate 
bârfele. Aceasta schimba un permanent după altul, iar la 
săptămână altă culoare. Şi încă vreo două, care nu ziceau 
nimica, dar râdeau cu devotament la tot ce se spunea în 
salonul „Moțul şic”. 

Intărâtate de prospătura ce le trecea prin faţa 
ochilor, doamnele prinseră a se scoate în evidenţă pe- 
ntrecute. Colo se căsca abisul unui decolteu dantelat, în 
care dacă te uitai te lua ameţeala şi puteai să te 
prăbuşeşti. Dincolo poala unei rochii îşi lua avânt şi urca 
nestăpânită până, hăt, deasupra tivului de chiloţel. Iar 
încoace ori se mai desfăcea un fermoar, ori mai aluneca o 
breteluţă... Ce mai, cât stăteau ele sub căşti, ori cu 
şampoanele-n cap, se petreceau de-acestea sumedenie, 
încât Ucenicul simţea că-şi pierde minţile şi mânuia 
mătura cu-atâta vârtoşenie că ziceai că-i paloş. 

Însă mătura mai departe, zi de zi, ca să-şi merite 
adăpostul şi nu numai. Stailista Gândeac le împărtăşise 
„fetelor” povestea despărțirii celor doi iubiţi, Neluţu şi 
Petronela, adăugând de la dânsa multe înflorituri. 

— Neluţule, îi zisese într-o seară, după încheierea 
programului, nu fi prost. Damele au ochi şi urechi peste 
tot, iar amicii şi cunoştinţele lor ar alcătui lesne un corp de 
armată. Dacă gagică-ta mai e încă în Bucureşti şi n-a ajuns 
prin Italia, Turcia ori mai ştiu eu unde, astea ţi-o dibuie 
imediat. 

Într-adevăr, clientele îmbrăţişară povestea de amor 


cât ai clipi. Aceste făpturi de pradă, în stare să stoarcă şi 
ultima picătură de bârfa dintr-o victimă ce le pica în 
gheare, se scremură un pic şi, minune, vărsară câteva 
lacrimi, ţinute pesemne în rezervă prin cine ştie ce cotlon 
al sufletelor uscate. Romantismul situaţiei, leşinătură pe 
care altfel o batjocoreau la altele şi chiar între ele, le 
dăduse gata. Promiseră solemn că vor face totul ca să dea 
de urma misterioasei Petronela, punându-şi în funcţiune 
relaţiile. 

Şi-astfel, Neluţu Borangic prinse să măture mai 
voios, făcând adevărate minuni cu instrumentul muncii 
sale. Era din nou plin de speranţe. 

Dar într-o bună zi se petrecu un incident care 
ameninţa să schimbe bunul mers al lucrurilor. 

Era într-o după-amiază din cale afară de productivă 
la salonul „Moțul şic”. Scaunele şi căştile erau toate 
ocupate, ba chiar pe o băncuţă mai aşteptau vreo trei 
cliente noi, care încă nu apucaseră să se integreze 
spiritului. În văzduh zburau bârfele ca viespile dintr-un 
cuib zdruncinat. Şi ce nu se analiza în după-masa aceea? 

Situaţia politică externă, extrem de încordată 
(„Dragă, dacă iese război, eu mă mut la vila de pe 
Riviera”); ultimul divorţ al fetei lui Corneanu; recesiunea, 
ce este ea de fapt şi dacă se mai întoarce; Oproiu o bate pe 
nevastă-sa de-o rupe; America, mapamondul, terorismul; 
nu Oproiu o bate, fată, are ea un amant care o-nvineţeşte; 
o să avem încălzire globală sau glaciațiune; Mihăileasca nu 
recunoaşte c-a intrat la menopauză. Şi câte altele... 

Productivitatea salonului se vedea şi pe munţişorii de 
păr pe care-i adunase din loc în loc măturătorul Neluţu 
Borangic, socotind să-i reunească într-unul mai mare. 

Pe negândite, o mână înhăţă coada măturii pe care o 
manevra Ucenicul cu atâta ştiinţă. Ridicând ochii, tânărul 
se pomeni faţă-n faţă cu doamna Cici Dragomirescu, 
clienta cea mai experimentată a salonului. Aceasta 
tremura ca la un ger mare, cu toate că prin uşa 


întredeschisă răzbătea dogoarea de pe strad ştiucii. 

— Vă rog să daţi drumul cozii, ca să mătur mai 
departe, spuse Neluţu sfios. 

Atunci doamna Cici izbucni într-un plâns cu spume. 
Lacrimile îi curgeau şuvoi pe babeţica ce i-o prinsese 
stailista la gât, iar hohotele ce-i izbucneau nestăpânit pe 
gura larg căscată îl umplură iute pe tânăr cu scuipaţi mici, 
dar deşi. 

Ucenicul se sperie. Toate celelalte persoane din salon 
tăcuseră, uitându-se avide, să nu scape nimic din cele ce 
se petreceau. Din când în când, perechi-perechi, doamnele 
se priveau cu subinţeles, zâmbind subţire. „[i-am spus 
eu...” Pentru dânsele, era o adevărată mană cerească. 

— Haideţi, doamna Cici, vă rog eu frumos... mai făcu 
Neluţu o încercare. 

Dar Dragomireasca se lăsă în genunchi, fără să dea 
drumul măturii, şi începu să culeagă, cu mâna liberă, câte- 
un smoc verzuliu. 

— Buclişoarele meleee! hohotea ea mai departe. 
Unde vă duceţi vo-oooi? Ce-o să se-aleagă de vo-oooi? 
Aoleu, buclişoarele meleee... 

Stailista Gândeac veni să gestioneze criza. 

— Hai, mă Cici, ce dracu’, că e numai păr. Creşte 
altul la loc. 

Doamna se puse însă şi mai tare pe bocit. 

— Nuuu! Că nu mi-am luat rămas bun cum se 
cuvineee! Nuuu! 

Când colo, de pe unul din scaunele de la cască, 
Stamateasca sâsâi veninos: 

— Las-o, dragă, să-şi ia la revedere, că la cum îi cade 
nici chiar tu n-o să mai poţi drege nimic într-o lună. îi ia 
Dragomirescu o perucă de la turci. 

O goarnă militară n-ar fi sunat mai bine semnalul de 
atac. 

Într-o clipă, cu un răget de groază, Cici dădu drumul 
măturii şi se ridică, gata să se repeadă în beregata 


blasfematoarei. Dar aceasta, pregătită deja sub babeţică, 
năvăli ea prima, în puţina verdeață rămasă după tuns pe 
creştetul adversarei. Ucenicul şi mătura lui se pomeniră la 
mijloc. 

Clientele se împărţiseră în două tabere, susţinând ba 
pe una, ba pe alta dintre combatante. După scena de 
adineaori nu cutezaseră să spere şi la o bătaie, însă iată că 
bunul Dumnezeu le-ascultase rugile. Tânărul Borangic le 
tot implora pe luptătoare, cu glasul pierit, să se liniştească, 
dar degeaba. Atunci, mai mult ca să se ferească de 
ghearele ce tot scânteiau prin faţa ochilor săi, cuteză a o 
împinge uşurel pe Zoe Stamatescu. Încăierarea se stinse 
într-o clipită. 

— Ce faci, mă, bolborosi înfricoşător împinsă, dai în 
mine? Nemerni... cu... le... 

Nu se mai auzea nici musca în salonul „Moțul şic”. 

— Da chiar, dragă, ce obraznic, spuse şi madam Cici, 
numai zâmbet. Ia uite ce pui de şarpe şi-a adus stailista. 
Gino, ai grijă, fată, că ăsta-ţi violentează clientele de nu 
mai ridici capul în biznis. Ia să-i zic eu lui Dragomirescu 
să-l cerceteze un pic, că de când l-am văzut mi-a părut cam 
golan... 


Capitolul 10 

În care Ucenicului i se oferă ajutor din lumea 
minunată a feisbucului. 

Ameţit de poveştile de succes pe care le-nşiră ca pe 
mărgele programele şi filmele de la televizor tu crezi, 
Ucenicule, că sculele cele mai tari cu care se cucereşte 
femeia sunt banii, puterea, faima. De la un tocşou la altul, 
de la o manea la cealaltă, din moft în balivernă, creşte-n 
puietul din ziua de azi credința că nu sunt pe lume 
afrodiziace mai puternice ca limuzina, carnetul de cecuri, 
scăunelul de senator şi şleahta badigarzilor. Dacă un 
bărbat le întruneşte pe toate acestea, stolurile de doamne 
şi domnişoare, care mai de care mai mondenă, dau din 


aripioare să migreze gâgâind spre tropicul reşedinţei sale. 

Ei, dar nimeni nu e vinovat că se naşte copil... însă 
noi ştim alta, tinere  Borangic. Ispita adevărată, 
magnetismul, nu stă-n lucruri, ci mai ales în gânduri şi 
drept urmare în vorbe. Nu flecăreala fără noimă, fireşte, 
calpă, seacă, dar vorbele iscusite, cărora nu li se poate 
împotrivi niciuna din femeile ce-şi merită numele. O juca şi 
averea rolul ei, nu zic, însă el este unul de mâna a doua, 
greu de premiat cu Oscar. 

Vorbele măgulitoare, dacă ştii să le-alegi şi să le 
drămuieşti, sunt acelea care, intrând prin urechi, umplu 
sufletul femeii de mulțumire şi îndestulare. Ele prind 
zgaibă pe rănile vechi, deschid altele noi, suflă aur peste 
simțăminte şi amintiri de plumb, dar mai ales iscă o 
aşteptare neostoită, un soi de lăcomie, sete care nu se 
stinge decât sorbind neincetat, ca să se aprindă iar 
imediat după ce-au fost înghiţite. 

Dacă eşti înzestrat cum se cuvine, vorbele iscusite 
pot fi spuse în fel şi chip. Cu toate astea, credința mea este 
că ele merită bună cuviinţă, fiind fie rostite cu gura, 
dinaintea femeii căreia-i sunt hărăzite, fie aşternute cu 
meşteşug pe hârtia albă a scrisorii. 

Am avut mai demult un discipol pe care mi-am dat 
osteneala să-l învăţ câte ceva din cele ce-am deprins eu 
însumi în acest tărâm întortocheat şi gingaş. Pot spune, 
fără să mă laud prea mult, că după numai un an de zile 
făcusem din dânsul, cu stăruință când mai blândă, când 
mai aspră, un mic meşter al vorbei. În ultimele săptămâni, 
cum ar veni vremea de practică, mergeam amândoi la 
felurite întâlniri şi-l lăsam mai mult pe el să vrăjească. „De 
minune să-ţi fie, scumpe Tănase, îmi ziceau unele din 
femei, cu ochii holbaţi, iscusit tovarăş ţi-ai găsit...” „Ce 
semizeu...” spuneau după aceea, privindu-l de la brâu în 
jos. Dar pe vreo două tot le-am prins cum îi vârau prin 
buzunare hârtiuţe cu numere de telefon. 

Ce se-ntâmplă... Nu l-am mai văzut vreo câteva luni. 


Când ne-am întâlnit iar mergea țanţoş pe trotuar cu câte- 
o damă atârnată de fiecare braţ, iar în urmă, la distanță 
cuviincioasă, veneau încă vreo trei, tânjind să se facă loc 
liber. 

„Ei, bărbate, l-am băgat în seamă, văd bine că ţi-a 
priit ce te-am învăţat”. 

„Maestre, mi-a zis (îndatorat, ce-i drept), m-aţi făcut 
om! Mi-aţi binecuvântat viaţa. Nu mai fac faţă la doamne 
şi domnişoare câte mă asaltează. Trebuie să le scriu 
programare şi, cinstit să fiu, uneori nu sunt de invidiat. Mă 
văd nevoit să le dau dilit din lista de prieteni, ori chiar să- 
mi schimb conturile şi să fac altele, pe nieneimuri”. 

„Ce dilit? Ce conturi? Ce nieneimuri? l-am întrebat 
aiurit, dar cuprins de-o sumbră presimţire. 

„Cum, maestre, iertaţi-mă, în ce secol trăiţi? 
Conturile de feisbuc. Imeiluri, ceat, suituri, bloguri... 
Credeţi c-aş putea desfăşura această industrie a seducţiei 
fără mijloacele mileniului trei?” 

„Adică... ” 

„Adică îmi trimit vorbele  iscusite, datorate 
neprețtuitei dumneavoastră învățături, pe calea 
internetului, la orice oră, oriunde, instant. Lucrez şi trei- 
patru doamne deodată!” 

Ca să n-o mai lungesc, l-am părăsit chiar în clipa 
aceea, după care am dat peste tot de veste că i-am retras 
titlul de discipol şi absolvent al învățăturilor mele. 

Vorbele închinate femeii pot fi nenumărate, ca stelele 
din cer, ori grăunţele de nisip de pe malul mării. In afară 
că sunt sumedenie acelea de temelie, cu imaginaţie 
visteria lor poate fi sporită, prin puterea creației, aş zice 
artistice. Poţi să le-nveţi papagaliceşte pe-ale maeştrilor 
sau poţi să ti le născoceşti peak tale, fără teamă că 
vreodată ar seca puţul. De-aceea n-aş şti de unde să încep 
ca să-ţi dau pildele după care văd că tânjeşti. 

Există însă una, între aceste vorbe iscusite, o 
nestemată între juvaieruri, un luceafăr între aştri, care nu 


dă greş niciodată, potrivindu-se oricând şi oricui. Vorba 
aceea sună aşa: „Eşti frumoasă...” 

Trupul femeii urâte este în această lume a noastră şi 
mănăstire şi puşcărie... Tu spune vorba ce ţi-am destăinuit 
fiecărei femei în parte, de destule ori, şi-o vei vedea cum 
înfloreşte pentru tine. Spune-o frumoasei, urâtei, slabei, 
grasei, fetei ori babei, bogatei ori săracei. Nu vei da greş, 
nu vei afla împotrivire. De fiecare dată îţi vei zice, precum 
Casanova ăla: „Am făcut-o şi pe-asla.: n 

Câte una, care se lasă mai greu, va zice: „Eu, 
frumoasă? Dar nu vezi ce nas mare am? Părul mi-e ca 
mătura, dinţii de cal, buzele subţiri, ţâţele lăsate. Pe 
deasupra merg crăcănat şi nici suflarea n-o simt de roze...” 
E drept că sunt unele femei atât de urâte că nici geniul nu 
le mai salvează. Atunci tu vei spune fără să clipeşti că 
frumuseţea adevărată vine dinăuntru şi nu ține seama de 
fleacurile pe care le-a înşirat dânsa. 

Ce nu poți şi nu trebuie să-i spui femeii care-ţi place, 
dar încă nu te place? Asta-i floare la ureche: nimic din ce 
n-ar vrea ea s-audă. 

După păţania de la „Moțul şic” Neluţu Borangic căzu 
iar în putina cu melancolie, de astă dată una mai 
pântecoasă, ca pentru zaibăr. Fireşte că stailista Gândeac 
îi făcu vânt cât ai zice „freză” şi chiar el se grăbi s-o 
şteargă, să n-aştepte ca madam Dragomirescu să-şi aducă 
de-acasă ditamai comisarul. După ultima clientă (una nouă, 
cu păr de sârmă, ce stricase două foarfeci), Gina îl scoase 
binişor pe trotuar şi-i puse rucsăcelul în braţe, oftând de 
vreun vis erotic neîmplinit. 

— Spune-i lui Tănase că eu atâta am putut să fac... 

Dar când el se-ntoarse să plece, îl ciupi o dată de 
fund de-l învineţi. 

Ei, încotro, din nou, Neluţule? 

Treaba nu se dovedi însă atât de încurcată. Haiducul 
fu găsit lesne, potrivit planului de rotaţie a cârciumilor, şi-l 
linişti la o iahnie cu ciolan şi murături, din cele 


împăciuitoare. 

— Mai bine aşa. Te-ai fi tâmpit curând între 
cotoroanţe, ba şi mai rău, ai fi ajuns să crezi că şi-acelea-s 
femei. 

Îi spuse că încă nu s-a făcut loc la Prinţesa Excelsia, 
dar în doar vreo două-trei zile se vor putea întoarce la ea. 
Ucenicul se feri să întrebe despre fărâmătorul de maşini 
scumpe. 

— Până una alta, uite, s-a ivit cu noroc ceva 
provizoriu, numai bun să treci şi de hopul ăsta. Un tânăr 
pe care l-am scos odată dintr-un bucluc a rămas singur 
acasă pentru o săptămână, ta-su fiind conţopist pe la 
ambasada Kârgâstanului. Auzit-ai tu de Kârgâstan? 

— Nu, recunoscu Neluţu. 

— Ei, auzi acum şi diseară dormi acolo. Nu în 
Kârgâstan, ci la locuinţa ăstora. Băiatul e cam de vârsta ta, 
numai cu vreo şapte ani mai mare. Student. 

Aşa că, spre seară, după o masă copioasă şi leneşă, 
Ucenicul o porni iar după mentorul său, ţinându-se strâns 
de rucsăcelul de care nu se despărţise nicio clipă de la- 
nceputul fugilor sale bucureştene. 

Nu merseră prea mult, că şi intrară pe-un bulevard 
nici prea lat, nici prea strâmt, dar lung de nu i se vedeau 
capetele şi tivit tot cu arbori din cei mai făloşi, dinaintea 
unor case boiereşti cu unul sau chiar două etaje, nu mai 
mari. Încă o dată, Neluţu Borangic privea şi se minuna. 

— Fie că frumoase clădiri, cugetă el cu glas tare. N- 
am habar cum se va sfârşi aventura aceasta a mea, însă 
ştiu că m-am săturat de privit în oraşul dumitale, neică. Iar 
dacă va da Dumnezeu şi-o voi găsi până la urmă pe scumpa 
mea Petro, aşa o casă aş vrea să ne facem împreună, s-o 
locuim. 

— Şi s-o umpleţi cu plozi, nu? i-o-ntoarse cam 
zeflemitor haiducul. Ce rost să-ţi faci ditamai căsoiul, să-ţi 
iei pe cap griji şi angarale şi tot la trei-patru zile să ţi-o 
vezi plină ochi de fufe şi beţivani, chefuind neobosiţi, 


lăsând în urmă-le, după ce mai scapă câte-o furculiţă de 
argint prin buzunare, un balamuc de vase murdare, pahare 
rujate şi mucuri de ţigări? Nu mai bine îl laşi pe altul să şi- 
o facă, să stea la el angarale şi banul cheltuit, iar tu să fii 
oaspete de câte ori ţi se năzare? 

— Mai bine, încuviinţă Ucenicul. Dar cum îi zice 
bulevardului ăsta? 

— Dacia. Şi cu tot numele lui falnic, o să osteneşti 
zadarnic căutând pe-aici vreun picior de dac. Uite colo 
ambasada Sudanului. Dincoace, ambasada Belgiei. Ceva 
mai la vale, pe mâna stângă, Cehia şi Japonia, iar peste 
drum de ele, un pic ferit, consulatul Belizelor, nişte insule 
de pe lângă Cuba. Nu mai zic de altele, că nu-mi vin toate 
acuma-n minte, dar în capăt de tot e şi ambasada Turciei. 
Aferim! 

Nelutu îl asculta fermecat. 

— Am ajuns îl anunţă haiducul. Aici, în blocul ăsta 
frumos, de diplomaţi. 

Intrară ca la ei acasă, pe lângă portarul care-l salută 
milităreşte pe Vlăsia, şi luară liftul până la etajul al 
şaselea. Acolo sunară la o uşă mare de nuc ferecat, care se 
deschise îndată. 

— Neică Tănaseee! zbieră un găligan de vreo doi 
metri, slab ca sfoara, de parcă ar fi fost tras de-amândouă 
capetele, ca să fie lungit. Mare bucurie îmi faci călcându- 
mi pragul! 

Se îndoi tare de mijloc, luându-i în braţe şi-i pofti să 
intre, ceea ce ei şi făcură, păşind cu mare atenţie, să nu 
păţească ceva. 

— Fă cunoştinţă cu luliu Paşte Junior, din neamul 
Paştilor, Neluţule, zise haiducul. Asta-i Neluţu, ucenic de-al 
meu. 

— Atunci asta-i casa lui, îi anunţă voios tânărul de 
sfoară. 

Camera mare, unde intraseră şi-n care cu greu 
ghiceai un soi de sufragerie, aducea cu balamucul pomenit 


de Tănase Vlăsia nu multă vreme înainte. Turnuleţe de 
farfurii se clătinau la tot pasul, amenințând să se 
prăvălească pe trecătorii imprudenţi. Noroc că erau de 
plastic. Din ele picurau în răstimpuri ba o linguriţă, ba o 
bucată de cârnat, ba fulguşori albi de frişcă. Pe podele se- 
nşirau ca soldaţii în linia de bătaie, afară de cei răpuşi, 
sumedenie de pahare, mai pline ori mai goale. Bere trezită, 
vin acrit, uischi de cel clocit, lichioruri zvântate pe 
parchet. Iar din puzderia de scrumiere cu vârf, orice adiere 
stârnea mici avalanşe de mucuri şi scrum. 

— Chef mare, răspunse Iuliu feţelor uimite, făcându- 
le cu ochiul. Neică Tănase, şezi, te rog! Neluţule, vezi ce 
mai găseşti prin farfurii, că ţi-o fi foame! 

Mătură cu lungile-i mâini două fotolii pentru oaspeţi, 
şi-şi făcu un pahar întreg din mai multe pline pe sfert, cu 
votcă, bere şi vin. 

— Îţi mulţumesc, Lungimea Ta, spuse haiducul, dar 
am afaceri de care nu mă pot rupe. Ai grijă de tânărul ăsta 
al meu, aciuieşte-l într-un locşor unde să poată dormi fără 
grija de-a fi strivit sub farfurii şi ascultă-i păsul. Poate vei fi 
în stare să-i întinzi o mână de ajutor, cum şi ţie ţi-a fost 
întinsă altă dată. 

— Îl culc la mine-n cameră, sări Paşte Junior. Ca pe 
fratele meu am să-l ţin şi-am să-l ajut. Mergi fără grijă, 
neică. 

— Mă duc acuma. Rămâneţi sănătoşi! 

După ce ferecă uşa de nuc în urma haiducului, 
tânărul se-ntoarse cu ochii sticlind, căci dăduse paharul 
peste cap chiar în prag, la despărţire. 

—  Neluţule, grăi, călăuzindu-l pe Ucenic prin 
capcanele sufrageriei spre o altă cameră, simte-te ca la 
tine. Fă un duş, râcâie prin cratiţele frigiderului, uită-te la 
televizor, culcă-te dacă vrei. Trebuie să plec şi eu, la o 
întâlnire. Tu stai fără grijă, că suntem numai noi doi. 
Bătrânii au plecat o săptămână la Bişkek, capitala 
Kârgâstanului. Când mă-ntorc, să-mi povesteşti de-a fir a 


păr necazul tău. 

— Am înţeles, spuse Neluţu Borangic. 

Nu se-arătase Iuliu Paşte Junior până la ziuă. 
Ucenicul îşi aşternuse hainele cum se-nvăţase şi-adormise 
tot aşa, pe-o pernă, dar cu rucsăcelul sub cap. Pe la opt 
ceasuri, îl sprijini de subsuori pe noul său amfitrion, 
călăuzindu-l el de data asta, printre turnuleţele de farfurii 
şi scrum. 

— Nu, că nu mă culc, îi spuse răguşit tânărul. Fă-mi 
numai un pahar cu ceva, să mă dreg. Apoi aşază-te lângă 
mine, la povestit. 

Ucenicul îi alcătui un cocteil după capul lui şi după 
prima strâmbătură a lunganului îşi zise c-a nimerit-o. 
îmbărbătat,  se-aşternu la  istoriile cu Petronela, 
depănându-le din suflet. Iuliu deschidea ochii din când în 
când, clipind des. 

— Doar îmi odihnesc pleoapele, se scuză el şi dacă ţi 
se pare că auzi şi-un mic sforăit, e că-mi mai intră câte-o 
picătură de cocteil pe nas. Te pricepi să le-am esteci, 
prietene... 

Dar după vreo jumătate de ceas, tocmai când Neluţu 
începuse să se-ntrebe dacă să-l fluiere ori să-l zgâlţâie, sări 
ca ars în picioare, pocnind din palme. 

— Gata, s-a făcut! Stai fără grijă, bărbate, că fata-i ca 
şi găsită! îţi spun că n-o să treacă trei zile şi-o să vă- 
ntreceţi la nebunii şi ghiduşii în patul de-alături, pe care 
vi-l pun la dispoziţie. 

Neluţu Borangic se înfioră tare la această imagine 
nemaivăzută, pe care nici în visele sale cele mai îndrăzneţe 
nu cutezase s-o zugrăvească. Simţi că speranţa renaşte în 
dânsul ca pasărea feonix din cenuşă. Dar cum? Cum ar fi 
posibil? 

— Simplu, răspunse Paşte Junior, toate încurcăturile 
din lume se descurcă la un chef. Nu-nţelegi? Dacă trimit 
veste prietenilor mei, unul câte unul, m-apucă Anul Nou. 
Mai bine-i chem pe toţi la paranghelie şi le dau temă de 


casă. Până acum ori ai întrebat pe cine nu trebuia de 
Petronela ta, ori te-ai bizuit pe doar slabele-ţi puteri, în 
acest oraş care te-nghite de viu. Eu adun sumedenie de 
amici care şi ei cunosc, fiecare, mulţi alţi amici, care... O 
reţea uriaşă, ca un năvod din care nu scapă nimeni, 
pricepi? 

— Pricep, făcu Neluţu covârşit. 

Aşadar asta era temuta reţea de socializare de care 
auzise pe unii şi pe alţii, mai pricopsiţi, din Turcenii 
Gorjului. Căscase gura la ei şi se-ntrebase mereu ce va să 
zică, ce putere poate să aibă asemenea împletitură. Şi- 
acum, uite-o. Unde-i unul nu-i putere la nevoi şi la durere, 
dar unde-s mulţi... 

Hora Unirii. 

— Doar ce trag iute un duş şi m-apuc să-ţi fac un 
eveniment pe feisbuc, iubite suferind. Numai o rugăminte 
am şi eu la tine. Strânge un pic pe-aicea, să facem ceva loc 
pentru petrecăreţii ce vor veni, cu toţii prieteni ce-or să-ţi 
sară-n ajutor. 

Duşul şi crearea evenimentului ţinură vreo două 
ceasuri, iar Neluţu se bucură că are destulă vreme să 
dezgroape sufrageria de sub ce era îngropată. Spălă 
farfurie cu farfurie, neştiind, sărmanul, că mai bine-ar fi 
fost să le arunce. Clăti paharele până le apucă sticlitul. 
Goli scrumierele şi frecă podelele de le făcu lună. La 
sfârşit, deschise larg ferestrele, să bată pernele fotoliilor şi 
să intre aer proaspăt. Cu ocazia asta, văzu prin copaci 
câteva frunze gălbioare. 

Un singur gând îi cam umbrea bucuria noii încercări 
de-a da de Petro. Oare nu se va supăra haiducul Tănase 

Vlăsia, aflând că s-a lăsat momit să folosească acest 
ruşinos meşteşug, de legat prietenii uşurele, netrainice, al 
feisbucului? Dar încet-încet îşi zise că neică i-ar da 
dreptate, gândind că la suferinţă este îngăduit să te 
slujeşti şi de-un asemenea mijloc. 

În sfârşit, Iuliu Paşte Junior apăru în cadrul uşii, prea 


scundă pentru el, radiind de fericire. 

— Gata evenimentul! îl anunţă radios. Hai! 

Se-aşezară în faţa ecranului de calculator, ce-i părea 
acum lui Neluţu o fereastră fermecată, pe care se vedeau 
numai lucruri minunate. Studentul îi prezentă rodul 
ostenelii sale pe feisbuc. 

— „Eveniment!” psalmodie dânsul. „Titlu: Adu-i-o lui 
Neluţu pe bunăciunea Petronela! Locul: Clubul Iuliu, Bd. 
Dacia, blocul diplomatic, etajul 6! Data: astă-seară! 
Grăbeştete să fii acolo pentru cheful vieţii tale şi să comiţi 
o faptă bună! Aducţi de băut (obligatoriu), de mâncat 
(opţional) şi câţiva prieteni! Găseşte-o pe bunăciunea 
Petronela!” Ei, ce spui? 

Ucenicul rămăsese fără glas, dar se sforţă să-şi 
revină. 

— Şi crezi dumneata, Iuliu, că asta îmi va fi de 
ajutor? 

— Ba bine că nu! Nimic nu rezistă feisbucului şi 
evenimentelor sale. Şi nu există pe lumea asta secret ori 
taină ce poate fi ţinută în preajma lui. Mie-n sută! Din 
gaură de şarpe o să ţi-o scoată pe bunăciune! 

Asta-i plăcu lui Neluţu, încât îngădui chiar şi acest 
cuvânt, „bunăciune”, alăturat iubitei sale. Cine ştie, 
pesemne era un titlu de apreciere pentru fetele deosebite 
din marile oraşe. Şi chiar simţi un pic de mândrie. 

— Acuma, Neluţule, să-mpărţim treburile. Eu am s-o 
iau pe cea mai grea, având experienţă. O să stau la 
calculator şi-o să distribui evenimentul în cele patru zări, 
pe-un friendlist cât mai mare. În timpul ăsta, tu dă o fugă 
până-n piaţa Gemeni, numai la vreo juma de kilometru, pe 
bulevard în jos, să iei legume de salăţi, mezelicuri, ape 
minerale şi plate, pâine, alune, ce-o mai trebui. Uite colea 
nişte bani, nu te zgârci, că-s ai bătrânului Paşte Senior. 

— Am zburat! răspunse voios Ucenicul. 

După miezul nopţii, cheful era în toi. Zecile de 
invitaţi se răspândiseră în largul lor prin sufragerie, trei 


dormitoare, bucătărie, băi, holuri şi chiar două terase, 
unde se-nghesuiau primejdios pe balustrade. Dar chiar 
dacă ar mai fi căzut vreo doi-trei, n-ar fi fost aşa mare 
pagubă, căci veneau alţii în loc, soneria clopoţind fără 
încetare. 

— Dă muzica mai tareee! zbiera Iuliu Paşte Junior, 
ţinând paharul într-o mână şi trabucul în cealaltă, cocoţat 
pe-o măsuţă cu trei picioare, care se clătina vioaie. 

Zece perechi de mâini se repeziră şi dădură sculele 
mai tare. 

Era o hărmălaie de muzici în care se împleteau nişte 
zbierete de ajutor, bubuituri de tun, cârâituri, cotcodăceli 
şi chiuituri, motoare de maşini, şuierături de gloanţe, 
crătiţi şi oale zvârlite pe caldarâm, împuşcături, drujbe şi 
fierăstraie, mugete, răgete şi behăituri. 

Pe acordurile acestei simfonii pentru surzi, unii se 
luptau îmbrăţişaţi strâns, perechi-perechi, ca şi cum s-ar fi 
ostenit să se pună voiniceşte la pământ. Alţii se smuceau 
singuri, dând din mâini şi din picioare atât de tare încât 
erau în primejdie să şi le desprindă, lovind din zbor pe cine 
ştie cine. Iar alţii, care-şi bălăbăneau capetele plecate, de 
la stânga la dreapta şi de sus în jos, sigur nu mai erau cu 
multe minţi la ei. 

La mâncat, dar mai cu seamă la băut, parcă se 
deschiseseră jocurile olimpice. Rând pe rând, cădeau 
vechile recorduri, doborâte de cele noi, şi se-alegeau 
campionii la palpitantele probe de bere, vin, ori tărie. Iar 
turnuleţele de farfurii de care scăpase Neluţu Borangic, ca 
şi scrumierele cele îndestulate, ce întreţineau fumul gros 
să-l tai cu cuțitul, se făcuseră la loc. 

Prin băi şi bucătării se strânseseră la discuţii grele 
intelectualii, filosofii şi scârbiţii de viaţă. Abia zărindu-se 
prin fum, eise-ncontrau cu oricine, pe orice. Dacă-i bine 
sau e rău în Uniune (tainic cuvânt pentru Ucenic). Dacă-i 
mai breaz premierul ori preşedintele. Dacă economicul 
creează politicul sau viceversa. Dar şi altele, ca la salonul 


stailistei Gina Gândeac: de pildă, cu ce bani şi-a pus 
silicoane o ana Greuceanu. Cu banii contribuabililor, vezi 
bine. 

Neluţu se-nvârtea şi el fermecat prin toată această 
mulţime, minunându-se şi întrebându-se când va porni 
campania de căutare a Petronelei. O fată frumoasă, având 
ochii  încercănaţi cu albastru de Voroneţ, îl opri 
împotrivindu-i-se cu pieptul. 

— Tu ai făcut salatele acestea grozave, Neluţule? 
Neluţu te cheamă, nu? îi zbieră ea la ureche. 

Ucenicul simţi că-i creşte inima-n piept. 

— Eu! Ca şi platourile cu mezelicuri, tartinele, 
cocteilurile şi alte gustări! 

— Eşti un băiat grozav! îmi place de tine! Când o să- 
ţi dea papucii paraşuta, să mă cauţi! Uite numărul meu de 
telefon! 

Îi vâri un bileţel în buzunarul pantalonilor, zăbovind 
acolo cu mâna mai mult decât ar fi fost nevoie, şi-l pupă 
apăsat pe buze. Neluţu Borangic leşină o secundă, însă îşi 
veni iute în fire. Pe când alcătuia un răspuns potrivit 
acestei fete, îl ajunse din urmă un nou muget al lui Iuliu 
Paşte Junior, singurul în stare să acopere uraganul de 
muzici. 

— Borangic, s-au terminat tartinele! Mergi degrabă şi 
unge altele, ţărane! 

Iar toţi ceilalţi râseră ca nebunii şi-l îngânară: 

— Du-te, ţărane, şi unge la tartine! 

El şi pornise către bucătărie, când soneria clopoţi 
încă o dată. Se abătu să deschidă unei noi serii de invitaţi, 
noi prieteni care aveau să-l ajute s-o caute pe sortita sa. 

Când deschise uşa de nuc, se miră un pic, căci în 
prag aştepta un cuplu cam bătrânel. 

—  Poftiţi, poftiţi şi luaţi-vă de băut, îi îndemnă 
prietenos. Aduceţi-i-o lui Neluţu pe bunăciunea Petronela! 

Ei se cam codeau. 

— AĂăă... familia Paşte? se interesă bătrânelul. 


— Dar ce, Iuli, te-ai căpiat? îl apostrofa bătrânica. Nu 
mai recunoşti casa noastră? 

Şi făcură câţiva paşi înăuntru, necrezându-şi ochilor. 

— Doamne-Dumnezeule, ce se petrece aici? Iuliii! 
ţipă doamna Paşte, picând leşinată în braţele consortului 
diplomat. 


Capitolul 11 

Unde prințul jurnaliştilor face dezvăluiri despre 
încontrârile cu haiducul învăţătură de minte. 

Și-acuma, puişor de escroc, uite c-ai ajuns şi la 
lecţiile mele. A fost bine cu nen-tu Tănase, câtă vreme i-ai 
ținut hangul ori i-ai cântat în strună. N-ai avut altceva de 
făcut decât să caşti gura la bazaconiile lui, că te-a ținut pe 
masă, casă şi dame, ca să mă exprim eufemistic (e timpul 
să te-nveţți a vorbi ca la capitală, provincial înapoiat), de-o 
calitate îndoielnică. Şi multe din ele nu mă deranjează că 
sunt sărace cu duhul, ci cu duşul... 

Dar de-ajuns! Scot eu poveştile din tine. Te-aduc eu 
cu picioarele pe pământ, îti smulg vălul de pe ochi, te 
trezesc la realitate, iţi ard câteva după ceafă! lar mai 
târziu ai să-mi mulţumeşti şi-o să râzi de nălucile şi 
prostiile cu care ţi-am puiat capul hoțomanul ce-şi zice 
sieşi „haiduc, fără nicio ruşine. 

Până acum, ţi s-au arătat numai chipurile, cică 
fermecătoare, ale acestor fiare ce trăiesc printre noi, 
amăgindu-ne cu aşa-zisa lor slăbiciune, îndemnându-ne să 
le ocrotim şi să le-ncălzim la sân, până le vine prilejul cel 
mai nimerit, acela în care adormi cu beregata pe colții lor 
ca pe-o pernă. Şi n-au atunci a face nimic altceva decât 
haţ! 

Nu ţi s-au dat drept învățături decât poze retuşate la 
greu, înfățișând mironosițe cu privirile plecate, mâinile 
împreunate în poală şi bujorii sfiiciunii lucind pe obraz. 
Dacă ai fi fost un minut mai deştept, sătene, şi-ai fi râcâit 
cu unghiuţele tale spoiala, ai fi descoperit sub toate astea 


ochii holbaţi asupra prăzii, degetele cu gheare răşchirate, 
gata să înşface, colții ascuţiţi. Şi chiar aşa - fotografii 
neinsufleţite, mare mirare dacă nu te-ar fi sfâşiat înainte 
să clipeşti. _ 

Astea nu ti le-a arătat Vlăsia. Inainte de toate fiindcă, 
ocupat tot timpul să-i păcălească pe alții, să le vândă 
negrul drept alb, amarul drept dulce, ori recele drept cald, 
tinicheaua ca aur şi argint, noaptea ca ziuă şi dracii ca 
îngeri, a ajuns să nu mai ştie el însuşi unde se află. Al 
doilea fiindcă oricât de şmecher s-a dovedit o viaţă- 
ntreagă, l-au ajuns şi pe el bătrâneţile. Are nevoie de unul 
mai tânăr lângă el, să-l sprijine şi să-i facă trebuşoarele 
murdare în locul lui. Căci îşi simte neputinta aproape, iar 
Moartea n-o poate haiduci. Dacă totuşi, Doamne iartă-mă, 
va dovedi că poate, eu o să-i cad la picioare şi-o să i le pup. 

Stai pe lângă mine, deocamdată de nevoie, dar cu 
vremea o s-o faci cu voie. Am să-ți arăt eu cu adevărat cine 
este femeia şi ce poate ea asupra ta. O să te-nvăţ eu cu 
adevărat ce cuvinte trebuie să-i spui şi mai ales care sunt 
acelea cu care ea te prinde ca păianjenul în pânză şi de 
care trebuie să te fereşti. Eu o să fiu catargul de care te 
vei lega fedeleş, ca Ulise, să nu-l tragă pe fundul mării 
curvele de sirene. 

Ai să-nveţi cu încântare că nu există iubire, ci doar 
sex. Că fetele mari abia aşteaptă să ajungă femei, ca să 
tragă cât mai mult folos din dotarea lor naturală. Că 
nepreţuitele au cele mai mari prețuri. Că babele vânează 
pofticioase băieţi cât mai tineri, iar fetişcanele săgetează 
cu arcurile din sprâncene, ameţindu-i cu ţâţişoarele, 
boşorogi bogați ori temuţi. Că dacă o calci în picioare și- 
apoi o dezmierzi, aşa-zisa iubită ţi-e mai credincioasă 
decât dacă doar o dezmierzi. Că tu trebuie să ai un motiv 
pentru orice, iar ea dimpotrivă, tu cauţi desluşirile, dar ea 
le ghiceşte pe loc, ţie ţi-e imposibil s-o atingi, căci o vezi 
peste măsură de înfofolită, pe când în ochii ei tu eşti ca şi 
în pielea goală. E mai multă minte într-o cupă de sutien 


decât într-o întreagă bibliotecă. 

Din toate aceste pricini, şi încă multe altele pe 
deasupra, între voi se cască o prăpastie care nu se poate 
umple decât cu bani şi cu sex, dar şi această punte de 
umplutură este nestatornică, mistuindu-se îndată ce s-au 
terminat banii sau sexul. 

În acest ceas al vieţii tale, paralele fug de tine ca 
bucuriile de amărăştean. Banii nu sunt gratis în lumea 
noastră. Ti-ar trebui jumătate de viaţă ca să agoniseşti cât 
să roiască damele în jurul tău fără să te mai osteneşti, şi 
Când se va petrece asta, fiind scârbit de viaţă şi de 
neajunsurile datului în brânci, la ce ti-ar mai folosi ele? 
Dacă banul e ochiul dracului, atunci în lad se încheie toate 
socotelile. Aşa că doar tinereţea ţi-e la îndemână, 
mucosule, şi vitejia din pat. Cu astea trebuie să te scoţi. 

Vrei o femeie în aşternut? Atunci fă în aşa fel încât să 
fii, decât bou, mai bine porc. Uită prostiile lui Vlăsia şi 
lucreaz-o unde-i mai slabă, fără să te căieşti. E mânară şi 
n-o să recunoască niciodată că se jenează să facă nişte 
lucruri mai porcoase, ori să vorbească deschis despre ele. 
Atunci fă-o să se jeneze de propria-i jenă, să facă pe 
dezinhibata (notează-ţi toate vorbele noi, ţărane), pe 
moderna. Să fie stingherită, dar să ascundă asta, ca să n-o 
credeți, tu şi restul lumii, vreo tută. 

Cu cât e mai tare, cu atât adu vorba mai des şi mai 
nevinovat despre poziții tantrice şi indigeney vibratoare, 
orgii., perversiuni, orgasme multiple, fantezii, ejaculări, 
futaiuri celebre, partide în grup şi poşte. Să le-aduci în 
vorbă ca şi cum ar fi cele mai fireşti subiecte de discuție, 
fleacuri între oamenii de lume, inteligenţi, sclipitori. lar 
când ajungeţi acolo unde trebuie, în patul tău, sau al ei, al 
unui prieten ori al nimănui, dă-i de înţeles că aştepţi de la 
dânsa să nu se facă de râs, să nu dea cu mucii-n fasole 
Chiar la sfârşit, după ce şi-a dat atâta osteneala să-ţi arate 
cât e de pricepută. 

Astea toate nu ţi le-a spus bătrânul şarlatan, Neluţule 


Borangic. Ehei... Câte păduri am salvat eu, nescriind 
prostii... 

Nu mai putea fi mult până să se crape de ziuă şi-n 
Grădina Icoanei. Se răcorise tare, semn de toamnă 
apropiată, iar de prin casele dimprejur (lucru de mirare în 
buricul Bucureştilor) se răstea piţigăiat un cocoşel, poate 
şi el cu zilele numărate. 

— Şi-acuma ce facem? întrebase înfricoşat Ucenicul. 

În mintea lui, numeroase maşini cu sirene şi 
girofaruri îi înconjurau, revărsând agenţi cu costume şi 
ochelari negri, îi săltau pe toţi şi-i duceau la interogatoriu 
într-o bază secretă. lar primul interogat era chiar el, 
Neluţu Borangic din Turcenii Gorjului. Poftim de le 
povesteşte agenţilor secretele tale cu Petronela, neică 
Tănase, chinezul Miang Ling Ciang ori Prinţesa Excelsia. 

— Ei, ce să facem? răspunsese vesel Iuliu Paşte 
Junior, copilul drag şi neastâmpărat al diplomaților reveniţi 
de la Bişkek, capitala Kârgâstanului. Mâncăm şi bem! 

Într-adevăr, cât ai clipi o dată, pe spaţiul verde, 
luminat de felinarele grădinii, fuseseră aşternute pături şi 
ştergare, care se umpluseră ochi cu pahare şi farfurii 
salvate de la chef. 

Sumedenie de invitaţi, urmându-l pe tânărul Paşte, se 
tolăniseră în jurul bunătăţilor, reînnodând dezbaterile de 
unde le rupsese evacuarea ordonată de bătrânul Paşte. 

Neluţu Borangic fusese îmbiat cu copane şi salată de 
avocado. Fata frumoasă, cu ochi de Voroneţ, venise lângă 
el, silindu-l să dea pe gât două pahare de vin, unul roşu, 
celălalt alb, „ca să nu existe discriminări”. Aşa încât, după 
numai vreo zece minute, Ucenicul aştepta cu nerăbdare 
sosirea agenţilor secreţi, cu care să dea de pământ şi de 
pomii din jur. 

— Sssă nu-ți fie Lică... ăăă, fiică... o liniştise pe 
Voroneţ, nu te las eu la sssecleţi... 

Şi-n gândul lui: „la uite, am început să vorbesc ca 
Ling Ciang, ce vin o fi ăsta care te-nvaţă chinezeşte?...” 


La început, toată reţeaua socială mobilizată pentru 
recuperarea Petronelei, adică ce mai rămăsese din reţeaua 
asta la spargerea evenimentului, se strânsese în jurul 
fugitului de-acasă, plănuind să-l consoleze după criza de 
nervi a mamei Paşte şi perechea de palme gratis de la tatăl 
diplomat. 

— Nu mă mai întorc acasă un an, tu-le muma-n cur, 
toastase vesel lunganul, golind paharul dintr-o sorbire şi 
fărâmându-l apoi de-un platan bătrân. Trăiască şi- 
nflorească viaţa în natură! 

Îl ovaţionaseră pentru moralul excelent şi vorbele 
bine simţite, dar pe urmă, văzându-l c-o ţine tot aşa, că are 
provizii pentru încă trei-patru nopţi şi că se cam risipeşte 
şarmul nocturn al manifestării, începuseră să dispară, 
individual sau în mici grupuri private. La sfârşit mai 
rămăseseră luliu Paşte Junior, Ucenicul cu fata frumoasă şi 
încă un tip. 

Şi iată că tocmai atunci se iviseră în sfârşit agenţii. 

Nu erau câtuşi de puţin secreţi, ba dimpotrivă, 
scormoneau cu lanternele în stânga şi-n dreapta, prin tufe, 
deşi 

Grădina Icoanei era luminată ca ziua. Când se- 
apropiaseră, Neluţu văzuse uniformele şi strigase cât îl 
ţinea gura: „Potera, neică Vlăsia, potera!” Palma micuță a 
fetei îl amuţise, iar tipul de lângă Iuliu Paşte Junior îl 
cercetase cu mare atenţie. 

— Bună seara, spusese unul dintre arnăuţi, deşi se- 
apropiau zorile. Sunt agentul de proximitate Bărbuceanu 
Constantin. Vă rog să prezentaţi actele la control! 

Lui Neluţu îi trecuse beţia ca luată cu mâna. Iuliu 
Paşte Junior izbucnise într-un râs nebun şi se înecase 
instant cu una din tartinele unse de Ucenic. Cu greu 
reuşiseră agenţii să-i redea respiraţia, apucându-l pe la 
spate („Metoda Heimlich, Bărbucenef) şi hâţânându-l 
obscen înainte-înapoi. 

— Sunt student... fuseseră primele cuvinte ale 


înecatului. 'Tăticu' e ambasador la Bişkek, capitala 
Kârgâstanului... Locuim mai încolo, pe Dacia, am lăsat 
legitimaţia acasă... 

O adiere răcoroasă de respect venise dinspre agenţi. 

— Aaa, Kârgâstan... ambasadă... Şi la ce sunteţi 
student? 

— La Drept. Mă scuzaţi, nu e voie să iau aer în parc? 

— Ba cum să nu, ba cum să nu... Şi dumneavoastră? 

Celălalt tip, de lângă Paşte Junior, scosese plictisit o 
legitimatie, pe care neferii o silabisiseră cu lanternele. 

„Dă-nuţ-mă-ră-ci-nea-nu... Presa...  Pose-so-rul- 
prezen-tei-le-gi-ţi-ma-ţii...” Aha, deci un jurnalist şi un 
student la Drept. Presa şi Justiţia. Dar dumnealor? 

Agentul Bărbuceanu arătase către Neluţu şi fata 
frumos încercănată. 

—  Dumnealor sunt cu mine, îi informase sec 
Mărăcineanu. 

Garsoniera ziaristului nu semăna cu niciunul din 
cuiburile prin care fusese până atunci Ucenicul. Nici 
muzeul vesel al Prințesei Excelsia... Nici sportul sănătos de 
la Nea Malu... 

Nici pustiul Albei Nicoleta... Dar mai cu seamă 
aducea un pic cu sufrageria Paştilor, după un chef 
organizat de Clubul Iuliu. Fără farfurii, scrumiere şi 
pahare, însă atât de ticsită cu ziare, cărţi, reviste şi dosare, 
că la început nici n-avuseseră unde să se-aşeze. Pe urmă, 
Neluţu Borangic văzu pozele de pe pereţi şi se lăsă oricum 
pe un vraf de bibliorafturi, căci i se-nmuiaseră genunchii. 
Mărăcineanu îi urmări privirea, rânjind. 

Erau zeci, sute de fotografii înfăţişând-o pe Prinţesa 
Excelsia, în tot felul de situaţii, unele cam îndrăzneţe, de 
nu-ţi mai puteai dezlipi ochii. Altele îl arătau pe Tănase 
Vlăsia haiducul, ba ţinut de doi, trei, patru arnăuţi, ba 
stând la taină cu nişte inşi misterioşi, ba turnându-şi din 
carafă, ba sărind un gard, ba... 

— Citesc în ochii tăi c-ai aflat de mine, Neluţule, 


spuse cu blândeţe ziaristul scăpătat. Cine ţi-a povestit? 
Excelsia ori Tănase? Care din ei? 

— Da... îngăimă Ucenicul, cu inima cât puricele. 

— Ce-ai, mă, ţi-au spus că mănânc copii? 

Băiatul dădu repede din cap, ca să nu-i vină ăluia 
vreo idee. 

— Li iau sclavi? Le trag bice pe spinare? îi pun să 
facă trafic de droguri pentru mine? 

— Păi vezi? Nu te-am scos eu din lanternele 
caraliilor? Ce treabă aveam cu tine? la, aşază-te mai bine 
acolo, pe vraful de dosare, să bem câte-o cafeluţă şi să 
stăm la poveşti, căci de multă vreme n-am mai avut de-a 
face cu un suflet cinstit. Ori oi vrea să dormi? 

Neluţu Borangic recunoscu că i-a sărit somnul de tot 
şi se tolăni ceva mai liniştit printre bibliorafturile doldora 
de anchete şi reportaje. Cafelele clocotiră cât ai bate din 
palme, iar el porni să asculte... 

Povestea nefericitului prinţ jurnalist şi-a prinţesei 

Era odată, ca şi tine, un tânăr plin de voioşie şi 
nădejdi, poate ceva mai vârstnic şi poate ceva mai 
îndrăzneţ, cum se cuvine unui bucureştean al zilelor 
noastre. Dar tot aşa, cam cu capul în nori, visând la lucruri 
care zboară şi par bune de mâncat 

Mânat de entuziasmul tinereţii, a intrat în palatul 
fermecat al „Gazetei” şi s-a avântat în lupta împotriva 
corupției şi-a nedreptăților de tot soiul Ori, cel puţin, aşa i 
se părea lui. Curând, s-a făcut remarcat la departamentul 
de scrisori, pe care le citea ca nimeni altul şi le povestea 
rezumat în şedinţele de sumar. 

După numai câteva luni de jurnalism performant, 
tânărul nostru se afla pe creasta valului. Redactorul şef îl 
luase sub aripa lui ocrotitoare. Publica articole din ce în ce 
mai tăioase, cu care jupuia pielea de pe politicienii şi 
afaceriştii necinstiţi. Tinea la anchete ca la copiii lui şi i se 
păreau cele mai minunate lucruri din lume, născute să 
facă bine oamenilor. Habar n-avea însă căror oameni le 


făceau cel mai bine. 

La scurtă urme după înscrierea lui pe orbita 
starurilor jurnalistice, a cunoscut-o pe Silvia, proaspătă 
stagiară la „Politică interna S-au mutat împreună, hotărâți 
să trăiască fericiţi până la adânci bătrâneți. 

Atunci a apărut în povestea lor Tănase Vlăsia. 

Tânărul prinţ jurnalist tocmai primise de la 
redactorul şef Bob Maximilian o misiune de maximă 
importanță pentru ţară. Cu ajutorul iubitei sale Silvia, 
trebuia să-l încolțească pe unul din cei mai putrezi zmei şi 
balauri ai momentului, senatorul şi afaceristul Bumacu. 
Necula Bumacu. 

— Alelei, băi Dănuţțe, x-a zis Silvia îngrijorată, asta ne 
haleşte cu fulgi cu tot! 

— Nu-ţifie teamă, draga mea, z-a răspuns prințul, 
căci eşti cu mine şi am cel mai ascuţit paloş al „ Gazetei”. 

S-au aşternut pe treabă, începând cercetările şi 
documentarea. Aşa se scrie un basm gazetăresc cum se 
cuvine. Senatorul Bumacu nici n-avea să ştie ce l-a pălit, 
decât prea târziu. 

Dar ce s-o mai lungim... în vreme ce ei acționau pe 
căi legale şi deontologice, acest Tănase Vlăsia l-a luat în 
colimator pe Bumacu şi l-a făcut de comandă cu 
şmecheriile lui „haiduceşti”. Până să-şi dea cineva seama, 
îl lăsase fără case, fără maşini, fără conturile elveţiene şi 
fără spătarul scăunelului de senator. Nu-i mai rămăseseră 
lui Bumacu decăt câţiva pretenari mafioţi, pe care i-a 
împins turbat la treabă, să afle cine şi cum. lar ăştia, 
fireşte, au pus din prima ochii pe prinţul jurnalist, că el era 
suspectul cel mai la îndemână, cu articolele lui. „Haiducur 
se făcuse nevăzut, cum îi e felul. 

Restul a mers iute. Bumacu l-a convocat rapid pe 
şeful „Gazetei“, de care-l legau tâlhării vechi. Prinţul a 
rămas fără slujbă în zece minute, cât a durat negocierea 
lor pentru nişte sute de mii de euroi. S-a aflat mai târziu 
că „Gazeta“ folosea unele din anchetele tânărului ca să-i 


stoarcă de bani pe cei vizaţi. L-au târât pe la Parchet, 
pentru zeci de declarații. Niciun ziar n-a mai avut curaj Ssă- 
l primească. N-a mai putut plăti rata la castelul lui şi-al 
Silviei, pe care l-a luat banca. 

Prietenii au început să-i ocolească. lar Silvia l-a 
părăsit cam într-o lună. Acum a rămas doar el singur cu el, 
într-un bordei cerşit de la un alt cerşetor. Vânează chefuri 
pe internet, ca să mănânce din trei în trei zile. Scrie la 
fițuicile cele mai amărâte. 

N-are nici şaua pe care să-ncalece la sfârşit. A luat-o 
şi peala nen-tu Tănase Vlăsia... 

— O-le-le... îşi aminti Ucenicul o vorbă de prin părţile 
sale, cu adevărat scurtă, dar înfricoşătoare poveste, aveţi 
de povestit, domnu' Dan... Aşa se petrec lucrurile la 
gazete? 

— Ei, am mai pus şi eu un pic de la mine, pe ici, pe 
colo, recunoscu modest Mărăcineanu. Şi-anume prin 
părţile esenţiale, dar în rest e adevărul adevărat. Pricepi? 

— Acuma pricep, se-ngrijoră Neluţu. De-aceea sunt 
plini pereţii de pozele neichii Tănase, poate şi dosarele 
astea pe care şed eu cu... Pesemne i-aţi luat urma, să-l 
prindeţi la înghesuială şi să i-o plătiţi. 

Jurnalistul oropsit dădu din cap încântat că şi-a adus 
în garsonieră asemenea tânăr isteţ, ce urma să-i fie de 
folos. 

— Dar de ce-izice istoriei „... şi-aprinţesei'? Care 
prinţesă? Judecând după restul pozelor de pe pereţi, o fi 
vorba de Prinţea Excelsia... Ce amestec are în toate astea? 
Şi cum se face c-o urmăriţi şi pe dânsa, ba chiar aţi scris 
şi-un articol în care o făceaţi... ăăă... o făceaţi... 

— „Odioasă”. Află dar, tinere neştiutor, că... 

Dar chiar în clipa aceea uşa garsonierei se deschise 
şi în încăpere pătrunse nimeni alta decât odioasa în 
discuţie. Aceasta trecu pe lângă Ucenic fără să-l bage în 
seamă, aruncându-se drept în braţele lui Dănuţ 
Mărăcineanu, pe care-l acoperi cu un potop de pupături şi 


giugiuleli dintre cele mai nevrednice. De uimire, Neluţu 
căzu de pe vraful de dosare. 

O jumătate de ceas mai târziu, Ucenicul aştepta 
cuminte într-un colţ al garsonierei, ca nefericitul prinţ 
jurnalist şi Prinţesa Excelsia să termine de tăifăsuit şi să-i 
dea voie la baie. Era legat fedeleş, iar sforile îl cam 
strângeau la încheieturi, dar admiraţia pe care i-o nutrea 
Prințesei nu-i îngăduia s-o deranjeze. 

—  Scumpe al meu prinţ, îi spunea ea lui 
Mărăcineanu, între două dezmierdări, am venit îndată ce 
mi-ai dat de veste. Multă nesăbuinţă ai dovedit aducându-l 
aici pe copil. Ne-ar fi fost mult mai de folos în preajma 
ticălosului de Tănase şi fără să ştie cum stau lucrurile între 
noi doi. 

— Adorată prinţesă, zicea el, fie ce-ar fi, însă eu nu 
mai găsesc răbdare să urmez planul ce-ai ticluit acum o 
vreme. Vreau să m-aleg cât de curând cu tine în braţele 
mele, cu averea lui Bumacu în contul nostru şi cu Vlăsia la 
«răcoare pentru mult timp. 

— Asta s-ar fi şi întâmplat, iubite, căci Tănase ţine la 
băiatul ăsta ca la ochii din cap. Ştii că aşa e el. N-ar mai fi 
durat mult până i-ar fi încredinţat toate secretele sale, căci 
de mine, cu toate că mă ţine-n puf, se fereşte. Iar copilul, 
căruia i se scurg ochii după femei, mi-ar fi împărtăşit 
tainele. 

Prinţul jurnalist hohoti amarnic. 

— Tocmai fiindcă ţine la micul ţăran ca la ochii din 
cap, o să vină nemernicul în trap săltat îndată ce-i trimit 
vorbă. Şi dacă vrea ca niciun fir de păr să nu i se 
clintească, ne va da degrabă tot ce-i vom cere... 

Prinţesa Excelsia căzu pe gânduri. 

— S-ar putea să fie şi-aşa. Ştiu unde-o să meargă 
diseară să mănânce. Să-i trimitem ceva de-al acestui 
Neluţu Borangic, să ştie că se află în puterea ta. Scrie-i şi- 
un bilet. lar după ce-o să ne dea averea senatorului, îi voi 
trimite eu însumi pe cap potera şi gorilele lui Bumacu. Se 


vor bate să şi-l împartă. 

Mărăcineanu mârâi bucuros. 

— Mă-ntreb ce-ar fi mai bine să-i expediem... Un 
deget? O ureche? Vârful nasului? 

Prinţesa zâmbi ochilor holbaţi ai Ucenicului, cercetă 
băltiţa de la picioarele lui şi-i vorbi cu mare dragoste. 

— Ce-i puiule, vreai la baie? Trebuia să spui mai din 
timp... 

Capitolul 12 

În care Vlăsia şi ucenicul său merg în vizită la un alt 
mare maestru. 

Învăţătură. 

Îţi ziceam într-o vreme că atunci când îţi sângerează 
sufletul să te fereşti de cântecele triste. Că dacă te-ai 
otrăvit să nu stingi focul tot cu otravă. Tot aşa, când ţi-e 
greu., să chemi amintirile frumoase, nu pe-acelea ce-ţi 
umplu ochii de lacrimi şi pieptul cu pietre. E păcat că-n 
zilele noastre tot mai mulţi copii dau în mintea bătrânilor... 

Dar e şi-o vorba a noastră, a galanţilor: femeile şi- 
amintesc bine de bărbaţii care le-au făcut să râdă, iar 
bărbații nu pot uita femeile ce-i fac să plângă. 

Deci căzneşte-te şi dezgroapă din tine tot ce-ţi 
întoarce zâmbetul pe buze, cum iese soarele după ploaie. 
Palid, murat, dar luminos. 

Uite, mi-amintesc cum m-a scos întâia oară la femei 
maestrul meu, Costache Mandragoru, fie-i ţărâna uşoară. 
În viaţă, mai presus de orice, trebuie să-ţi alegi mentorii. 
Oricine face şcoală, toată lumea învaţă meserie. Să-l 
deosebeşti însă, din mulțimea de inşi ce se-nghesuie să te 
instruiască, pe ăl mai potrivit, e cum ai acorda vioara-ntăi 
pentru marele concert Mai dai un sacăâz, mai rupi un 
arcuş, mai scârţâi... O vreme mă fâţâisem de unul singur 
prin şcoala străzilor. Când am simţit că plesnesc de-atăta 
carte, am luat pauză. Am urmat apoi alte cursuri de-ale 
vieții: şmenuri, tunuri, tepe, caterinci. M-a costat ceva, dar 
a meritat. 


Un singur lucru nu mă-nvăţase nimeni: cum e cu 
femeile. Trăiam singur cuc, dar şi cucul tot are pe cineva. 
În fine, prin nişte relaţii am fost recomandat maestrului. 
„Poeme, şampanie, blănuri, decapotabile...” zicea dânsul. 
„Mofturi. Există un singur gest secret în faţa căruia nicio 
femeie nu rezistă, fie ea cenuşăreasă ori prinţesă. îl ştiu de 
la străbunicul meu, carea avut o sută paisprezece amante. 
Darul meu nu te obligă cu nimic, însă când vei avea prea 
multe dame, să vii tot la mine să te scap”. 

L-am implorat să-mi împărtăşească degrabă gestul 
secret al seducţiei. Am aflat că el constă în a o atinge pe 
aleasa inimii mai sus de cot. „Atâta tot?” am zis. „Am mai 
luat eu fete de mână. Unele s-au smuls, altele mi-au tras 
palme”. Dar maestrul mi-a explicat că mângâierea trebuie 
să fie exact în zona indicată. „Mai jos de cot e mâna 
gospodinei, mâna mamei, mâna femeii cu slujbă. 
Tărâmurile ce trebuie explorate, luate în stăpânire, 
aşteaptă mai sus de cot”. „Cât de sus?” „Tot mai sus, 
tinere, tot mai sus!” 

La primul seminar după lecţie, m-am dus şi-am 
apucat două fete mai sus de cot. Una s-a smucit, cealaltă 
mi-a ars o pereche de palme. „Nu mai sunt femeile 
străbunicului“, a oftat maestrul meu. 

Cele mai dragi iubite ale mele au fost dintotdeauna 
acelea care nu s-au grăbit. Mă mai perpeleau ele... Le mai 
perpeleam eu... în cele din urmă, bucatele amorului ieşeau 
numai bune de înfulecat. În aşteptarea lor; ne desfătam 
amândoi cu aromele şi-o-mbucătură, două, de poftă. lar 
când serveam flămând din dânsa, zicea: „Nu mai vrei o 
portie? Mai pune-ţi, pune-ți tot!” 

Dar am pățit-o odată cu una. De frumoasă ce era, ţi 
se tăia răsuflarea. De deşteaptă - iţi venea la loc. Asta n- 
avea habar ori nici nu voia s-audă de dulcea aşteptare, de 
pregătirea aceea căreia-i spune aşa frumos prin cărţile de 
muzică: „preludiu“. Ei, şi prietena asta a mea, cum mă 
prindea, cum mă... Ca să zic aşa, povestea noastră de 


dragoste avea doar introducere. Până i-am spus, într-un 
miez de noapte: „Draga mea, bag de seamă că nu dai doi 
bani pe înlănţuirea firească a amorului. Poate că hormonul 
tău se descurcă şi fără să aibă vreo altă pregătire, însă la 
anii mei el mai trebuie un pic îmboldit. Fă bine, rogu-te, şi 
dă-i... o mână de ajutor”. Am râs amândoi de ne-am 
prăpădit şi de-atunci lucrurile au mers strună. 

Una din cele mai frumoase amintiri e o seară 
fierbinte de vară, acum nişte ani... Nu contează câți. 

Tocmai coborâsem de la drăguța mea, care mă 
făcuse să mă simt cel mai fericit om de pe pământ. 
Pluteam la două palme deasupra asfaltului, nu mergeam. 
Îmi simțeam aripile cum împung spatele cămăşii, să-l 
străpungă şi să mă ridice în zbor. Şi musteam de dorinţa 
de-a împărtăşi cuiva această simtire. 

Strada era aproape pustie. Dintr-un capăt şi-a făcut 
apariția taxiul pe care-l chemasem, iar din celălalt Nadi, 
fata iubitei de la care tocmai ieşisem. Au ajuns în dreptul 
meu în acelaşi timp. 

— Bună seara, Nadia, am spus. 

Avea şaptesprezece ani şi era minunată. Adierea serii 
îi înfiora părul şi țesătura subţire a rochiţei. Luminile 
străzii îi luceau în ochi, dar ai fi putut zice că sunt stele. 

— Bună seara, a cântat. Aţi fost pe la noi? 

— Am fost, i-am răspuns şi imediat am luat-o razna. 
Nadiy eu trebuie să mergpână-n Cişmigiu, să iau un plic. 
Și am nevoie de cineva să mă însoțească. Durează un sfert 
de oră, apoi te-aduc înapoi acasă. Te superi? 

— Vin cu plăcere, a cântat ea din nou. 

Nu ştiu ce ştia, ori ce bănuia. Ele ghicesc multe 
lucruri, de mici. Am ajuns iute cu taxiul în coasta 
Cişmigiului şi l-am rugat pe şofer să ne-aştepte cinci 
minute. Nu s-a panicat. 

Chiar la intrarea în parc, dinspre Sala Palatului, am 
oprit-o cu blândeţe. Nu s-a speriat nici ea. 

— Nu e niciun plic, Nadia, i-am spus. Te-am adus aici 


ca să te sărut. O singură dată, apoi ne întoarcem acasă. Şi 
nimeni nu va şti asta niciodată... Va fi secretul nostru... 

Au fost cele mai dulci o sută de sărutări pe care le- 
am primit în viaţa mea. 

— Tot te mai doare? întrebă milos haiducul. 

— Tot... oftă Ucenicul, mulţumit de această 
preocupare a mentorului său. 

Se simţea acum, după ce trecuse prin ce trecuse, mai 
bărbat, mai de la oraş. Din marele oraş. 

Încercă să se ridice, dar Tănase Vlăsia îl împiedică. 

— Stai aşa, nu te mişca. Să nu se pornească iar 
sângele. 

— N-o să se pornească, mormăi resemnat Neluţu 
Borangic. Nu s-ar fi pornit nici data trecută, dacă nu m-ai fi 
lovit matale, neică. 

— N-a fost cu voie... 

— Ştiu... 

Şedeau pe-o bancă, într-un parc, dintr-o mahala. 
Ucenicul întins pe spate, cu ceafa în poala haiducului şi 
mâna ridicată, cum învățase încă din şcoala primară, după 
primul pumn încasat. Cine să fi fost? Rădilă Porcul? Alde 
Cheleş? Nici nu-şi mai amintea feţele lor. Dar şi-amintea 
limpede că şi-atunci cursese sângele şiroaie, că avea nasul 
sensibil, moştenire de la mumă-sa. Abia o atingea ăl bătrân 
că se şi pornea. 

— Mai stai un pic cu mâna sus, îl povăţui Tănase 
Vlăsia. Am stricat şase batiste pe tine şi nu mai am 
niciuna, să ştii. 

Ucenicul zâmbi chinuit la glumă şi mai făcu o 
încercare să se ridice. Haiducul se împotrivi din nou. 
Neluţu simţi deodată, în apăsarea palmei pe umăr, un soi 
de căldură şi de blândeţe pe care-o aşteptase ca prostul 
ani de zile. De unde să fi venit? De la ta-su? De la un 
prieten? Vreun vecin? Şi se bucură tare în sinea lui, 
zăbovind mai departe în poala mentorului, cu toate că asta 
nu era o poziţie de bărbaţi. 


— Ce facem noi acuma, neică? 

Haiducul râse scurt, cu nechezatul acela al lui, în 
stare să te scoale de pe patul de spital şi să te-alerge la 
galop un kilometru. 

— Ce facem? Facem tot ce-am învăţat o viață- 
ntreagă, trăim. Întâi mergem să prindem niscaiva puteri la 
„Cocoşilă”. O ciorbiţă de burtă, fierbinte, cu multă 
smântână pentru tine, că eşti minor, cu mult ardei pentru 
mine._ 

În sfârşit, se ridicară de pe bancă şi porniră spre 
ieşirea din parc, iar după numai câţiva paşi Neluţu şi- 
aminti să lase mâna jos. Acum numai nasul cât borcanul şi- 
un soi de ameţeală îl mai sâcâiau un pic. În rest, era teafăr. 

— Uită-te pe unde calci, îl povăţui Tănase Vlăsia. 
Cred că asta-i prima mahmureală din viaţa ta. 

Şi într-adevăr, de câte ori se uita spre vârfurile 
başcheţilor, tânărului îi venea aşa, nu ştiu cum, să se 
răstească la ei. 

— Neică, dar cum... 

Haiducul îi socoti pe degete. 

— Întâi te-ai pilit la „clubul” lui Paşte Junior. Pe urmă 
te-ai îmbătat în Grădina Icoanei. După aia, ziaristul pârât 
ţi-a pus votcă în cafea, o dată că aşa beau ei pe vremuri, la 
„Gazeta”, a doua ca să-ţi dezlege mai uşor limba. Şi la 
urmă de tot ţi-am turnat eu restul de votcă pe gât, ca să-ţi 
mai stingă din durerea nasului. 

— Păi cine... Nu-mi amintesc mai nimic de când au 
venit ăi bătrâni ai lui Iuliu şi ne-au zvârlit afară pe toţi. 

Era o dimineaţă de pomină, nici prea caldă, nici prea 
rece, cu soare mult şi-un vânticel taman bun să le scoată 
oboseala din oase. Se-aşternură la drum, pe căile scornite 
de Vlăsia să-i scoată cât mai iute la „Cocoşilă”. Pe traseu, 
haiducul îi povesti lui Neluţu cum a năvălit după miezul 
nopţii în vizuina lui Mărăcineanu şi l-a scos de-acolo mai 
mult mort (de beat) decât viu. 

— Te-au ţinut degeaba legat de pat, că oricum ai fi 


dormit toată ziua. De-aia îţi simţi mâinile şi picioarele 
amorţite. 

— Dar de unde-ai ştiut că sunt acolo? 

— Mi-a spus Paşte Junior că te-a luat canalia. Sunt 
demult cu ochii pe el şi bănuiam că mârâiturile despre 
„odioasa Excelsia” sunt numai spoială. Aseară mi s-a 
adeverit că ea lucra mână-n mână cu el... 

— Cum aşa? 

— Mi-au lăsat la „Garniţa de aur” batista însângerată 
pe care ţi-o ţineau la nas după ce te-a pocnit Mărăcineanu, 
o poză cu tine cnocaut şi-un răvaş de ameninţare. Dar 
batista era una cu monograma mea, dăruită de mine 
Prințesei, anul trecut. Ah, femeile, Ucenicule, femeile... 

Şi Tănase Vlăsia îşi şterse o lacrimă, spre marea 
mirare a discipolului. 

— Îmi pare rău, neică. Ce s-a ales de ei? 

— Pe dânsul l-am altoit rău, lăsându-l lat. O să-l 
găsească infidela către amiază, numai că-i aşteaptă o 
surpriză. I-am trimis vorbă turbatului de senator Bumacu 
s-o fileze, că ea îl va duce la cel ce i-a rărit averea şi că 
sunt amândoi mână-n mână. 

— Neluţu Borangic se-nfioră de-această infernală 
uneltire a haiducului. 

— Au... lar mă săgeată... tresări, ducând mâna la nas. 

Tănase lăsă ochii în jos, spăsit. 

— Când te-am luat pe sus, să te scot din bârlogul 
fiarelor, te-am pocnit şi eu de tocul uşii. 

La „Cocoşilă”, după ciorbele de burtă. 

— Ce facem noi acuma? repetă Ucenicul o întrebare 
mai veche. Nu ştie Prinţesa că s-ar putea să fii aici şi-ţi 
trimite potera pe cap? Mai bine nu mai cerem desert, 
neică. 

Cu mare dragoste îl privi haiducul. Se prindea tot 
mai iute învăţătura de dânsul. Uite, fuga deja îi intrase în 
sânge. 

— N-ai grijă, asta nu-i o cârciumă din programul de 


rotaţie. Nu ştie nici Prinţesa, nici nimeni de ea, în afară de 
noi doi şi de regretatul meu maestru, Costache 
Mandragoru. Că tot veni vorba, să ne terminăm 
prânzişorul în tihnă şi s-o pornim către dânsul, căci în lipsă 
de altceva îi vom fi oaspeţi în seara asta şi-n noaptea ce 
urmează. 

— Cum asta? Nu mi-ai spus că s-a dus dintre noi? Ori 
ţi-a lăsat matale moştenire vreun hogeac? Când s-a 
prăpădit? 

— Ieri, spuse simplu Tănase Vlăsia. 

Se-ntunecase de-a binelea, iar în încăpere nu ardea 
niciun bec. Numai pe ocolite, dinspre un holişor de la etaj, 
se scurgea cumva pe zid un fir de lumină. Şi mai răzbăteau 
din stradă, prin glasvand, sutele de scântei ale 
bulevardului, reclamele, farurile maşinilor, toate alcătuind 
înăuntru un caleidoscop mut, rotitor. 

„Ce mai frumuseţe, se minuna Ucenicul, cu adevărat 
o casă de maestru...” 

Se împiedică iar, căci de-abia intraseră de-un minut şi 
încă nu-şi obişnuise ochii cu întunericul. Afară se pornise o 
ploaie  măruntă, răpăind în geamuri şi pe tabla 
acoperişului. Ferice de ei că aveau acum, încă o dată, un 
loc primitor în care să înnopteze. 

— Neică... începu în şoaptă, însă haiducul îl sâsâi, 
strângându-l de braţ. 

Aşa că aşteptă cuminte, închipuindu-şi că oarecine o 
să vină s-aprindă lumina şi să-i poftească înăuntru, dincolo 
de această sală de la intrare. 

Dar nu veni nimeni. 

După o vreme, Neluţu Borangic, zări în colţul cel mai 
îndepărtat trei mogâldeţe. Nu zise nimic, gândind că va 
căpăta curând toate lămuririle. Şi le căpătă, într-adevăr. 

Deodată toate becurile se aprinseră, speriindu-l. Iar 
după ce clipi des şi-i trecu orbeala, se sperie mai tare. 

Cea mai vizibilă mobilă a încăperii era sicriul din 
mijloc. Mic, dar solid, durat din lemn cafeniu, lăcuit, cu 


mânere aurii şi căptuşeală încreţită, de satin alb. Fusese 
săltat pe-un catafalc învelit în catifea neagră, iar 
numeroasele coroane dimprejur păreau că se suie încet să- 
l] acopere. Două lumânări, care pe întuneric nu se 
deosebiseră de luminile din stradă, pâlpâiau încet, 
scurgându-şi ceara pe parchet. 

— Nu te speria, Neluţule, mormăi Tănase Vlăsia cu 
blândeţe. E doar moartea... 

Tânărul Borangic înghiţi greu nodul din gât, fără să-şi 
poată desprinde privirile de sicriul din faţa lui, lugubru, 
gol. De ce gol? 

— Da maestrul unde e? reuşi să şoptească. Când îl 
aduc? 

Atunci haiducul îi dădu un brânci uşurel, de-l trimise 
cinci paşi înainte. 

— E înăuntru, îi vorbi din urmă. Aşa era dânsul, mai 
mititel. 

Într-adevăr, maestrul Costache Mandragoru odihnea 
în sicriu şi arăta atât de răposat încât Ucenicului i se 
înmuiară picioarele, fiind nevoit să se sprijine cu palma de 
capacul lăcuit. 

Mogâldeţele se apropiară. Erau o doamnă, un domn 
şi-un copil. 

— Aţi venit să vă luaţi rămas bun, spuse bărbatul. Ce 
frumos din partea dumneavoastră... 

Neluţu dădu din cap pe diagonală, cum îl învățase 
Tănase Vlăsia pentru împrejurări de strâmtoare. 

— Suntem nişte elevi de-ai dânsului, de demult, îi sări 
în ajutor haiducul. 

Cei trei îi priviră cu drag. 

— Da, a avut numeroşi discipoli, încuviinţă domnul. 
Din păcate, cei mai mulţi l-au uitat... 

Şi semnală dezolat pustiul dimprejurul lor. 

— Eu sunt fiul maestrului Mandragoru. Doamna este 
soţia mea, iar acesta e nepoţelul. Încă o dată vă mulţumesc 
că aţi venit. 


În clipa următoare, lumina se stinse din nou, iar 
vântul deschise uşa de la intrare, suflând în lumânări. 
Tănase îl trase pe Ucenic din calea lui Mandragoru cel viu, 
care dăduse fuga să închidă. 

— Vă rugăm să ne scuzaţi, rosti acela gâtuit, 
instalaţia electrică e foarte veche. Nu face faţă la furtună. 
Sar siguranţele mereu. 

Aprinse lumânările cu un chibrit. 

— Bine, dar maestrul... se miră Vlăsia. Un semn să fi 
făcut şi o sută de meşteri ar fi sărit să-i repare totul. 

— Din păcate aceasta nu era locuinţa sa, domnule... 
ăăă... 

— Popescu, spuse iute Tănase. Şi colegul meu, 
domnul Ionescu. 

— Regret că vă cunosc în asemenea împrejurări. Cum 
vă spuneam, nu era proprietatea maestrului, ci a Societăţii 
Naţionale. Clădirea e în litigiu de douăzeci de ani şi până 
nu se termină procesul nimeni nu bagă bani pentru 
reparaţii. 

Neluţu ar fi fost curios să afle ce e această Societate 
Naţională, dar se gândi că e vreme pentru toate. 

— Ei, spuse bărbatul, m-am luat cu vorba şi v-am 
deranjat. Vă las acum, să vă reculegeţi mai departe... 

Se înapoiară tustrei în celălalt capăt, redevenind 
mogâldeţe. 

În ceasul următor, lumina veni şi plecă de mai multe 
ori. De fiecare dată, Mandragoru fiul le făcea un semn 
discret de încurajare, însă ultima oară becurile îl 
surprinseră înăbuşindu-şi ditamai căscatul. 

De la un timp, şi pe Ucenic îl cam luase somnul. Ce 
facem noi, se întreba, iar apoi sumedenie de gânduri 
caraghioase prinseră să-i dea târcoale. Oare ştie maestrul 
că suntem aici, să ne luăm rămas bun? Şi dânsul, ca şi 
mine, ca şi neică, tot fără casă, fără un loc... Cum pot să-şi 
ia rămas bun oamenii care nu-s de nicăieri? Unde se duc 
ei? Tot hălăduind aşa, călare pe vânt, nu se-ntâlnesc te 


miri unde, mereu şi mereu? Şi-atunci ce fac, stau ce stau 
şi-şi iau rămas bun din nou? De câte ori fac asta într-o 
viaţă? 

Uşa se deschise iar, îngăduind ploii să-l smulgă din 
somnolenţă. Dar nu era furtuna de data asta, ci un ins 
scundac, durduliu, înnodat înăuntrul unui balonzaid, ca un 
crenvurşt. Trecu pe lângă ei, se duse lângă sicriu şi-l luă în 
braţe, pornind să plângă cu hohote. Lumina se aprinse 
pentru numai câteva secunde, lăsându-l să-l privească 
stingheriţi. Oare nu s-ar fi cuvenit să se-apropie şi dânşii, 
să consume nişte lacrimi? 

Apoi se făcu întuneric la loc. Insul cu balonzaid dădu 
de două-trei ori cu capul în capacul sicriului şi ieşi grăbit, 
dispărând în noapte. 

— Neică Vlăsia, îndrăzni totuşi Neluţu, profitând de 
zgomotele ce-i camuflau vorbele, ce-aşteptăm noi aicea? 

Drept răspuns, haiducul îl luă de umăr, conducându-l 
spre uşă. 

— Plecaţi? întrebă fiul. Încă o dată, vă mulţumesc că 
aţi... 

— leşim numai un pic la aer, spuse Tănase. Colegul 
Ionescu e cam copleşit. Ne-ntoarcem. 

Pe stradă, traversară ploaia direct către vitrina 
strălucitoare a unui mic butic cu de toate. 

— O sticluţă de Skandia, la litră şi perechea aia de 
mănuşi, comandă Vlăsia unui vânzător ursuz. Nu alea, 
celelalte, verzi. 

Ucenicul făcu ochii mari. Mănuşi? 

— N-avem unde merge în altă parte, noaptea asta, îl 
lămuri pe scurt haiducul. După vânzarea Excelsiei, trebuie 
să m-aştept că toate adăposturile sunt scotocite acum, de 
potere şi de gorilele lui Bumacu. Ba poate şi de-ai lui 
Flocea Capon, că aşa merg lucrurile între profesionişti: 
când îl vezi pe unul aproape căzut dai fuga să-l îmbrânceşti 
şi tu un pic, să-i iei încălţările din picioare. Nici la 
cârciumile obişnuite nu ne putem arăta câteva zile. O să 


rămânem la maestrul Mandragoru. 

— Adică... dormim acolo? 

— Care-i treaba? se miră haiducul. Doar nu ţi-o fi 
frică de dânsul. 

— Dar... domnul? Şi doamna, şi... 

— Ei, îi aşteptăm să plece şi-abia după aia ne 
gospodărim. 

— Cum o să plece înaintea noastră? se luă Ucenicul 
cu mâinile de cap. Că sunt copiii lui, iar noi nişte străini! 

— Om vedea, mormăi Tănase Vlăsia. 

Când se-ntoarseră la ultimul popas al maestrului, 
venise lumina. Mandragorii erau tot acolo, şi văzându-i că 
intră Mandragoru fiul trânti parcă nervos talpa în podea, 
dar se prea poate să fi fost numai o impresie. 

— Tot mai plouă, le zise de la distanţă. 

— Tot... încuviinţă haiducul. Şi-au anunţat că se- 
nteţeşte rău. Nu-i bine să te prindă pe drum aşa o furtună. 

Doamna şi copilul, văzându-l cu mănuşile, îi şoptiră 
domnului ceva, speriaţi. 

Pe drum, Tănase rupsese gâtul sticluţei de votcă şi-o 
ascunsese într-una din mănuşi. Plănuia s-o folosească 
îndată ce se va lua lumina, ceea ce se şi întâmplă un minut 
mai târziu. Neluţu Borangic auzi gâlgâitul şi fiind încă sub 
puterea mahmurelii întoarse nasul scârbit, să nu-l ajungă 
damful. îl ascultă de încă trei sau patru ori, la fiecare 
pauză de întuneric. 

Mai trecu un ceas. Ucenicul băgă de seamă că de lao 
vreme  Mandragorii nici nu se mai uitau la sicriul 
maestrului, ci stăteau tot cu ochii ţintă pe ei doi. Insă 
Tănase Vlăsia se ţinea tare, privind tot în pământ, ca tot 
omul care are o durere mare. Neluţu se foi stânjenit. 

În cele din urmă, Mandragoru fiul nu mai putu şi se 
apropie şovăind. 

— Noi vă mulţumim încă o dată, zise cu sfială, dar 
poate că aţi vrea să mergeţi la dumneavoastră acasă, la 
familii. Domnu' Popescu, domnu' Ionescu, apreciem... 


— Mai rămânem, îl anunţă calm Tănase Vlăsia. 
Vedeţi, dumneavoastră aţi fost tot timpul alături de dânsul, 
dar nouă ne-a lipsit ani de zile. O dată ne despărţim. Şi- 
apoi, mâine plecăm în străinătate, cu afaceri, cine ştie 
când o să-i mai putem aduce un omagiu, la mormânt. 

— Înţeleg... îngăimă celălalt. 

— Dumneavoastră mergeţi liniştiţi, continuă haiducul 
fără să clipească. Vine furtună mare şi nu e bine să vă 
prindă cu copilul. Avem noi grijă să nu intre hoţii, ori mai 
ştiu eu cine. 

Mandragoru fiul îl privi ţintă câteva secunde. 

— Ia dă-mi, dom'le, şi mie mănugşa aia, zise. 

Se mai făcu o dată întuneric, iar tânărul Borangic 
ascultă din nou gâlgâitul mănuşii verzi. Când se lumină, 
domnul se şterse la gură cu mâneca hainei. 

— Elvira! Mihăiţă! strigă. Mergem! Rămân dânşii să 
se ocupe. 

Îndată ce închise uşile glasvandului în urma lor, 
haiducul se întoarse către ucenic, frecându-şi palmele 
mulţumit. 

— Şi-acuma, Neluţule, cată să-ţi faci un culcuş cum 
ştii tu mai bun, pe vreo canapeluţă din camerele alăturate. 
Eu am să-mi aştern pe-aici, prin preajma maestrului, căci 
văzându-l cum doarme mare poftă de somn îmi face. 


Capitolul 13 

În care Neluţu Borangic întâlneşte un adevărat 
vrăjitor de femei. 

Invăţătură. 

Și tot de la maestrul meu mi-a mai rămas o vorbă pe 
care ţi-o trec mai departe ţie: sunt fidel amantelor mele... 

Știu că nici nu vrei să te gândeşti acum la aşa ceva, 
fiindcă de când ai păşit în oraşul ăsta n-ai inimă şi minte 
decât pentru una singură. Cu toate că ursita ţi-a scos în 
cale mai multe femei, în braţele cărora ţi-a dat brânci. 
Până la urmă, tot pantoful mic te bate cel mai tare. Dar tu 


ține minte ce ţi-am spus şi poate, cine ştie, cândva iţi va fi 
de mare folos. 

De ce e mai bine să ai două iubite în locul uneia 
singure şi de ce e foarte bine să ai mai multe în loc de 
două? Ei... vezi tu, eu asta am să-ţi desluşesc cu uşurinţă, 
însă numai ca povaţă. Căci n-ai să pricepi cu adevărat 
decât mai încolo, în miezul întâmplărilor şi-al lucrurilor. 
Nu poti înţelege cele ce nu le trăieşti. 

Când te bucuri de bunăvoința unei singure femei, 
drumul tău e marcat mai limpede ca o autostradă. Pe 
sensul pe care rulezi tu, calea asta nu duce decât într-o 
direcție. Şi chiar dacă mai schimbi banda din când în când, 
închipuindu-ţi că te mişti slobod, chiar dacă mai depăşeşti 
pe unul şi pe altul, aruncându-le priviri fudule, tot într- 
acolo te îndrepţi, spre capătul autostrăzii, nu altundeva. 

N-ai voie să mergi nici mai iute, nici mai încet decât 
scrie la lege. leşiri spre alte direcţii sunt puţine şi prost 
semnalizate. Dacă nu căşti gura cum trebuie, nici nu le 
vezi, treci pe lângă ele. Din când în când, trebuie să 
opreşti la porti, să bagi mânan buzunar să plăteşti. lar 
peisajul, pe stânga şi pe dreapta e mereu acelaşi şi cam 
searbăd. 

Singurele consolări pe autostrada ta sunt cârciumile 
de pe margine, în care nu poţi însă opri decât o vreme. Şi 
ceilalţi nefericiti care rulează odată cu tine, înghesuiți 
unii-ntr-alţii, transpiraţi, cu degetele incleştate pe volan, şi 
priviri fixe, aţintite spre ce-i aşteaptă la capăt. Iar acolo un 
mare, mare indicator: „Însurătoare. Bine ai venit! Mama 
soacră 

Mulţi cred că sexul iţi dă nişte drepturi. Treptat se 
lămuresc că mai degrabă iți ia. Şi-apoi, poate mai ai şi 
ghinionul ca la autostop să iei vreau tută. Ori eu fantezii 
cu femei în mintea goală n-am putut avea niciodată. 

Când ai două iubite în acelaşi timp, e mult mai bine, 
se simte diferența de la o poştă. E ca şi cum ţi-ai lua mereu 
vacanţă de la locul de muncă. O săptămână parcă pleci la 


mare, săptămâna următoare parcă te caţeri pe munte. 
Dacă sunt două, drăguțele tale se completează de minune, 
deşi n-au habar de asta. Una-i mai frumoasă, alta mai 
deşteaptă. Asta este blândă, cealaltă-i focoasă. Ana are 
mere, Gina îţi dă pere. 

Și tot aşa. Nu te plictiseşti niciodată, nici nu tânjeşti 
după ce n-are una din ele, fiindcă dai fuguța să găseşti la 
cealaltă. Eu sunt un bun creştin: când mă trezesc pupat 
pe-un obraz, îl întorc şi pe ălălalt. De-aceea e indicat, ca 
atunci când se desperechează din cine ştie ce motiv; să 
ocupi iute locul rămas vacant, cu ce se asortează cel mai 
bine. 

Fireşte, există două primejdii mari în cazul perechii 
de iubite. Neplăcut ar fi ca ele să afle una de cealaltă. La 
un asemenea ghinion, trebuie să-ți faci valiza în trei 
minute, nu mai mult, şi s-o tuleşti spre perechea de 
rezervă, fără să te uiţi în urmă. A doua primejdie, cea cu 
adevărat ingrozitoare, ar fi ca dânsele, Doamne fereşte, să 
se împrietenească. Şi-atunci tot aşa, trebuie să-nhaţi valiza 
din fugă. 

Aşa... Ce ziceam? Mai multe deodată? Văd că te-am 
stârnit un pic. 

Inchipuie-ţi că eşti fluturele ce zboară în voia lui 
peste un câmp de flori, care mai de care mai frumoasă şi 
parfumată. Cineva a născocit, naiba ştie când, prin 
vremurile de demult, chiar această vorbă: „Să n-ai 
încredere în ăla, e doar un fluturas zburdând din floare-n 
floare...” Ascultă la mine, Ucenicule, cel ce-a scornit aşa o 
gogomănie n-a meritat să cunoască femeile cu adevărat, în 
toate chipurile, farmecele şi puterile lor. [i se face şi 
ruşine că printre atâtea proverbe, zicale, ori ziceri 
bătrâneşti mustind de înţelepciune se mai strecoară şi 
asemenea mărturii de nemărginită prostie. 

Ce-ar fi viaţa pe pământul ăsta fără fluturii, fără 
bondarii, fără albinele ori libelulele ce trec de la un caliciu 
la altul, dintr-o corolă în cealaltă, polenizându-le, făcându- 


le să se deschidă, să inflorească de pofta de-a trăi, în toată 
splendoarea lor? Nici n-ar exista viaţă. 

Dar de-ajuns cu aceste înflorituri de stil. Ai priceput 
deja unde vreau să bat. Cu osebire să nu-i crezi pe-aceia 
ce vor încerca să te convingă că unul ca mine, care 
cunoaşte toate florile câmpului, nu iubeşte cu adevărat pe 
niciuna. Zicând asta, ei nu spun altceva decât că iubirea 
are margini şi se consumă, ca orice altceva pe lume, ştiu şi 
eu, un sac de cartofi, ori o vadră de vin. Că dacă iubeşti 
mai multe femei decât cota ce ţi-a fost repartizată, n-o să 
se-ajungă dragostea pentru niciunele. Că nu se mai lasă 
iubite drăguțele de către aceia care vor numai câte una, 
fiindcă le-au supărat cei care le iubesc la grămadă. Dar 
spune şi tu: cum poate iubirea să supere? Dacă-i multă sau 
dacă-i puţină? 

Atunci, te-ntreb ca pe-un frate mai mic de-al meu, 
bărbat, pe unde-ai vrea să alergi, să te rostogoleşti, să-ţi 
umfli pieptul cu miresme, să-ţi clăteşti ochii în culori şi 
frumuseți? Pe câmpul înflorit, ori pe şoseaua ce tocmai ți- 
am arătat-o? 

Şi toamna chiar venise. 

Povestea trece peste mărturisirile despre frunzele 
galbene care picurau din pomi osteniţi, peste acelea cu 
lungi stoluri de păsări călătoare, fugind înfrigurate către 
meleaguri mai calde, ca şi peste degetele reci ale ploilor, 
apăsarea norilor, dimineţile ceţoase, câte şi mai câte 
smiorcăieli poeticeşti. 

Toamna poveştii ăsteia venise mai ales în ochii şi pe 
buzele Ucenicului, cei dintâi din ce în ce mai trişti, ca 
desfrunziţi. lar buzele nu mai rosteau vorbele vioaie şi 
întrebările cu care se obişnuise să-şi petreacă prânzurile 
Tănase Vlăsia haiducul. Abia îngăimau altele, scurte, 
mormăite, în silă. 

— Ce zici, Neluţule, îl întărâta mentorul, o fi scăpat 
Prinţesa Excelsia de gorilele senatorului? 

— Ştiu şi eu... 


— Să nu-i facem o vizită surpriză? Că le-o fi dat de- 
acum papucii şi ziaristului foamei, şi Mureşului... Am băgat 
de seamă că tare galeş se uită la tine femeia. 

— Ştiu şi eu... 

— Sau să te mut iar de la şcoala de antrenamente a 
lui Malu. Ţi s-o fi urât şi ţie de-atâta karabe de să-ţi găsesc 
o gazdă pieptoasă, piperată, numai bună la aleanul tău? 

Se potoliseră toate, odată cu trecerea fierbinţelii. 
Picurii de ploaie topiseră vigilenţa poterelor, bălțile de pe 
jos stingeau înflăcărarea oricui s-ar fi gândit să-i ia la 
alergat, poate să-i priponească, în sfârşit. Numai ce se 
uitau pe geam şi se lăsau păgubaşi. 

Venea iernatul, pentru toţi, atât vânători, cât şi 
vânaţi, vremea unei înţelegeri nescrise, trebuincioase 
pentru refacerea forțelor. Curând, numai ageamiii, 
impostorii şi inşii nevrednici aveau să mai bată străzile 
după pradă. 

— Tot te mai gândeşti la Petronela ta? 

Tănase Vlăsia înţelese că mai mult de-atât n-o să 
poată scoate de la ucenicul său şi se dedică în întregime 
tocăniţei de berbecuţ care-l ademenea din blid cu degete 
aburinde. Însă după numai câteva înghiţituri încetini, apoi 
se opri de tot. 

— Neluţule, zise blând, tu eşti bărbat de-acuma... O 
vară întreagă te-am ţinut pe lângă mine şi eu ştiu cum 
merg lucrurile. Nu mai eşti hămesitul speriat pe care l-am 
săltat din Gara de Nord. Ajunge-ţi! 

— Ce vrei să spui, neică? întrebă tânărul, negru de ce 
ştia c-o s-audă. 

Haiducul goni roiul de ospătari şi picolo ce-i bâzâiau 
la ureche şi îndepărtă de asemenea berbecuţul, semn de 
mare cumpănă. 

— N-o mai căuta... Nu te mai gândi la ea, că n-o să 
vină... 

Ucenicul nu mai văzu nimic din pricina lacrimilor, dar 
cumva făcu în aşa fel că nici măcar una nu se scurse din 


iazul ochiului, pe obraz. 

— Dacă era să fie, ar fi fost până acum. Sute şi mii de 
femei mi-au făcut cunoscute, ele însele, ori prin mijlocirea 
altora, poveştile lor, în cele mai mărunte şi numeroase 
amănunte, de la fleacuri la pricini de viaţă şi de moarte. 
Ascultă-mă dară, privindu-mă-n ochi, când îţi spun că fata 
aia nu mai vine la tine. Ori nu mai este, ori n-a fost 
niciodată... 

Până şi-un ospătar-doi, care trăseseră cu urechea, 
căci asta le era meseria, suspinară copleșiți. 

— Dar ce ştii dumneata, se înfurie deodată Neluţu 
Borangic, aşa cum nu i se mai întâmplase vreodată în 
preajma învățătorului său, ce ştii dumneata despre asta? 
Poate că Petro se gândeşte chiar acum la mine. Dar are de 
ţinut o carieră şi-i e foarte greu. Ştii dumneata ce-am să 
fac? 

— Nu, nu ştiu, Neluţule. Ce-ai să faci? 

— Am să mă oploşesc prin oraşul ăsta blestemat şi- 
am s-o aştept până când ea va fi celebră. Şi-atunci va fi 
arătată peste tot şi va fi foarte uşor de găsit. Faima o s-o 
ridice la suprafaţă. O să fie floare la ureche s-o regăsesc. 

Haiducul se uita la el cu un soi de milă, care şi mai 
tare îl scotea din ţâţâni. 

— Nu m-asculţi, puştiule... 

(Ca şi cum nu adineaori i-ar fi spus că de-acum e 
bărbat...) 

— Care faimă... Ce suprafaţă... Nu pricepi că s-ar 
putea să nici nu mai fie în lumea noastră? Zeci de ticăloşi 
împachetează fete de la ţară, ca Petronela asta a ta, şi le 
trimit în Turcia, în Italia, la arabi, pe toate malurile din 
nordul Africii. Ai auzit tu de Africa, ţărane? 

Şi deodată haiducul se făcu mic în scaun, ca rareori 
în vieţile sale, căci Ucenicul se ridicase uriaş de pe 
scăunelul lui. 

— Eu nu sunt un puşti, aşadar nu văd niciun rost ca 
domnia ta să mă numeşti astfel. Şi nu ştiu să-mi fi povestit 


până acum de vreun copil al dumitale. Pe care să-l fi 
ocrotit de la naştere până ce-a putut să-şi poarte singur de 
grijă. Care să fi crescut cu o mamă, nu cu mai multe, cu un 
tată lângă el, nu cu o umbră mereu pe fugă. Şi într-o casă 
adevărată, a lui, nu într-un hogeac sau altul. 

Tăcu deodată, speriat el însuşi de câte-i bufniseră din 
suflet. 

Vlăsia îşi trase înapoi tocana de berbecuţ şi, cu toate 
că se răcise de-a binelea, porni să mănânce, ca să aibă 
ceva de făcut. Tăcu şi el multă vreme, dar şi ascultă căci, 
deşi nu mai vorbea nimeni, auzea fără încetare cele spuse 
de Ucenic. Şi nici chiar dânsul, temutul Tănase Vlăsia 
haiducul, n-ar fi putut acum să-i zică ecoului să tacă. 

Amiaza trecuse demult, iar ziua deja dădea semne de 
oboseală. Sfârşiseră bucatele din faţa lor şi aşteptau nişte 
cafeluţe, căci Neluţu Borangic se împotrivise mândru 
dulciurilor cu care-i îmbiase ospătarul şef. Parcă 
îmbătrânise cu câţiva ani buni după ce-i vorbise 
mentorului său, trecând la o altă etate, mai deschisă 
răbdării, tristeţilor, lucrurilor chibzuite. Focurile lui încet 
se stingeau. 

— Neică Vlăsia, grăi cumpătat, după prima sorbitură 
de cafea, îmi pare rău pentru toate cele ce-am vorbit acum 
două ceasuri. Deşi cred că sunt adevărate şi-am spus ce 
gândeam, simt că ţi le-am zis ca să-ţi fac o rană. Ori să 
deschid una mai veche. Şi asta nu e ce m-ai învăţat 
dumneata în lunile din urmă, nici nu se potriveşte cu cine 
sunt sau cu cel ce-o să fiu... 

Dar haiducului îi trecuse supărarea, cum trec norii 
după ploaie. 

— Tu să nu pui la inimă, Neluţule, zise, căci multe 
vorbe îţi vor scăpa de-a lungul vieţii tale şi nu vor putea fi 
întoarse înapoi. Cum scria maestrul chinez Confucea, sau 
aşa ceva, acum cinşpe mii de ani: „Dacă jadul alb e ciobit 
beteşugul iese la şlefuit însă vorba, odată rostită, nu mai 
poate fi întoarsă şi potrivită...” Trebuie doar, când se 


întâmplă aşa, să rosteşti altele, care să aline durerea 
pricinuită. Cum ai făcut acum. 

— Neică Tănase... 

— Ai avut dreptate, cumva. N-am crescut un copil al 
meu, zămislit cu vreuna din iubite, cu toate că uneori l-am 
dorit amândoi. Insă visele vin şi trec, de-aceea-s vise. Şi 
câteodată cele ce se-mplinesc nu sunt tot atât de frumoase 
ca acelea ce se duc, rămânând plăsmuiri. Tu visezi acum s- 
o găseşti pe drăguţa ta Petronela Banu, cu care să te- 
ntorci la Turceni. Ţine-ţi visul ăsta, iar eu îţi jur acum pe 
ce-am mai scump, anume pe viaţa mea slobodă, că nu mă 
voi lăsa până nu v-oi vedea pe-amândoi împreunaţi. 

— Dar, neică, se-mpotrivi Ucenicul, dumneata şi mulţi 
alţii aţi făcut tot ce-a fost cu putinţă. Şi degeaba. Poate că, 
într-adevăr, ar fi vremea să deschid ochii şi să-mi văd mai 
departe de viaţă. 

Haiducul dădu din cap. 

— Îţi sunt dator să-ţi mărturisesc, dragă Neluţule, că 
am păcătuit de două ori faţă de tine şi de mâhnirea ta. O 
dată pentru că nu v-am luat niciodată prea în serios, 
judecând lucrurile după felul meu de-a fi. Că femei de iubit 
sunt multe pe această lume şi că dacă n-o găseşti pe una 
anume, rămân toate celelalte, care să te mângâie şi să te 
îmbărbăteze. Am socotit că-ţi va trece în scurt timp, cum 
le-a trecut multor alţi ucenici ai mei. 

— Poate nu-s vrednic să-ţi fiu discipol, neică, mormăi 
tânărul Borangic. 

— Al doilea păcat, urmă Vlăsia, a fost nemăsurata 
mea îngâmfare. Care mi-a şoptit necontenit în ureche că 
dacă eu nu dau de urma acestei Petronela, nimeni 
altcineva nu e-n stare s-o facă. Poate doar maestrul 
Costache Mandragoru, însă numai dacă se-ntoarce de pe 
lumea cealaltă. Şi după câte-l cunosc eu... 

— Dar ce vrei să spui cu toate astea? întrebă 
Ucenicul, ameţit de cap. 

— Ce vreau să spun este că s-ar putea să mai fie unul 


aproape tot atât de priceput ca mine, la care am să mă 
forţez să cer ajutor spăsit, plecându-mă. 

— Să fie oare cu putinţă? se cruci Neluţu. 

Un asemenea loc nu putea exista pe pământ... 

Cu toate acestea, păşiră pe porţile lui, pe la unşpe 
seara, când lumea se pregătea să-şi ia tălpăşiţa, 
îndreptându-se cete-cete către ieşirile cele mai apropiate. 
Tănase Vlăsia înota voiniceşte contra curentului, trăgându- 
l] de-o aripă pe Ucenic, care nu mai ştia nici să pună un 
picior în faţa celuilalt, de câte i se-arătau în jur. 

Zeci de firme, strălucitoare ca nişte coliere de 
nestemate abia desprinse de pe gâturile unor uriaşi, se- 
aprindeau la fiecare etaj, cu rândul ori mai multe deodată, 
luând privirile în robie. Neluţu simţi că numai cu ochii 
zăvorâţi ar putea trece mai departe fără să se smintească. 
îi închise, dar îi deschise imediat, căci prea era mare 
ispita. 

În spatele vitrinelor largi şi înalte, se revărsau în 
mormane cele mai frumoase lucruri de pe pământ. Haine 
minunate, cusute pesemne de croitori ai unor regi şi 
împărați ori artişti celebri, înveşmântau tineri de vârsta 
Ucenicului, arătând tot atât de vii ca el, ba şi mai şi, doar 
că alcătuiți din plastic, carton presat şi cauciuc. 

Aparate mici, mari şi potrivite, calculatoare ca-n 
filme, lămpi feerice, puzderie de felurite instrumente, 
telefoane şi televizoare subţiri cât biscuiţii, se roteau încet, 
scăldate în lumină orbitoare, poftindu-te să le-atingi cu 
folos. 

Mobile din cele mai luxoase, covoarele zburătoare de 
prin basme, cufere pline cu bijuterii atât de frumoase că 
nici nu mai conta că nu sunt toate de-adevăratelea. Ba 
chiar şi-un automobil de argint, nou-nouţ, care atârna din 
tavan de-un fir nevăzut. Toate i se înfăţişau lui Neluţu 
Borangic ca şi cum s-ar fi dat deodată la o parte perdeaua 
ce acoperă Paradisul. 

În văzduh, pluteau sunetele unei muzici îngereşti, al 


cărei parfum nările nu se mai săturau să-l soarbă. lar 
scările rulante suiau şi coborau în toate direcţiile, cărând 
sumedenie de fiinţe omeneşti frumoase să le pui în ramă. 
Părea că drumurile acelea mişcătoare te pot duce oriunde- 
ti doreşti. 

Cu toate astea, Tănase Vlăsia o apucă de-a dreptul pe 
treptele unei scări normale, largi, ce urca spre primul etaj, 
îndemnându-l pe Ucenic să-l urmeze fără să crâcnească. 

— Unde suntem noi aici, neică? întrebă acesta. 

— La Mol i se răspunse. Aibi grijă să nu te pierzi de 
mine, căci nu te mai găsesc un an întreg. 

Astfel prevenit, tânărul ţinu aproape şi curând, în 
ciuda ciurdelor de oameni care parcă ar fi vrut cu tot 
dinadinsul să-i despartă, ajunseră la ţinta lor. 

Era un magazinaş mic, cu storul metalic pe jumătate 
tras, semn că proprietarul se pregătea să închidă peste 
noapte. Ucenicul ridică ochii şi citi: „Love Shop Strătilă & 
Co”. Oare ce să fie asta, se întrebă, căci love îi părea o 
vorbă foarte cunoscută. Înăuntru, pe două scaune, şedeau 
de vorbă un tânăr şi-un alt bărbat mai în vârstă, îmbrăcat 
în uniformă de paznic. Rafturile din jurul lor erau pline de 
cutii viu colorate şi obiecte ciudate. Tănase Vlăsia se opri 
numai câteva secunde, privindu-l ţintă pe paznic, încât 
acela, văzându-l, se foi pe scaunul lui, cumva neliniştit. 

Mai dădură o tură pe la alte etaje şi se înapoiară la 
butica dinainte. Tânărul plecase, iar paznicul le făcu semn 
să intre, îndată ce trecură de storul metalic, bărbatul îl 
trase până jos, ascunzându-i de restul lumii. Apoi se- 
ntoarse ca să-l ia în braţe pe haiduc. 

— Tăhănase... zise cu glas tremurat. 

— Ne-helule... îi răspunse Vlăsia. 

— Ce vânt te-aduce la mine? Gândeam că m-ai uitat 
demult. 

— Cum să te uit? se miră haiducul. Tânărul ăsta de 
ispravă este Neluţu Borangic, ucenic de-al meu. lar dânsul, 
nimeni altul decât Nelu Casanova, cel mai galant bărbat 


din câţi a născut Pantelimonul bucureştean. 

— Ei... se ruşină acela, ştiţi cum e vorba. „Fost-ai, 
nene, trandafir, dar de-acuma borş cu ştir...” Sunt alţii 
mult mai vrednici acum. Tu, Tănase, n-ai pereche, iar 
ucenicul tău sunt sigur că-ţi calcă pe urme. 

Tânărul simţi că roşeşte. 

— Chiar aşa, continuă bucuros Casanova, ia uite ce 
potriveală! Eu - Nelu şi tu - Neluţu! Trebuie să fie vreun 
semn bun. Ia, staţi aici, că mă-ntorc iute! 

Ridică storul, numai cât să se poată strecura ciuciş şi 
într-adevăr, în mai puţin de-un minut, se arătă iar, cu un 
clondir de votcă şi nişte beri. 

— Fie că eşti în bani, Nelule, fluieră admirativ 
Tănase. 

— Nicidecum. Le-am luat doar cu împrumut din barul 
de jos, că ei deja au închis. 

Tănase mai fluieră o dată, apoi se aşezară la taclale. 

Un ceas mai târziu, pe când făpturile ce prind viaţă 
după miezul nopţii se pregăteau să-şi ia lumea în 
stăpânire, Tănase şi Neluţu îi povestiseră paznicului galant 
de-a fir a păr întâmplările prin care trecuseră în ultima 
vreme. Ochii lui Casanova se împăienjeniseră, parte de 
înţelegere duioasă a suferințelor din dragoste, parte de 
votca ce scăzuse sever în clondir, curgând pe gâtlejul 
eliberat din nasturi. Prin ceața aceea, se uita din când în 
când la poza Petronelei, pe care Neluţu încuviinţase cu 
greu să i-o lase în mână. 

— Hei... zise el, luându-şi tizul pe după umeri. Pe 
vremuri aveam un prestigiu în rândul sexului frumos, ca să 
zic aşa. Nu ştii, Neluţule, eşti tânăr, poate-o să-şi 
amintească nişte mămici de-ale vecinelor şi prietenelor 
tale, prin cartiere... Dar află c-am pus osul la faima asta, 
ani de muncă, migală, ştiinţa la zi. Într-o vreme, îmi zicea 
„Pantelimon Casanova”. Mai târziu, am lucrat la vocabular, 
am prins cuvinte, m-am cizelat... 

Dădu peste cap restul de votcă şi se ridică, 


bălăbănindu-se. 

— De-ajuns cu vorba, zise. E timpul vrăjilor... 

— Tot te mai ţii de-astea? râse Tănase. 

Ucenicul se uită la Vlăsia. Acesta îi făcu semn să stea 
liniştit la locul lui. 

Nelu Pantelimon Casanova se opinti pe mai multe 
rafturi, dând jos câteva cutii mari, lungi cât un stat de om 
şi se-apucă să le dezghioace cu grijă. Scoase dintr-una un 
soi de păpuşă dezumflată, al cărei muştiuc îl duse la gură. 

— Luaţi fiecare, că sunt destule, le mai zise şi se puse 
pe umflat, cu obrajii cât pepenele. 

Haiducul şi Neluţu îi urmară exemplul. Curând, în 
jurul lor se ridicaseră pe picioare patru-cinci domnişoare, 
ale căror farmece neasemuite îl înlemniră pe tânăr. Se 
uita, dar mai cu fereală, căci vreo două erau dezbrăcate de 
tot. Şi toate ţineau guriţa deschisă, ca şi cum ar fi dat să 
vorbească îndată, cu buzele ţuguiate. 

— Cine-s astea, Nelule? vru să ştie Vlăsia. 

lar Pantelimon Casanova trecu pe la fiecare, pe una 
ciupind-o de obraz, alteia mângâindu-i părul, pe cealaltă 
strângând-o uşor de încheietura mâinii. Şi le spunea pe 
nume: Big Bella... Valentina din Italia... Anna Swedish 
Love... Babe Doll... Véronique Chocolate... 

O femeie de serviciu scăpă găleata, undeva, la alt 
etaj. Ucenicul tresări tare, ca şi cum ar fi fost prins asupra 
unui fapt de neîngăduit. În lumina slabă a lămpilor de 
veghe, femeile gonflabile păreau mai vii decât ar fi trebuit, 
iar asta le dădea fiori, nu numai lui, dar parcă şi 
haiducului, oricâte-ar fi văzut dânsul în viaţă. 

— Ce se-ntâmplă, neică? şopti băiatul. 

Atunci paznicul plimbă poza Petronelei prin faţa 
damelor, apropiind-o din când în când de ochii lor. Şi - 
lucru de groază, ochii clipiră, iar din spatele pleoapelor pe 
jumătate lăsate, pupilele se mişcară după fotografie. 

De spaimă, Neluţu Borangic se vârâse cu totul în 
Vlăsia. 


— Da' cine-i, fată, piticania asta? întrebă cu glas 
subţire Babe Doll. 

— Nu ştiu, fată, vreo gâsculiţă de-a lui Nelu, îi 
răspunse Valentina, cu accent italian. S-a boşorogit dă-i 
arde tot de minoare. 

— Ia dă poza aia mai aproape, că n-am ochelarii, se 
băgă Big Bella. 

— A, păi am mai văzut-o pe ţăranca asta, chicoti Anna 
Swedish Love. Nu ştii, Veronico? Era la... 

— Da, da, făcu iute Veronique-cea-de-ciocolată. 
Acolo, la... 

Şi aplecându-se, şopocăi mai multe vorbe la urechea 
fostului Casanova. Acesta dădu din cap mulţumit. 

— Nelule, spuse Babe Doll, lasă-ne şi pe noi afară 
câteva minute, să dăm o tură pe la farduri, că mi s-a şters 
rujul de tot în cutia aia. 

Nelu, le zâmbi drăgăstos. 

— Nu acuma, iubitele mele, nu în noaptea asta. Dar 
curând... foarte curând... 

Trecu iar pe la fiecare, desfăcând dopul muştiucului, 
cu gesturi ca mângâierile. lar ele prinseră să se 
chircească, şuierând trist, tot mai încet. 

— Îţi scriu adresa pe-un bileţel, Tănase, spuse 
paznicul. Acum plecaţi pe la toaletele de la parter, până nu 
se trezesc beţivanii ce fac de pază acolo. Strâng eu pe-aici. 

Câteva clipe după ce haiducul şi ucenicul său îşi 
luaseră tălpăşiţa, iar Nelu Pantelimon Casanova îşi pusese 
damele de silicon la loc în cartoane, o siluetă ieşi de după 
rafturile din fundul magazinaşului şi se apropie de el. 

— Ce-i? o întrebă ursuz. Vrei şi tu înapoi, în cutie? 

Ea îl luă de mână, înmuindu-l, şi-şi apropie feţişoara 
de obrazul lui. 

— Trebuie să-i dăm de veste stăpânei mele, Nelule, îi 
zise. lar ea poate că-ţi va fi recunoscătoare într-o bună zi. 

El se împotrivi numai câteva secunde, adică mai mult 
decât se putea. 


— Am să-i dau, încuviinţă oftând. Tănase mi-e frate, 
dar stăpâna ta, Excelsia, după chipul şi asemănarea căreia 
ai fost croită, e chiar viaţa mea. Numai să-i mai aminteşti 
câteodată de câte-am făcut pentru ea... 


Capitolul 14 

Unde aflăm sfârşitul acestei poveşti a haiducului 
Tănase Vlăsia. 

Neinvăţătură. 

Și mi-a mai rămas ceva, despre care n-aş fi vrut cu 
niciun Chip să te povăţuiesc... Nu fiindcă ţin pentru mine, 
cum fac unii mentori cu discipolii lor nici că nu m-aş 
pricepe, ori că aceasta n-ar fi o lecţie folositoare. 
Dimpotrivă. Vreau să ştii tot ce te pot învăţa şi acum am 
ajuns la una din acelea de care viaţa se poticneşte cel mai 
tare, făcându-te să ţi le amintesti pentru totdeauna. 

Este cea care face inima şi ochiul să lăcrimeze, cât 
am fi noi de bărbați, şi te-mbătrâneşte de fiecare dată cu 
câţiva ani. Îţi îngreunează sufletul de zici că-i un sac în 
care ai turnat pietriș. Îţi înceţoşează gândurile ca şi cum în 
tine ar fi venit şi-ar fi rămas pe vecie toamna. Te ia cu fiori, 
îți moaie picioarele şi-ţi face glasul să tremure. E furtuna 
zbuciumului. 

Nu, nu e vorba despre moarte, cu toate că moartea e 
un lucru foarte rău pentru cei vii. Dar noi n-avem a ne 
teme de ea, de vreme ce-au făcut-o atâția alţii înaintea 
noastră. Şi chiar şi stelele căzătoare strălucesc, n-ai văzut? 

Poveţele pe care n-am să ţi le dau sunt acelea despre 
vremea când trebuie să te desparti de femeia iubită... 

Vine o clipă în viaţa oricărui bărbat când trebuie să 
treacă şi prin asta. S-a născut într-o margine de ghenă, a 
făcut foamea, dimpreună cu mă-sa, ta-su, fraţi şi surori. N- 
a avut ce îmbrăca, a umblat descult, a degerat iarna. La 
şcoală nu l-au dat şi într-o bună zi a rămas singur pe 
stradă. Acolo i-a fost casă, de-atunci. A încasat bătăi fără 
număr şi nicio mângâiere. 


Dar toate astea sunt nimicuri, faţă de cum i se sfâşie 
inima ca o treanţă când se rupe de femeia pe care o 
iubeşte... 

Caută să mă pricepi bine. De multe dame te vei 
despărți, ori vei fi despărțit. Ştiţi şi tu şi ele, de la început, 
că orice revedere se încheie cu un „la revedere”. Fluvii de 
lacrimi veţi vărsa şi tu şi ele, sute de ultime nopți 
înflăcărate veti aprinde. Viaţa-ţi va fi plină de astfel de 
aduceri aminte, care cu vremea nu te vor mai durea ca 
nişte răni deschise, ci mai degrabă îţi va veni să te scarpini 
după astea, ca după cicatrici ce dau mâncărimi. 

Însă nimic nu e ca atunci când tu şi iubita plecaţi pe 
drumuri diferite, pentru totdeauna... 

Eu n-am să te învăţ cum s-o faci, cum Să-ţi uşurezi 
durerile îngrozitoare ce te vor cuprinde. Întâi că trebuie să 
treci singur prin asta, ca să te împlineşti ca bărbat. Al 
doilea că fiecare işi are despărţirea sa, căci ea face parte 
din tainele şi ne-sărbătorile ce nu sunt două la fel în lumea 
asta. Ceea ce te-aş povățui eu ar avea legătură numai cu 
trăiri ale mele, numai ale mele. Trăieşte-ţi-le singur pe-ale 
tale. 

Am a-ţi spune doar atât: desfacerea de iubită e răul 
cel mai rău, al tuturor relelor. E otravă, venin. E arsură de 
smoala Iadului, e ladul. E tăâietură de şuriu pe obraz, 
înjunghiere, tragere în ţeapă. E inecul, spulberarea, 
smulgerea inimii din piept E moartea. 

Pe dinafară, părea doar o casă ca atâtea altele, cu 
etaj şi pod, pe undeva, între Orzari şi Delea Veche. Soarele 
bătea pe ferestrele rotunjite la partea de sus, mânjindu-le 
cu miere de toamnă, iar zidurilor n-ar fi avut ce să le strice 
o mână-n plus de vopsea. În curte se intra pe-o portiţă de 
fier răsucit, după care trebuia să ghiceşti dalele aleii sub 
stratul de frunze şi bălării înalte. 

Păşind înăuntru, Tănase Vlăsia îşi tropăi înadins 
bocancii militari, ca să se ştie c-a venit un bărbat, şi cobori 
cozorocul şepcii pe-o sprânceană. Ucenicul îl urmă, mai 


mult mort decât viu. Parcă cineva, ori ceva, avea să se 
repeadă asupra lui, să-l smulgă de pe Pământ şi să-l zvârle 
dincolo de marginile universului. Simţind că leşină, se lăsă 
încet pe temelia de beton a gardului, să tragă aer. O fatucă 
durdulie, care dezvelea aleea cu un târn, se uită la el 
curioasă. 

—  Bombonico, îi zâmbi dulce haiducul, e-acasă 
stăpână-ta? 

Fătuca se fâstâci de tot, scăpând târnul. Izbuti numai 
să smucească o dată capul, arătând către ferestrele de sus. 
Atât Tănase, cât şi Neluţu Borangic se uitară într-acolo şi 
văzură o siluetă de abur, îndărătul unuia din geamuri. 

— Dă fuga, urmă Vlăsia, şi spune-i c-am venit. 

— Cine? îşi veni în fire obraznica fatucă. 

— Noi. Mergi degrabă, cât îţi mai zâmbesc. 

Ea se rostogoli chiţăind către uşa casei, apoi o auziră 
bocănind pe trepte până la etaj. După un timp nu prea 
îndelungat, fereastra de sus se deschise numai o palmă. 

— Cine sunteţi? Pe cine căutaţi? alunecară vorbele 
pe-o scară de funii aurite. 

Părea că s-a oprit soarele pe cer, iar ziua stă pe loc şi 
nu va mai porni decât când glasul acela fără seamăn va 
răsuna din nou, poruncindu-i să se urnească. Mentorul 
însuşi se clătină pe picioare, iar gâtul i se lungi cu câţiva 
centimetri buni, ca la girafe, în direcţia ferestrei 
fermecate. Apoi îşi luă seama. 

— Sunt Tănase Vlăsia, haiducul. lar acesta este 
ucenicul meu cel mai bun, Neluţu Borangic. Poftim să 
avem o vorbă cu domnişoara Petronela Banu, din Turcenii 
Gorjului. 

Aşteptară un răspuns, însă nu mai veni nimic de la 
etajul unde sălăşluia silueta misterioasă. Şi trecu multă 
vreme, minute în şir, timp în care Ucenicul îşi zise de 
numeroase ori că ar trebui să-l tragă pe mentorul său afară 
din curte şi să plece. Nici aici nu erau bineveniţi. 

— Nu plec, să ştiu bine că vin zece potere, îi şuieră 


Tănase printre dinţi, fără să se întoarcă. Trebuie s-o 
cunosc pe stăpâna locului şi-a vocii care ne-a întâmpinat. 

Iar după alt minut lung: 

— Simt ceva în mine, Ucenicule, de când am auzit 
glasul ăsta... 

Şi mai trecură câteva minute. 

Deodată, treptele porniră să trosnească rar, sub paşii 
cuiva care nu se grăbea să coboare în curte. Pe măsură ce 
se-apropiau, inima  Ucenicului bubuia tot mai tare, 
împiedicându-l să audă altceva. Un pas... O bătaie de 
inimă... Alt pas... încă o bătaie... 

— Ţine-ţi firea, bărbate... îi spuse Tănase. 

Uşa se deschise scârţâind. Neluţu Borangic închisese 
ochii, dar îi deschise iute, hotărât să înfrunte fie ce-o fi. 

Era fatuca cea durdulie, care veni cu ochii plecaţi la 
Tănase Vlăsia. 

— A spus domnişoara Zilliconda să mai aşteptaţi un 
pic. Să se intereseze dacă locuieşte la noi... ăăă... persoana 
care-o căutaţi. 

Şi fugi după casă, recuperându-şi târnul din goană. 
Haiducul cu ucenicul său îşi pironiră iar privirile pe 
intrarea casei. 

Apoi, fără vreun alt semn, uşa se crăpă din nou şi în 
prag răsăriră două femei, care încremeniră acolo, nici la 
umbră, nici la soare. Cum dânsele nu mai făceau nicio 
mişcare să se apropie, Tănase Vlăsia îşi agăţă ucenicul de- 
o aripă şi-l trase după dânsul. 

Păreau două dame remarcabile, judecând atât după 
frumuseţea straielor cu care se înfăţişau, cât şi după 
avântul pieptănăturilor fără seamăn, una din cosiţe 
duioase, cealaltă înflăcărată. Dar mai ales adia dinspre 
dânsele un parfum care te clătina pe picioare. Florile şi 
poamele Raiului fuseseră stoarse acolo. 

Tănase Vlăsia nu mai avea ochi decât pentru aceea 
ce-şi purta cosiţele pe umeri. Cum de foarte multă vreme 
nu i se întâmplase, o căldură mare îl cuprinsese, înmuindu- 


l ca pe marmeladă. Veni şi mai aproape, hotărât să-i 
vorbească fie ce-o fi, ceva, orice, numai să fie sigur că ea n- 
o să dispară înainte de-a-l băga în seamă. 

Cât despre cealaltă... Doar ce-i aruncă o privire 
Ucenicului, că se şi repezi, cu un chirăit, tocmai în fundul 
curţii, unde se prăvăli pe-o băncuţă de piatră, cu spatele la 
ei şi faţa ascunsă în palme. 

Haiducul îşi reveni o secundă, cât să-i dea brânci lui 
Neluţu într-acolo. lar tânărul o porni, târşâindu-şi 
ţurloaiele de plumb prin frunze. 

— Ce se întâmplă? cântă minunea de femeie care 
rămăsese pe loc. De ce s-a speriat? N-o să-i facă rău, nu-i 
aşa? 

— Stai fără grijă, domniţă, îşi recăpăta Vlăsia darul 
vorbirii. Nimenea n-are să sufere. Poate doar inima 
băietanului ăsta, căci după câte văd şi-a regăsit iubirea 
pierdută. 

— Dar mie nu mi-a povestit nimic despre dânsul... Şi 
doar i-am spus că-şi poate dezlega fără teamă sufletul, fac 
totul să-i fiu de ajutor. 

— Sunt pesemne şi câte unele care nu pot ieşi la 
suprafaţă, domniţă. Eşti rudă de-aproape cu fata asta? 

— Eu... nu... Aş vrea să-i fiu ca o soră mai mare, dacă 
şi ea... Am găsit-o pe stradă, acum o vreme. Era flămândă 
şi speriată şi tremura de frig. Am luat-o aici, la adăpostul 
nostru. 

Haiducul îşi ascunse aţa surâsului. 

— Şi mai sunt şi alte fete aici la adăpostul matele, 
domniţă... ăăă... 

— Zilliconda e numele meu. Zilli... Da, mai sunt 
câteva. Avem grijă unele de celelalte. 

— Frumos, o lăudă Tănase. 

Neluţu Borangic ajunsese la băncuţa pe care se 
prăvălise domnişoara cu pieptănătura în flăcări. Şezu 
câteva clipe lângă ea, apoi îi puse palma pe umăr. Duduia 
Zilliconda tresări. 


— Să nu mergem şi noi acolo, lângă ei? Poate că au 
nevoie să... 

Atunci Vlăsia se apropie de dânsa, îmbătându-se cu 
parfumul ei cum n-o mai făcuse vreodată în viaţa lui, cu 
nicio femeie, şi doar câte fuseseră, că nici nu mai putea 
ţine socoteala... Părea că soarbe pentru întâia oară o 
licoare necunoscută, căreia nu-i putea face faţă, oricât de 
bun băutor se ştia. 

— Mai bine să-i lăsăm, draga mea... zise. 

Iar ea se îndrăgosti pe loc de glasul lui, de blândeţea, 
grija şi bărbăţia ce abureau din el. 

— Aceste clipe, urmă Tănase, sunt numai ale lor şi 
aşa trebuie să rămână, acolo, pe băncuţa de piatră, lângă 
tufa de iasomie. Atât e lumea ce-i înconjură acum. Dar 
fiindcă şi dumneata, ca soră mai mare, şi eu, ca... hm, să 
zicem unchi, trebuie să purtăm de grijă acestor tineri, am 
să-ţi împărtăşesc eu, fără ştirea lor, ce-şi vorbesc. Ochiul 
încă ager şi o anume ştiinţă a vorbelor mă fac să pot 
pricepe de la depărtare. 

Zilliconda îl asculta mirată. 

— De pildă, acum Neluţu îi ia degeţelele, se uită la 
chipul ei şi-i zice pierdut: „Tu, Petro, nu mai ştiai de mine? 
De ce nu mi-ai dat niciun semn?” lar ea lasă ochii în 
pământ, îi ridică iar, îşi trage degeţelele şi-i răspunde: „N-a 
fost totul cum am vrut, Neluţule... E foarte greu aici şi n- 
am avut putere să-mi urmez visele...” 

Văzând haiducul că femeia de lângă el îl ascultă 
vrăjită, merse mai departe cu tălmăcirea de la distanţă a 
vorbelor ce şi le îngânau foştii îndrăgostiţi. 

„Dar, Petro, cu atât mai mult trebuia să-mi dai de 
veste... Aş fi venit într-o clipă şi ţi-aş fi sărit în ajutor. Tu 
ştii că pentru tine eu aş intra în foc, mi-aş da şi viaţa...” 

„Păi nu pricepi că s-a ales praful? Ce spun eu şi ce-mi 
răspunzi tu... Crezi că mai sunt puştoaica de la Turceni, 
care ne uitam unul în ochii ăluitat şi credeam tot ce ne 
ziceam...” 


„Nu vorbi aşa, dragostea mea, nu vorbi aşa. Eu te 
iubesc şi mai mult de când ai plecat. Eram în stare să merg 
după tine până la capătul pământului, nu doar la 
Bucureşti...” 

„Şi-acuma ce vrei de la mine?” 

„Ce vreau? Nu înţeleg, Petro. Eu nu vreau altceva 
decât ce vrei tu. Nu poate fi altfel. Dacă tu alegi să 
rămânem aici, la Bucureşti, eu am să-mi caut un rost, ca 
să-ţi fiu mereu aproape. Dacă vrei să ne întoarcem la 
Turceni, chiar mâine eu...” 

Deodată tălmăcirea lui Tănase Văsia se poticni, iar 
dânsul tuşi încurcat. De la distanţă, văzură că fata sare în 
picioare şi aruncă vorbele în obrazul lui Neluţu Borangic. 
Iar acesta, la fiecare, se gheboşa mai tare, ca şi cum ar fi. 
fost palme şi pumni. 

Apoi Petronela veni în fugă, trecu pe lângă dânşii ca 
vântul şi dădu buzna pe intrarea casei, bocănind pe scări 
în sus. Apucaseră să-i vadă boiala feţişoarei distrusă, ruj, 
rimei şi pudre amestecate. Se mai auzi o uşă trântindu-se 
şi gata. 

— Ce s-a întâmplat? făcu speriată Zilliconda. 

Se uita când la Vlăsia, când la Neluţu, care rămăsese 
cocoşat pe băncuţă şi din ce în ce mai tare semăna cu o 
parte a ei. 

— Ce se petrece? repetă femeia. Ce-au zis la sfârşit? 
De ce te-ai oprit? Spune-mi mai departe. 

Se vedea că haiducului nu-i prea era la îndemână. 

— Domnița mea... Duduia Zilli... 

— Te rog... Spune-mi ce şi-au vorbit la sfârşit. Vreau 
să înţeleg totul. Spune-mi! 

— N-a vorbit decât dânsa, zise Tănase, cătând spre 
Ucenic. I-a zis acestea: „Dar ce mă tot freci, băi nene, cu 
ce vreau eu, cu ce vrei tu? Ce tot îi dai cu «rămânem», 
«mergem», «facem», «dregem»? Nu-nţelegi că nu mai 
suntem împreună? Vezi-ţi de drumul tău şi eu îmi văd de-al 
meu. Învăţ o meserie acuma, fac un ban. Sunt cur vă!” 


Haiducul oftă. 

— Să mă scuzi, draga mea, chiar aşa a spus, nu pun 
de la mine... „Curvă”... 

— Domnu” Vlăsia... îl întrebă ea, privindu-l în adâncul 
ochilor. Asta e de rău? 

Zilele toamnei sunt lipsite de voioşia soarelui în 
putere, cum se află dânsul în toiul lui cireşar, cuptor şi 
gustar... îl vezi că trece pe cer, blând şi luminos, iubind 
belşugul ce l-a adus pământului. Dar nu mai e armăsarul 
de foc, falnic, trufaş. Nu mai e cascada orbitoare, orga de 
lumină, stăpânul aprins al timpului. E mai degrabă un 
bătrânel ce-a fost odată june-prim, după care întorceau 
capul toate frumuseţile. Şi stele, şi case şi floarea soarelui 
şi toate vieţuitoarele lumii. lar acum zoreşte cum poate, cu 
paşi mărunți, clătinând din cap şi vorbindu-şi singur, să-şi 
tragă mai iute scufia pe chelie şi să se vâre-n aşternut... 

— Ia te uită, ce toamnă s-a făcut deodată... zise 
haiducul, de parcă ar fi deschis ochii dintr-un vis şi-ar fi 
privit la ce se-ntâmplă în jurul lui. 

Ucenicul văzu şi el asta. N 

leşiseră din curte, iar acum zăboveau pe trotuar. In 
spatele lor, casa cu un etaj începuse să se învelească în 
umbre înşelătoare. Nu mai era mult şi-avea să vină 
noaptea, dar nicio lumină nu se aprinsese la ferestre. 

— Ne ducem şi noi, neică? zise Neluţu Borangic. 

I se luase o piatră de pe inimă, se simţea uşurel ca 
frunza arămie care sărise gardul de peste drum şi zbura 
acum către el, poate să-i şoptească ceva la ureche. Strada 
era pustie. Aşa avea să rămână până a doua zi. Era poate 
una din acelea pe care nu trece nimeni. 

Nu mai aveau nimic de făcut, nimic de spus, nimic de 
plănuit. Tot ce se putuse se împlinise în dogoarea verii, 
care, uite, se dusese. Şi dacă zilele se scurtau de nu mai 
apucai să termini ce-ai fi început, el ce-ar mai fi putut să 
aştepte în ditamai oraşul? 

Mintea i se golise de gânduri, numai că odată cu ele 


parcă se scurseseră din dânsul muşchii, oasele, sângele. 
Era cu totul pustiu sub coaja trupului, un Neluţu Borangic 
gonflabil, şi acela scăpând aer pe la încheieturi. Curând 
avea să se întindă pe asfalt, flasc, fără viaţă. 

— Ne ducem şi noi? zise iar. 

Avea mare nevoie de somn. 

— Mergem, spuse blând Tănase Vlăsia. 

Ştia că în zilele şi nopţile următoare Ucenicului îi va 
trebui apropierea lui. Dar mai ştia, de asemenea, că ar 
putea să dispară chiar în ceasurile ce veneau. Să plece 
înapoi, spre Turcenii lui, din coclaurile Gorjului. Sau să se 
piardă pentru totdeauna prin codrii adânci ai Bucureştilor. 

— Mergem îndată, Neluţule, adăugă. Să tragem întâi 
la birtul lui Mardeiaş, să prindem puteri şi-apoi acasă, la 
hogeac, să te culci, că abia te mai ţii pe picioare. Iar mâine 
mai vedem noi. Atâta vreau doar, să-i las o vorbă stăpânei 
din această casă. Cine ştie, poate că ne va fi de ajutor, 
cândva, atât mie cât şi ţie. Aşteaptă-mă numai cinci 
minute, nu te mişca de-aici. 

Ucenicul îl privi pe Vlăsia. Cât ar fi vrut să se poarte 
de nepăsător, glasul şi ochii îl dădeau de gol. Şi chiar 
mâinile, cu care parcă nu mai ştia ce să facă. Nu la un 
ajutor viitor îi era dânsului gândul. Ci la femeia aceea, cu 
cosiţe mătăsoase, care le ieşise în întâmpinare şi a cărei 
voce îi stăruia şi-acum în auz. Se înamorase haiducul... 

Înţelegând acestea, Neluţu Borangic se bucură 
grozav. Dintr-odată, durerea care-i amorţise simţurile nu i 
se mai păru atât de grea. lată că se mai îndrăgostea câte 
unul, chiar şi-n prag de toamnă. 

Oare ce să-i fi spus acestui mentor al său? în faţa lui, 
doi oameni ori mai mulţi se luptau între ei şi cu alţii, 
pentru chipul, trupul, gândurile şi vorbele unui erou de 
poveste, niciunul izbutind să-l doboare pe celălalt. 

Cine era? Ce gândea? Ce vrea? lubea el femeile? 
Atunci de ce, ori de câte ori i se ivea prilejul, le înţepa cu 
spinii vorbelor de duh meşteşugite şi le  înfăţişă 


slăbiciunile, ca pe ruşini ce nu se cuvin dezvelite? Pizmuia 
el femeile? Atunci de ce le dezmierda din cuvinte şi priviri, 
împăienjenindu-le cu simţăminte din cele mai alese, 
copleşindu-le, tânjind după ele? De ce le vâna ca pe fără de 
preţ trofee, pe cât împlinite, pe-atât mai mult neîmplinite? 

Şi, pe când se lupta cu toate aceste întortocheate 
cugetări, iar Tănase, nerăbdător să mai aştepte 
binecuvântarea lui, apucase zăvorul porţii, să intre înapoi 
în curte, iacă şi potera... 

— Nu mişca, Tănase Vlăsia! tună un glas. Pân-aici ţi-a 
fost! Nu te mai scapă nimeni acuma... 

Erau doi arnăuţi cât bivolii. Veniseră dintr-un capăt al 
străzii şi până să-i zărească, ocupați cum erau cu 
suferinţele dragostelor, ăia se-apropiaseră la o aruncătură 
de băț. Searătau plini de curaj, legănându-şi bucile în 
aceeaşi cadență, cu labele vârâte la curea, cum vedeau 
poate prin filmele cu pistolari. Haiducul râse. 

— Ia uite-i şi pe ăştia... Numai ei mai lipseau. 

Şi apăsă clanţa de fier, dar poarta curţii rămase 
închisă. 

— Pesemne c-a tras fatuca aia zăvorul, dădu din 
umeri Vlăsia. Neluţule, tu şterge-o, că eşti iute de picior şi 
până clipesc ei ajungi în capătul celălalt al străzii. Ne 
vedem la „Mardeiaşu”, cum am vorbit. 

Zicând acestea, puse un picior pe temelia de ciment a 
gardului, cu gândul să se opintească dincolo, dintr-o 
săritură. Ucenicul se dădu înapoi doi paşi, gata s-o 
tulească. Atunci poteraşul strigă iar. 

— Nu mişca, Tănase Vlăsia, rămâi acolo! Stai, că 
trag! 

Haiducul se uită într-acolo şi râse din nou. 

— Du-te, Neluţule, nu mai zăbovi. Lasă-l pe-ăla. Nici 
piedica nu ştie s-o tragă la pocnitoare. 

Într-adevăr, tânărul făcu ochii mari, văzând cum unul 
dintre arnăuţi se scormoneşte în tocul cingătorii, scoțând 
de-acolo un pistol argintiu, ca de jucărie. Mai dădu înapoi 


un pas, în vreme ce Vlăsia icni, încălecând gardul. Luase 
fiarele între craci şi se vedea că nu-i prieşte bărbăţiei. 

— Dacă ajungi mai iute, comandă-mi zece mici şi-o 
halbă, zise. 

Atunci răsună o plesnitură slabă, mai slabă decât s-ar 
fi crăpat la spate nădragii haiducului. Tănase rămase 
nemişcat, zâmbind către malacii care încremeniseră şi ei, 
la vreo douăzeci de metri. Pe cămaşa albă, chiar în dreptul 
buricului, se ivi un punct roşu şi începu să crească, mai 
întâi cât un ban, apoi cât palma. 

— Neică! ţipă Ucenicul. 

Haiducul se uită întâi la el, pe urmă la roşul care-i 
fleşcăise cămaşa pe burtă. Vru să zică ceva, însă până s-o 
facă degetele nu mai putură ţine creasta gardului, iar el 
alunecă în curtea plină de bălării şi frunze, cu o bufnitură. 

— Neică! strigă iar Neluţu Borangic. 

Şi îndată o rupse la fugă, de parcă i-ar fi crescut 
perechi de aripi la glezne şi pe umeri. Strada îi şterse 
imediat urmele. 

— Ce puii mei faci, băi? se miră speriat unul din 
arnăuţi, în vreme ce se apropiau cu fereală de locul 
prăbuşirii lui Tănase Vlăsia. 

Nu se mai mişcau deloc ca pistolarii, ci ca doi 
ameţiţi. lar acela cu pistolul îşi privea din când în când, 
prostit, mâna în care ţinea scula. 

— Am... am... zise, nereuşind să lege vorbele. 

— Dacă l-ai nimerit, suntem mâncaţi. Golănaşul ăla a 
văzut tot. Trebuia să-l somezi întâi. Pe urmă foc în plan 
vertical, cum scrie la carte. 

— Aşa am vrut... Am... am... 

Îşi lipiră chipiele de barele gardului, încercând să 
privească în curte. Din spate, păreau doi întemnițați, cu 
mâinile încleştate pe gratii. 

— ÎI vezi? 

— Nu... Tu? 

— Nici eu. Sunt prea mari bălăriile. Şi aproape s-a 


făcut seară. 

— A căzut aici, pe-aproape. Auzi ceva? 

— Nimic. Ia taci! Poate-l auzim gemând... 

Ascultară o vreme. Din curte nu venea suflare, nu 
venea suflet. Se priveau unul pe altul şi nu ştiau ce să facă. 

— Să-l căutăm în curte. Sau dacă s-a târât în casă? 
Batem la uşă şi... 

Celălalt îi puse palmare gură. 

— Băi, eşti nebun? Pentru glonţul care l-ai scăpat 
rămânem amândoi pe drumuri. Ba şi mai rău. Dă-l în puşca 
mea dacă mierlit, ce-are a face unde putrezeşte? Casa şi 
curtea par părăsite de-o sută de ani. Bine că s-a terminat 
cu el. Hai s-o tăiem, până nu iese careva la altă poartă. 

— Şi vagabondul ăla mic? 

— Nu mai are el curaj să scoată capul. Iar dacă-l 
găsim pe stradă... 

Poteraşii plecară, bodogănind mai departe de-ale lor. 
Şi îndată ce dădură colţul, se aprinseră felinarele peste 
pustiul străzii... 

Sunt Neluţu Vlăsia, haiducul 

Din coasta Colentinei în brişcă Pantelimonului, de la 
Obor pe-ntorsătura Moşilor ori dincoace, mai departe, 
către Vitan Bârzeşti, din Fundeni, Dobroeşti şi Andronache 
până-n  păienjenişul  Lizeanului, în Vatra Luminoasă, 
Dristor Muncii, Dudești şi Tunari, toți or să-mi ştie de 
frică. 

O să iau şi de la bogați şi de la săraci. 

Miere-mi va curge din gură când voi întâlni un suflet 
cătrănit, aur dacă-i vor face trebuinţă poveţele mele. 

Lesne o să iau foc în preajma poterei şi-a asupririlor. 

Lângă mine, femeile vor suspina şi-şi vor rătăci 
minţile. 

Sunt Neluţu Vlăsia, haiducul... 

Sfârşit 


Dănuț Ungureanu 


VIAŢA ȘI FAPTELE HAIDUCULUI 


TĂNASE VLĂSIA 


„Află dar că nimic nu-l îmbărbătează pe voinic ca femeia și potera, 
adică primejdia și amorul. Astea două mirodenii sunt pentru tagma 
noastră ca sarea și piperul la bucatele alese. Ba mai mult, dacă 
starea omului o cere, sunt și piperul, muștarul, ardeiul iute, 
usturoiul, hreanul și oţetul. 


Căci ce face primejdia când sare în calea drumețului? Face să-i 
sară inima din piept, pune sângele în mișcare vioaie, îi suflă omului 
jar în ceafă și-i trage bice peste picioare de zici că-i armăsar. 


lar femeia, ah, femeia... Ai zice că după atâta alergătură fugarul 
află adăpost la sânul iubitei, care-l primește cunoscându-i 
zbuciumul și nevoile. Dar uneori aceasta e mai primejdioasă ca 
primejdia însăși. Multe îți deschid zăvoarele Paradisului și, odată 
ce porțile s-au închis în urma ta, se dovedește că înăuntru e Iadul. 
Băieți deştepţi, fetele astea...” 

